Wɨ́á wómɨxɨnɨŋɨ́pɨ 2
Aŋɨ́ Epesasɨyo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.
1"Sɨyikɨ́ nionɨyá Epesasɨyo ŋweagɨ́áyɨ́yá aŋɨ́najomɨ rɨ́wamɨŋɨ́ rɨpɨ nearɨ mɨnɨ wíɨrɨxɨnɨ, 'Siŋɨ́ wé wɨ́úmɨ dáŋɨ́ waú wé náú tɨ́nɨ árɨ́wɨ́ xɨrɨrɨ íkwiaŋwɨ́ uyɨ́wɨ́ ikwiárɨpɨ́rɨ́a nánɨ sɨ́ŋá gorɨ́ tɨ́nɨ imɨxɨnɨŋɨ́ wé wɨ́úmɨ dáŋɨ́ waú éɨ́ nurárárɨnɨga puŋɨ́yo áwɨnɨ e aŋɨ́ emerɨ yarɨŋo re rɨŋoɨ urɨ́ɨrɨxɨnɨ, 2"Amɨpí joxɨ éɨ́pɨ nɨpɨnɨ nánɨ nionɨ nɨjɨ́á imónɨŋɨnɨ. Anɨŋɨ́ minɨ́ erɨ xwámámɨ́ wirɨ yarɨŋɨ́pɨ nánɨ nionɨ nɨjɨ́á imónɨŋɨnɨ. 'Ámá sɨpíyo ananɨ oumímɨnɨmɨnɨ.' yaiwipaxɨ́ mimónɨŋɨ́pɨ nánɨ enɨ nɨjɨ́á imónɨŋɨnɨ. Ámá wáɨ́ wurɨmeiarɨgɨ́á wa mimónɨpa nero aí 'None enɨ wáɨ́ wurɨmeiarɨŋwáonerɨnɨ.' rɨnarɨgɨ́áwamɨ joxɨ dɨŋɨ́ adadɨ́ nɨwirɨ iwamɨ́ó nɨwíwapɨyirɨŋɨ́pimɨ dánɨ yapɨ́ rɨmearɨgɨ́áwa eŋagɨ́a wɨnɨŋɨ́pɨ nánɨ enɨ nɨjɨ́á imónɨŋɨnɨ. 3Joxɨ nionɨ nɨxɨ́darɨŋagɨ nánɨ ámá wí xeanɨŋɨ́ siarɨ́ná dɨŋɨ́ sɨxɨ́ nínɨrɨ xwámámɨ́ nɨwirɨ́ná anɨŋɨ́ bɨ mɨsinɨpa eŋɨ́pɨ nánɨ enɨ nionɨ nɨjɨ́árɨnɨ. 4E nɨrɨrɨrɨ aí rɨpɨnɨ mɨxɨ́ bɨ orɨrɨmɨnɨ. Eŋíná joxɨ iwamɨ́ó dɨŋɨ́ nɨnɨkwɨ́rorɨ́ná dɨŋɨ́ sɨxɨ́ nɨyagɨ́pa agwɨ sɨnɨ axɨ́pɨ dɨŋɨ́ sɨxɨ́ mɨnɨyiŋɨnɨ. 5Xámɨ néɨsáná óreámioaŋɨ́pɨ nánɨ dɨŋɨ́ nɨsinɨrɨ sɨpí agwɨ yarɨŋɨ́pɨ rɨ́wɨ́mɨnɨ nɨmamorɨ xámɨ sɨnɨ píránɨŋɨ́ dɨŋɨ́ nɨnɨkwɨ́rorɨ́ná yagɨ́pa ámɨ axɨ́pɨ éɨrɨxɨnɨ. E mepa nerɨ́náyɨ́, nionɨ nɨbɨrɨ joxɨ nɨsímearɨ́ná joxɨyá íkwiaŋwɨ́ uyɨ́wɨ́ nánɨ éɨ́ rárárɨŋe dánɨ emɨ mɨmeámɨ́ emɨ́árɨnɨ. Joxɨ nɨkɨnɨmónɨrɨ nɨsanɨrɨ mepa éánáyɨ́, e emɨ́árɨnɨ. 6Nionɨ mɨxɨ́ e nɨrɨrɨrɨ aiwɨ joxɨ yarɨŋɨ́ rɨpɨ naŋɨ́rɨnɨ. Ámá uyɨ́niɨ́ yarɨgɨ́á Nikorasomɨ xɨ́darɨgɨ́áyɨ́ yarɨgɨ́ápɨ nánɨ joxɨ sɨ́mɨ́ rɨ́nɨŋɨ́ sinarɨŋɨ́pɨ naŋɨ́rɨnɨ. Nionɨ enɨ ninarɨŋɨ́rɨnɨ. 7Arɨ́á tɨ́ŋoxɨ eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umóneɨ. Ámá amɨpí sɨpí xɨ́omɨ wímeámɨnɨrɨ éɨ́yɨ́ xopɨrárɨ́ wiarɨŋɨ́ go go íkɨ́á dɨŋɨ́ nɨyɨmɨŋɨ́ íníná ŋweapɨ́rɨ́a nánɨ meaarɨgɨ́ána —Ana, ayɨ́ Gorɨxoyá omɨŋɨ́yo aŋɨ́namɨ ronɨ. Ana xe odanɨnɨrɨ sɨŋwɨ́ wɨnɨmɨ́árɨnɨ." rɨŋoɨ.' nɨrɨrɨ rɨ́wamɨŋɨ́ eáɨrɨxɨnɨ.
Aŋɨ́ Sɨmenayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.
8"Sɨyikɨ́ nionɨyá Sɨmena ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wíɨrɨxɨnɨ, 'Pɨrɨ́ tɨŋweaŋo —O pɨyɨ́ eŋo aí ámɨ sɨŋɨ́ ŋweaŋorɨnɨ. O re rɨŋoɨ urɨ́ɨrɨxɨnɨ, 9"Xeanɨŋɨ́ rɨ́á tɨ́ŋɨ́ joxɨ símeaarɨŋɨ́pɨ nánɨ nionɨ nɨjɨ́árɨnɨ. Dɨ́wɨ́ ikeamónarɨŋɨ́pɨ nánɨ enɨ nionɨ nɨjɨ́árɨnɨ. E nɨrɨrɨrɨ aí amɨpí naŋɨ́ dɨŋɨ́ nɨkwɨ́roarɨgɨ́áyo wiimɨ́ápɨ wí mɨrɨmúroŋoxɨrɨnɨ. Ámá wí —Ayɨ́ 'Judayenerɨnɨ.' nɨrɨnɨro aiwɨ nepa xɨxenɨ Judayɨ́ imónɨgɨ́áyɨ́manɨ. 'Gorɨxomɨ yayɨ́ umeanɨrane nánɨ awí eánarɨŋwɨnɨ.' nɨrɨro aí surɨ́má nero obomɨ xɨ́darɨgɨ́áyɨ́rɨnɨ. Ayɨ́ ikayɨ́wɨ́ seameararɨgɨ́ápɨ nánɨ enɨ nionɨ nɨjɨ́á imónɨŋɨnɨ. 10Xeanɨŋɨ́ nɨsímearɨ́ná rɨ́nɨŋɨ́ sinɨnɨ́pɨ nánɨ wáyɨ́ mepa éɨrɨxɨnɨ. Arɨ́á niɨ. Seteno 'Jisasomɨ xɨ́darɨgɨ́áyɨ́ eŋɨ́ neánɨro xɨ́dɨpɨ́rɨréoɨ? Iwamɨ́ó owíwapɨyimɨnɨ.' yaiwiarɨŋagɨ nánɨ xegɨ́ ámá imónɨgɨ́áyɨ́ xɨ́oyá dɨŋɨ́ tɨ́nɨ segɨ́ wíyo ɨ́á nɨseaxero gwɨ́ aŋɨ́yo nɨseaŋwɨrárɨro sɨ́á wé wúkaú núkaúmɨnɨ xeanɨŋɨ́ nɨseaikára upɨ́rɨ́árɨnɨ. Xeanɨŋɨ́ nɨseaikára warɨ́ná wiyɨ́né mɨŋɨ́ winɨpɨ́rɨ́a aiwɨ anɨŋɨ́ dɨŋɨ́ nɨnɨkwɨ́roro nɨxɨ́dɨ́ɨ́rɨxɨnɨ. E nerónáyɨ́, amɨnaŋwɨ́ ámá dɨŋɨ́ nɨyɨmɨŋɨ́ tɨ́gɨ́á nimónɨro íníná ŋweapɨ́rɨ́a nánɨ dɨ́kínɨpɨ́rɨ́ápɨ anɨpá nɨseaiapɨmɨ́árɨnɨ. 11Ámá arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ nionɨyá sɨyikɨ́ imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ. Ámá nionɨ nɨxɨ́darɨŋagɨ́a nánɨ xeanɨŋɨ́ wímeáɨ́yɨ́, ayɨ́ nionɨ pɨ́nɨ mɨnɨwiárɨ́ sɨnɨ nɨnɨxɨ́dɨrɨŋɨ́pimɨ dánɨ xeanɨŋɨ́ wiarɨgɨ́áyo xopɨrárɨ́nɨŋɨ́ wíɨ́áyɨ́ Gorɨxo ámá sɨpíyɨ́ rɨ́á xwérímɨ ikeaáráná ayɨ́ tɨ́nɨ nawínɨ rɨ́nɨŋɨ́ Ámɨ bɨ Pepɨ́rɨ́ápɨyɨ rɨnɨŋɨ́pɨ wí meapɨrɨ́ámanɨ." rɨŋoɨ.' nɨrɨrɨ rɨ́wamɨŋɨ́ nearɨ wíɨrɨxɨnɨ.
Aŋɨ́ Pegamamɨyo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.
12"Joxɨ sɨyikɨ́ nionɨyá Pegamamɨ ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Kirá mɨdɨmɨdánɨ ŋwá yinɨŋɨ́pá tɨ́ŋo re rɨŋoɨ urɨ́ɨrɨxɨnɨ, 13"Nionɨ dɨxɨ́ ŋweaŋe nánɨ nɨjɨ́á imónɨŋɨnɨ. E ŋweagɨ́áyɨ́ obaxɨ́ Setenomɨ xɨ́darɨŋagɨ́a nánɨ aŋɨ́ o seáyɨ e wimónɨŋe, ayɨ́ joxɨ ŋweaŋerɨnɨ. Xámɨ segɨ́ wo, Adipaso —O ámáyo nionɨ eŋápɨ nánɨ wáɨ́ nurɨrɨ́ná xɨxenɨ nurɨyagorɨnɨ. O aŋɨ́ Seteno seáyɨ e wimónɨŋɨ́ apimɨ e nurɨ́ɨsáná mɨŋɨ́ winɨ́agɨ aiwɨ seyɨ́né wí dɨŋɨ́ nɨkwɨ́roarɨgɨ́ápɨ emɨ mɨmó dɨŋɨ́ sɨxɨ́ nɨnɨyiro xaíwɨ́ ɨ́á nɨxɨrɨŋoɨ. 14E nɨrɨrɨrɨ aí xwɨyɨ́á nionɨ mɨxɨ́ rɨrɨpaxɨ́ bɨ imónɨnɨ. Segɨ́ wí mimónɨ́ wɨ́á rókiamoagɨ́ Beramoyɨ rɨnɨŋo —O eŋíná Isɨrerɨyo yapɨ́ owíwapɨyimɨnɨrɨ nánɨ émáyɨ́ mɨxɨ́ ináyɨ́ Berakomɨ re uréwapɨyayiŋorɨnɨ, 'Isɨrerɨyɨ́ ɨ́wɨ́ nero naŋwɨ́ ŋwɨ́ápɨ nánɨ rɨdɨyowá yarɨgɨ́ápɨ nɨro ɨ́wɨ́ inɨro éɨ́rɨxɨnɨrɨ nánɨ e wíwapɨyiɨ. E wíwapɨyiɨ.' uréwapɨyayiŋorɨnɨ. O eŋɨ́pɨ agwɨ segɨ́ wí ɨ́á nɨxɨrɨro axɨ́pɨ e seaíwapɨyarɨŋagɨ́a nánɨ mɨxɨ́ searɨpaxɨ́ imónɨnɨ. 15Eŋíná mimónɨ́ wɨ́á rókiamoagɨ́ Beramo Isɨrerɨyo wíwapɨyíáná dɨŋɨ́ ɨ́á nɨxɨrɨro ɨ́wɨ́ yagɨ́ápa segɨ́ wí enɨ Nikoraso seaíwapɨyarɨŋɨ́pɨ dɨŋɨ́ ɨ́á nɨxɨrɨro ɨ́wɨ́ axɨ́pɨ yarɨŋoɨ. 16Ayɨnánɨ ámá e yarɨgɨ́áyɨ́né rɨ́wɨ́mɨnɨ nɨmamoro éɨ́rɨxɨnɨ. E mepa nerónáyɨ́, nionɨ sɨnɨ mé seyɨ́né tɨ́ŋɨ́ e nánɨ nɨbɨrɨ ámá apimɨ arɨ́kí xɨ́darɨgɨ́áyɨ́ kirá gɨ́ maŋɨ́yo dánɨ peyeaarɨŋɨ́pá tɨ́nɨ mɨxɨ́ wimɨ́árɨnɨ. 17Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ. Ámá nionɨ nɨxɨ́darɨgɨ́áyɨ́ ámá wí ɨ́wɨ́ oépoyɨnɨrɨ wíwapɨyíagɨ́a aiwɨ arɨ́á mɨwí nionɨ anɨŋɨ́ nɨnɨxɨ́dɨrɨŋɨ́pimɨ dánɨ ayo xopɨrárɨ́nɨŋɨ́ wíɨ́á go gomɨ nionɨ aiwá aŋɨ́namɨ dáŋɨ́ agwɨ pɨ́nɨ́ weŋɨ́ bɨ mɨnɨ wirɨ sɨ́ŋá kɨrɨnasɨ́ wo —Sɨ́ŋá yoɨ́ sɨŋɨ́ ámá meáonɨ nɨjɨ́á imónɨnɨ́pɨ rɨ́wamɨŋɨ́ ŋwɨrárɨnɨŋorɨnɨ. Sɨ́ŋá o mɨnɨ wirɨ emɨ́árɨnɨ." rɨŋoɨ.' nɨrɨrɨ rɨ́wamɨŋɨ́ nearɨ wíɨrɨxɨnɨ.
Aŋɨ́ Taiatairayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.
18"Joxɨ sɨyikɨ́ nionɨyá imónɨgɨ́á Taiatairayo ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Gorɨxomɨ xewaxo, xegɨ́ sɨŋwɨ́ rɨ́á ápiáwɨ́nɨŋɨ́ werɨ xegɨ́ sɨkwɨ́ kapá awiaxɨ́yɨ́ xɨxɨ́eá inarɨŋɨ́pa imónɨrɨ eŋo re rɨŋoɨ urɨ́ɨrɨxɨnɨ, 19"Nionɨ joxɨ yarɨŋɨ́pɨ nánɨ nɨjɨ́á imónɨŋɨnɨ. Joxɨ dɨŋɨ́ sɨxɨ́ nɨyirɨ dɨŋɨ́ nɨkwɨ́rorɨ ámáyo arɨrá wirɨ xeanɨŋɨ́ siarɨgɨ́ápɨ xwámámɨ́ wirɨ yarɨŋɨ́pɨ nánɨ nɨjɨ́á imónɨŋɨnɨ. Sɨnɨ iwamɨ́ó dɨŋɨ́ nɨnɨkwɨ́rorɨ́ná yagɨ́pimɨ rɨxa nɨmúrorɨ seáyɨ e yarɨŋɨ́pɨ nánɨ enɨ nɨjɨ́á imónɨŋɨnɨ. 20E nɨrɨrɨrɨ aí rɨpɨ nánɨ mɨxɨ́ rɨrɨpaxɨ́ imónɨnɨ. Joxɨ apɨxɨ́ Jeseberíyɨ rɨnɨŋí —Í wí mimónɨpa nerɨ aí 'Wɨ́á rókiamoarɨŋáínɨrɨnɨ.' rɨnarɨŋírɨnɨ. Í ámá nionɨ dɨŋɨ́ nɨnɨkwɨ́roro nánɨ gɨ́ inókínɨŋɨ́ nimónɨro omɨŋɨ́ niiarɨgɨ́áyo sɨpínɨ nɨwíwapɨya nurɨ xarɨxarɨ́ nɨméra warɨŋagɨ nánɨ ayɨ́ ɨ́wɨ́ inɨro naŋwɨ́ wigɨ́ ŋwɨ́ápɨ nánɨ rɨdɨyowá inɨŋɨ́pɨ nɨro yarɨŋoɨ. Ímɨ numímɨnɨrɨ xe owíwapɨyinɨrɨ sɨŋwɨ́ wɨnarɨŋɨ́ eŋagɨ nánɨ mɨxɨ́ rɨrɨpaxɨ́ imónɨnɨ. 21Í xegɨ́ ɨ́wɨ́ yarɨŋɨ́pɨ rɨ́wɨ́mɨnɨ nɨmamorɨ kikiɨ́á éwɨnɨgɨnɨrɨ xe bɨ tɨ́nɨ oŋweanɨrɨ sɨŋwɨ́ wɨnɨŋá eŋagɨ aiwɨ xegɨ́ ɨ́wɨ́ ámá wí tɨ́nɨ inarɨŋɨ́pɨ 'Bɨ pɨ́nɨ owiárɨmɨnɨ.' mɨwimónarɨnɨnɨ. 22Arɨ́á eɨ. Nionɨyá dɨŋɨ́ tɨ́nɨ í sɨmɨxɨ́ xaíwɨ́ werɨ ámá í tɨ́nɨ ɨ́wɨ́ inarɨgɨ́áyo xeanɨŋɨ́ xwé wímearɨ enɨ́árɨnɨ. Ɨ́wɨ́ í wíwapɨyarɨŋɨ́pɨ rɨ́wɨ́mɨnɨ nɨmamoro kikiɨ́á méánáyɨ́, e wikárɨmɨ́árɨnɨ. 23Ámá ímɨ nɨxɨ́dɨro nánɨ xegɨ́ niaíwɨ́nɨŋɨ́ imónɨgɨ́áyo enɨ sɨmiárɨ́ nɨwirɨ pɨkímɨ́árɨnɨ. Nionɨ e wíáná sɨyikɨ́ nionɨyá imónɨgɨ́á nɨ́nɨyɨ́ nɨjɨ́á re imónɨpɨ́rɨ́árɨnɨ, 'Ámá xwioxɨ́yo dánɨ pí dɨŋɨ́ morɨ pí nánɨ wimónɨrɨ yarɨŋɨ́pɨ adadɨ́ wiarɨŋo, ayɨ́ orɨ́anɨ?' niaiwipɨ́rɨ́árɨnɨ. Seyɨ́né woxɨnɨ woxɨnɨ sɨpí segɨ́ egɨ́ápɨ tɨ́nɨ xɨxenɨ pɨrɨ́ seamamómɨ́árɨnɨ. 24E nɨsearɨrɨ aí apɨxɨ́ í wíwapɨyarɨŋɨ́pimɨ mɨxɨ́darɨgɨ́á Taiataira ŋweagɨ́á wiyɨ́né bɨ osearɨmɨnɨ. Seyɨ́né xwɨyɨ́á ámá wí 'Seteno nearéwapɨyarɨŋɨ́ ná ínɨmɨ imónɨŋɨ́pɨrɨnɨ.' rarɨgɨ́ápimɨ arɨ́á mɨwigɨ́áyɨ́nérɨnɨ. Seyɨ́né sekaxɨ́ xámɨ searɨŋápimɨ ámɨ bɨ nɨsearɨrɨ ɨkwɨkwarɨmɨ́ seaimɨméɨnɨ. 25Sekaxɨ́ ámɨ bɨ ɨkwɨkwarɨmɨ́ mɨseaipa emɨ́ eŋagɨ aiwɨ nionɨ nɨnɨxɨ́dɨróná ɨ́á xɨrarɨgɨ́ápɨnɨ ananɨ nionɨ weapɨmɨ́aé nánɨ anɨŋɨ́ minɨ́ nɨxɨra úɨ́rɨxɨnɨ. 26Ámá apɨxɨ́ í wíwapɨyimɨnɨrɨ yarɨŋɨ́pimɨ mɨxɨ́dɨpa nero nionɨyá urɨŋápimɨnɨ yoparɨ́ imónɨ́e nánɨ nɨxɨ́da nurɨŋɨ́pimɨ dánɨ ímɨ xopɨrárɨ́nɨŋɨ́ wíɨ́á gɨyɨ́ gɨyo seáyɨ e wimɨxɨmɨ́árɨnɨ. Émáyo —Ayɨ́ 'Gorɨxomɨ sɨmaŋwɨ́yónɨŋɨ́ ínɨmɨ wurɨ́nanɨméwɨnɨ.' rarɨgɨ́áyɨ́rɨnɨ. Ayo seáyɨ e nɨwimónɨro umeŋweapɨ́rɨ́a nánɨ seáyɨ e wimɨxɨmɨ́árɨnɨ. 27Gɨ́ ápo nionɨ seáyɨ e nimónɨrɨ ámáyo umeŋweámɨ́a nánɨ nimɨxɨŋɨ́pa nionɨ ámá xopɨrárɨ́ wíɨ́áyo enɨ axɨ́pɨ seáyɨ e wimɨxáná émáyo numeŋwearóná xwárɨ́á sɨxɨ́ xwɨ́á tɨ́nɨ imɨxɨnɨŋɨ́pɨ ainɨxɨ́ tɨ́nɨ pɨ́rɨ́ uyɨkieááná yunɨ́ ikɨxenarɨŋɨ́pa ainɨxɨ́ tɨ́nɨ nɨxɨrɨmáná umeŋweaŋáná maŋɨ́yo wí pɨ́rɨ́ wiaíkipaxɨ́ imónɨpɨ́rɨ́ámanɨ. 28Xopɨrárɨ́nɨŋɨ́ wíɨ́á gɨyɨ́ gɨyo siŋɨ́ ímiáo enɨ mɨnɨ wimɨ́árɨnɨ. 29Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ." rɨŋoɨ.' nɨrɨrɨ rɨ́wamɨŋɨ́ nearɨ wiowárɨ́ɨrɨxɨnɨ.


Luke 11
Ayí̵ Gorɨxomɨ nurɨrí̵ná rɨpaxí̵pɨ nánɨ ure'wapɨyiŋí̵ nánɨrɨnɨ.1 Jisaso wí e nurɨ rɨxa Gorɨxomɨ xwɨyí̵á rɨrɨmí̵ nɨwimáná eŋáná xegí̵ wiepɨsarɨŋí̵yí̵ wo re urɨŋɨnigɨnɨ, "Ámɨnáoxɨnɨ, Jono wayí̵ nɨneameaia wago xegí̵ wiepɨsarɨŋowamɨ Gorɨxomɨ xwɨyí̵á rɨrɨmí̵ wipí̵rɨ nánɨ ure'wapɨyiŋí̵pa joxɨ enɨ e neare'wapɨyiɨ." urí̵agɨ 2 o awamɨ re urɨŋɨnigɨnɨ, "Gorɨxomɨ xwɨyí̵á rɨrɨmí̵ nɨwirí̵ná re urí̵í̵rɨxɨnɨ, 'Ápoxɨnɨ, "Ámá ní̵nɨ joxɨnɨ ŋwí̵áoxɨ eŋagɨ nánɨ we'yo rɨme'í̵rɨxɨnɨ." neaimónarɨnɨ. "Joxɨ xwioxí̵yo mɨmeámí̵ nerɨ neameŋwearí̵ápɨ sɨŋánɨ imóní̵wɨnɨgɨnɨ." neaimónarɨnɨ. 3 Nene aiwá sí̵á ayí̵ ayimɨ naní̵wá nánɨ neaiayíɨrɨxɨnɨ. 4 Ámá nene í̵wí̵ neaíí̵áyo yokwarɨmí̵ wiíagwɨ nánɨ joxɨ nene í̵wí̵ yarɨŋwáyí̵ yokwarɨmí̵ neaiíɨrɨxɨnɨ. Ámá wí eŋí̵ eánɨgí̵áyí̵rí̵anɨrɨ iwamí̵ó owíwapɨyípoyɨnɨrɨ sɨŋwí̵ mɨneanɨpa e'ɨrɨxɨnɨ.' Gorɨxomɨ xwɨyí̵á rɨrɨmí̵ nɨwirí̵ná e urí̵í̵rɨxɨnɨ." urɨŋɨnigɨnɨ. 5 E nurɨmáná ewayí̵ xwɨyí̵á rɨpɨ urɨŋɨnigɨnɨ, "Soyí̵ne' woxɨ dɨxí̵ ámá aŋí̵ wí e dáŋí̵ wo árɨwegí̵yo símeááná aiwá meŋagɨ nánɨ joxɨ ámá nɨkumɨxɨnɨrɨ emearɨgí̵áyí̵ womɨ nurɨ aiwá nánɨ rɨxɨŋí̵ nurɨrí̵ná re urɨrí̵ɨnɨ, 'Gí̵ ámá aŋí̵ wí e dáŋí̵ wo aŋí̵ wíyo nánɨ u'ní̵o rɨxa árɨwegí̵ ríná nímeáagɨ omɨ aiwá bɨ mɨnɨ wimɨ nánɨ meŋagɨ nánɨ joxɨ tí̵e nánɨ rɨxɨŋí̵ barɨŋɨnɨ. Aiwá biau' bɨ nɨnɨmeairɨre'ɨnɨ?' uráná aŋí̵yo ínɨmɨ dánɨ, sá weŋí̵mɨ dánɨ re rɨrɨnɨŋoɨ, 'Aiwá nánɨ ayá wí mɨnɨrɨŋweapanɨ. Aŋí̵ ówaŋí̵ nɨyárɨmáná niaíwí̵pia tí̵nɨ íkwiaŋwí̵yo rɨxa sá weŋwɨnɨ. Nionɨ wí nɨwiápí̵nɨmearɨ aiwá rɨmeaipaxí̵ menɨnɨ.' rɨrɨnɨŋoɨ. 8 Nionɨ re seararɨŋɨnɨ, 'Aŋí̵ xiáwo aiwá nánɨ rɨxɨŋí̵ bí̵o xegí̵ nɨkumɨxɨnɨrɨ emearɨŋí̵ wo aiwɨ nɨwiápí̵nɨmearɨ xí̵o rɨxɨŋí̵ urarɨŋí̵yí̵ umeaipaxí̵manɨ. E nerɨ aiwɨ arí̵kí rɨxɨŋí̵ urayarí̵ná nɨwiápí̵nɨmearɨ xí̵o wimónarɨŋí̵pɨ nɨpɨnɨ mɨnɨ winɨgɨnɨ.' seararɨŋɨnɨ. 9 Ayɨnánɨ nionɨ re seararɨŋɨnɨ, 'Soyí̵ne' Gorɨxomɨ amɨpí wí nánɨ yarɨŋí̵ wíáná o ananɨ mɨnɨ seaiapɨní̵árɨnɨ. Rɨxɨŋí̵ nurɨrí̵ná amɨpí wí o tí̵ŋí̵ e nánɨ pí̵á nerí̵nánɨŋí̵ ananɨ meapí̵rí̵árɨnɨ. Rɨxɨŋí̵ nurɨrí̵ná wáí̵ e nɨrómáná wakwí̵ óránánɨŋí̵ o ananɨ arí̵á nɨsirɨ aŋí̵ ówaŋí̵nɨŋí̵ rí̵kwiinɨgɨnɨ.' seararɨŋɨnɨ. 10 Ayí̵ rɨpɨ nánɨ seararɨŋɨnɨ. Ámá ní̵nɨ Gorɨxomɨ rɨxɨŋí̵ urayarí̵náyí̵ ayí̵ ananɨ wí meapí̵rí̵árɨnɨ. Ámá gɨyí̵ amɨpí wí nánɨ pí̵á nerí̵ná ananɨ meapí̵rí̵árɨnɨ. Gɨyí̵ wáí̵ e dánɨ wakwí̵ óráná o ananɨ aŋí̵ ówaŋí̵ wí̵kwiiní̵árɨnɨ." urɨŋɨnigɨnɨ.
11 Ewayí̵ xwɨyí̵á ámɨ bɨ rɨpɨ nurɨrɨ re urɨŋɨnigɨnɨ, "Ápoyí̵ne' woxɨ dɨxí̵ íwo nɨbɨrɨ peyí̵ nánɨ rɨxɨŋí̵ rɨránáyí̵, weaxí̵á nɨmearɨ wirɨre'ɨnɨ? Oweoɨ, wí e wirɨme'ɨnɨ. 12 Iŋí̵ kímɨŋí̵ nánɨ enɨ rɨxɨŋí̵ rɨránáyí̵, wáre' nɨmearɨ wirɨre'ɨnɨ? Oweoɨ, e enɨ nɨmearɨ wirɨme'ɨnɨ. 13 Soyí̵ne' í̵wí̵ ne'ra warɨgí̵oyí̵ne' aiwɨ segí̵ niaíwí̵ rɨxɨŋí̵ searánáyí̵, ananɨ amɨpí awiaxí̵yí̵ anɨpá mɨnɨ wiarɨgí̵oyí̵ne'rɨnɨ. E nerɨ aí segí̵ ápo aŋí̵namɨ ŋweaŋo aŋɨpaxí̵rɨnɨ. 'Omɨ gɨyí̵ gɨyí̵ rɨxɨŋí̵ uránáyí̵, kwíyí̵ oyápɨ aí ananɨ mɨnɨ winí̵árɨnɨ.' seararɨŋɨnɨ." urɨŋɨnigɨnɨ.
"O eŋí̵ eánɨŋí̵ oboyá tí̵nɨ yarɨnɨ." rɨgí̵á nánɨrɨnɨ.14 Jisaso, imí̵ó maŋí̵ pí̵rónɨŋí̵ womɨ —O ámá womɨ dɨŋí̵ xɨxe'roarɨŋagɨ nánɨ ámáo enɨ maŋí̵ pí̵rónɨŋorɨnɨ. Imí̵omɨ mɨxí̵ umáɨnowáráná imí̵o e'í̵ u'áná ámá maŋí̵ pí̵rónɨŋo ámɨ pí̵ne' rɨŋɨnigɨnɨ. Ámɨ pí̵ne' rarɨŋagɨ 15 ámá e epí̵royí̵ egí̵áyí̵ sɨŋwí̵ e nɨwɨnɨro ududí̵ nero aí 16 ámá wí re rɨgí̵awixɨnɨ, "O imí̵ó mɨxí̵ numáɨnowárɨrí̵ná imí̵ó xɨráónɨŋí̵ imónɨŋo —O xegí̵ yoí̵ bɨ Bieseburoyɨ rɨnɨŋorɨnɨ. Oborɨnɨ. O eŋí̵ weámɨxowárí̵agɨ nánɨ eŋí̵ eánɨŋí̵ oyá tí̵nɨ umáɨnowárarɨŋí̵rɨnɨ." rarí̵ná ámá ámɨ wí "Jisaso eŋí̵ eánɨŋorí̵anɨ? Iwamí̵ó owíwapɨyaneyɨ." nɨrɨnɨro nɨbɨro re urɨgí̵awixɨnɨ, "Aŋí̵namɨ dánɨ emɨmí̵ bɨ iwamí̵ó neaíwapɨyiɨ." urí̵agí̵a aiwɨ 17 o wigí̵ yaiwigí̵á nánɨ adadí̵ nɨwirɨ ewayí̵ xwɨyí̵á re urɨŋɨnigɨnɨ, "Ámá gwí̵ axí̵rí xepɨxepá nɨrónɨro mɨxí̵ ninɨrónáyí̵, ayí̵ aŋí̵ mɨwiárekɨxɨnɨpaxí̵rɨnɨ. Ámá xɨráxogwáowa enɨ xepɨxepá nɨrónɨro mɨxí̵ ninɨrí̵náyí̵, ayí̵ enɨ aŋí̵ mɨwiárekɨxɨnɨpí̵rí̵árɨnɨ. 18 Ayɨnánɨ Seteno tí̵nɨ xegí̵ imí̵ó axí̵yí̵ tí̵nɨ xepɨxepá nɨrónɨro mɨxí̵ ninɨrónáyí̵, arɨge nero eŋí̵ neánɨrɨ ropí̵ráoɨ? Oweoɨ! E nerɨ aiwɨ seyí̵ne' 'Eŋí̵ eánɨŋí̵ Bieseburoyá tí̵nɨ imí̵ó mɨxí̵ umáɨnowárarɨŋɨnɨ.' nɨrarɨŋoɨ. 19 Nionɨ nepa Bieseburoyá eŋí̵ eánɨŋí̵ tí̵nɨ imí̵ó mɨxí̵ numáɨnowárɨrɨ sɨŋwɨrɨyí̵, segí̵ ámá eŋí̵ eánɨŋí̵ goyá tí̵nɨ mɨxí̵ umáɨnowárarɨgí̵árɨnɨ? Segí̵ ámá imí̵ó mɨxí̵ umáɨnowárarɨgí̵áwa sí̵á yoparí̵yimɨ nɨwiápí̵nɨmearo yarɨŋí̵ re seaipí̵rí̵árɨnɨ, 'Nene ámá wo imí̵ó mɨxí̵ umáɨnowárarɨŋagɨ nɨwɨnɨrane "Eŋí̵ eánɨŋí̵ Gorɨxoyá tí̵nɨ e yarɨnɨ." rɨnarɨŋwá eŋagɨ nánɨ seyí̵ne' pí nánɨ Jisaso axí̵pɨ yarɨŋagɨ nɨwɨnɨrí̵ná xwɨyí̵á nɨmearɨro "Eŋí̵ eánɨŋí̵ oboyá tí̵nɨ yarɨŋɨnɨ." urɨgí̵awixɨnɨ?' Yarɨŋí̵ e seaipí̵rí̵árɨnɨ. 20 Nionɨ eŋí̵ eánɨŋí̵ Gorɨxoyá tí̵nɨ imí̵ó mɨxí̵ umáɨnowárarɨŋagɨ aí seyí̵ne' 'Gorɨxo xí̵o xegí̵ xwioxí̵yo mɨmeámí̵ nerɨ neameŋweaní̵ápɨ rɨxa rimónɨnɨ?' mɨyaiwiarɨŋoɨ. 'Ámá yeáyí̵ neayimɨxemeaní̵a nánɨ urowáre'napɨní̵o, arí̵owayá xwí̵á piaxí̵yo dánɨ iwiaroní̵oyɨ rarɨŋwáo rɨxa nene tí̵nɨ rimónɨŋwɨnɨ?' mɨyaiwiarɨŋoɨ." nurɨrɨ 21 ewayí̵ xwɨyí̵á ámɨ bɨ rɨpɨ urɨŋɨnigɨnɨ, "Ámá eŋí̵ rɨŋí̵ wo e'waikí̵ oxá nayirɨ nɨtɨrɨ awí meŋweaŋáná ámá wo xegí̵ aŋí̵yo nɨpáwirɨ amɨpí wí í̵wí̵ meapaxí̵ menɨnɨ. 22 E nerɨ aí ámá eŋí̵ rɨŋomɨ nɨmu'rorɨ omɨ seáyɨ e imónɨŋí̵ wo nɨbɨrɨ mɨxí̵ wimɨnɨrɨ nerí̵ná xopɨrárí̵ nɨwirɨ amɨpí ní̵nɨ mɨxí̵ nánɨ maxɨrɨŋí̵yí̵ nurápɨmáná amɨpí oyá ní̵nɨ enɨ rɨxa nurápɨrɨ yaŋí̵ nɨwia warɨŋí̵rɨnɨ." Jisaso eŋí̵ eánɨŋí̵ xí̵oyá oboyápimɨ mu'roŋagɨ nánɨ ewayí̵ xwɨyí̵á e urɨŋɨnigɨnɨ.
23 Ámá wí ámáyí̵ ní̵nɨ Jisasomɨ dɨŋí̵ wɨkwí̵roro xí̵dɨro epí̵rɨxɨnɨrɨ pí̵rí̵ rakiámí̵ wianɨro yarɨgí̵áyí̵ nánɨ ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, "Ámá nionɨ tí̵ámɨnɨ mimónɨgí̵áyí̵, ayí̵ nionɨ tí̵nɨ mɨxí̵ imónɨŋwáyí̵rɨnɨ. Ámá nionɨ tí̵nɨ sipɨsipí̵ awí meaárɨpa yarɨgí̵áyí̵, ayí̵ sipɨsipí̵ xí̵dí̵xí̵dowárí̵ yarɨgí̵áyí̵rɨnɨ." urɨŋɨnigɨnɨ.
Ewayí̵ ikaxí̵ imí̵ó xegí̵ wínɨyo wirɨmeaŋí̵ nánɨrɨnɨ.24 Ámá ayí̵ "Nene Jono nearáná sanɨŋí̵ onɨmiápɨ nerane aiwɨ imí̵ó xɨxe'roarɨŋí̵ rónɨŋí̵ imónanɨgɨnɨ." oyaiwípoyɨnɨrɨ ámɨ xɨxewisí̵ ikaxí̵ bɨ nurɨrɨ re urɨŋɨnigɨnɨ, "Imí̵ó xɨxe'roarɨŋí̵yí̵ mɨxí̵ umáɨnowáráná ámá womɨ pí̵nɨ nɨwiárɨmɨ nurí̵ná iniɨgí̵ mayí̵mɨ ge ge sá oŋweámɨnɨrɨ nemerɨ pí̵á nɨmegɨnɨme'ɨsáná re yaiwiárɨŋí̵rɨnɨ, 'Gí̵ ámɨ aŋí̵ axí̵ pí̵nɨ nɨwiárɨmɨ bɨŋae' nánɨ oumɨnɨ.' nɨyaiwimɨ 25 nurɨ aŋí̵ rɨxa síí̵ peárɨnɨrɨ píránɨŋí̵ imɨxárɨnɨrɨ yárɨnɨŋagɨ nɨwɨnɨrɨ sɨnɨ aní̵á imónɨŋagɨ nɨwɨnɨrɨ nánɨ 26 ámɨ nurɨ imí̵ó we' wí̵u'mɨ dáŋí̵ wau' í̵wí̵ neróná xí̵omɨ seáyɨ e mu'roro egí̵áyo nɨwirɨmeámɨ nuro axomɨ nɨxɨxe'roro e ŋweaarɨgí̵árɨnɨ. Xámɨ sɨpí imónago aí ínáyí̵ aga sɨpí ikeamónɨŋí̵rɨnɨ." urɨŋɨnigɨnɨ.
Yayí̵ winɨpaxí̵yí̵ nánɨ urɨŋí̵ nánɨrɨnɨ.27 Xwɨyí̵á apɨ urarí̵ná apɨxí̵ wí ámá e epí̵royí̵ egí̵áyo dánɨ rí̵aiwá re urɨŋɨnigɨnɨ, "Apɨxí̵ joxɨ nɨrɨxɨrɨrɨ amɨŋí̵ siapɨŋí Gorɨxoyá dɨŋí̵ tí̵nɨ yayí̵ winɨpaxí̵rɨnɨ." urí̵agɨ aí 28 o re urɨŋɨnigɨnɨ, "E wí nɨyaiwirɨ mɨrɨpanɨ. Ámá gɨyí̵ gɨyí̵ xwɨyí̵á Gorɨxoyá arí̵á wiro axí̵pɨ ero yarɨgí̵áyí̵ ámá ayí̵nɨ Gorɨxoyá dɨŋí̵ tí̵nɨ yayí̵ winɨpaxí̵rɨnɨ." urɨŋɨnigɨnɨ.
Ekɨyiŋí̵ bɨ nánɨ rɨxɨŋí̵ urɨgí̵á nánɨrɨnɨ.29 Ámá obaxí̵ Jisaso tí̵ŋí̵ e epí̵royí̵ eŋáná sɨnɨ wínɨ wínɨ epí̵royí̵ yarɨŋagí̵a o re urɨŋɨnigɨnɨ, "Isɨrerɨyí̵ne', agwɨ ŋweagí̵áyí̵ne' í̵wí̵ ne'ra nuro arí̵kí yarɨgí̵áyí̵ne', emɨmí̵ nánɨ seaimónarɨŋagɨ aiwɨ nionɨ emɨmí̵ wí mɨseaíwapɨyipa nerɨ aiwɨ ná bɨnɨ Gorɨxoyá wí̵á rókiamoagí̵ Jonao yagí̵pɨnɨ seaíwapɨyimí̵árɨnɨ. 30 Eŋíná Gorɨxoyá wí̵á rókiamoagí̵ Jonaoyɨ rɨnɨŋo —O sí̵á wɨyau' wɨyi pɨyí̵nɨŋí̵ nimónɨrɨ peyí̵ agwí̵yo weagorɨnɨ. O ámá aŋí̵ yoí̵ Ninipayɨ rɨnɨŋí̵yo ŋweaagí̵áyo Gorɨxoyá sí̵mɨmají̵ónɨŋí̵ wiiŋí̵pa ámá imónɨŋáonɨ ámá agwɨ ŋweagí̵áyí̵ne' Gorɨxoyá sí̵mɨmají̵oní̵nɨŋí̵ seainɨŋɨnɨ. 31 Gorɨxo ámá nɨyonɨ mí ómómɨxɨmí̵ ení̵áyimɨ apɨxí̵ eŋíná Sibayí̵ aŋí̵yo meŋweaagí —Í mɨxí̵ ináyí̵ Soromono nɨjí̵á seáyɨ e nimónɨrɨ rɨrɨmí̵ yarí̵ná arí̵á wimɨnɨrɨ nánɨ aŋí̵ aga ná jí̵amɨ dánɨ bɨŋírɨnɨ. Í ámá wonɨ Soromonomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ í sí̵á ayimɨ nɨwiápí̵nɨmearɨ xwɨyí̵á seameárɨní̵árɨnɨ. 32 Ámá eŋíná aŋí̵ yoí̵ Ninipayɨ rɨnɨŋí̵yo ŋweaagí̵áyí̵ —Ayí̵ Gorɨxoyá wí̵á rókiamoagí̵ Jonao Gorɨxoyá xwɨyí̵á wáí̵ urɨme'áná ayí̵ wigí̵ í̵wí̵ egí̵ápɨ rí̵wí̵mɨnɨ nɨmamoro nɨsanɨro ŋweaagí̵áyí̵rɨnɨ. Ayí̵ ámá wo Jonaomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ ámá ayí̵ sí̵á Gorɨxo ámá nɨyonɨ mí ómómɨxɨmí̵ ení̵áyimɨ nɨwiápí̵nɨmearo xwɨyí̵á seameárɨpí̵rí̵árɨnɨ." urɨŋɨnigɨnɨ.
Ewayí̵ ikaxí̵ ramɨxí̵ nánɨ urɨŋí̵ nánɨrɨnɨ.33 O xwɨyí̵á Gorɨxoyá ramɨxí̵nɨŋí̵ imónɨŋagɨ nánɨ re rɨŋɨnigɨnɨ, "Ámá wo ramɨxí̵ nɨmɨxárómáná aŋí̵ sakwímaŋí̵yo tarɨŋí̵manɨ. Sɨxí̵ wá nɨmearɨ upɨkákwiárarɨŋí̵manɨ. Nɨmɨxárómáná ámá í̵wiapí̵á gɨyí̵ gɨyí̵ wí̵á ónɨŋagɨ sɨŋwí̵ wɨnɨpí̵rɨ nánɨ íkwiaŋwí̵yo seáyɨ e ikwiárarɨŋí̵rɨnɨ." nurɨrɨ 34 re urɨŋɨnigɨnɨ, "Segí̵ sɨŋwí̵ enɨ uyí̵wí̵nɨŋí̵ imónɨnɨ. Segí̵ sɨŋwí̵ tí̵nɨ píránɨŋí̵ nanɨro we' rónɨŋí̵ nerónáyí̵, dɨŋí̵ naŋí̵nɨ aumau'mí̵ ninɨro segí̵ xwioxí̵yo wí̵ánɨŋí̵ ókímɨxɨnarɨŋoɨ. E nerɨ aiwɨ segí̵ sɨŋwí̵ tí̵nɨ í̵wí̵ nánɨ nanɨróná segí̵ xwioxí̵yo sí̵ánɨŋí̵ yimɨxɨnarɨŋoɨ. 35 Dɨŋí̵ naŋí̵nɨ aumau'mí̵ ninɨro segí̵ xwioxí̵ wí̵ánɨŋí̵ seaókiarɨŋí̵pɨ supɨkínɨnɨgɨnɨrɨ dɨŋí̵ tí̵nɨ e'í̵rɨxɨnɨ. 36 Segí̵ xwioxí̵yo sí̵á wí mɨyiní̵ wí̵ánɨ nókiárɨrí̵ná uyí̵wí̵ wí̵á seaókiarɨŋí̵pánɨŋí̵ segí̵ xwioxí̵ ní̵nɨ wí̵á seaókiárɨní̵árɨnɨ." urɨŋɨnigɨnɨ.
Parisiowamɨ xwɨyí̵á umeárɨŋí̵ nánɨrɨnɨ.37 E nurí̵ɨsáná eŋáná Parisi wo "Gí̵ aŋí̵yo aiwá onaiyɨ." nurɨrɨ nipemeámɨ u'áná Jisaso nurɨ aiwá nɨpí̵re e'í̵ ŋweaŋáná 38 Parisio Jisaso xámɨ we' piaxí̵nɨŋí̵ eaŋí̵ nánɨ wigí̵ yarɨgí̵ápa we' iniɨgí̵yo igwí̵á mɨwíró aiwá nɨpí̵re e'í̵ ŋweaŋagɨ nɨwɨnɨrɨ ududí̵ yarí̵ná 39 Jisaso re urɨŋɨnigɨnɨ, "Parisioyí̵ne' í̵wí̵ mearo rí̵á kɨroro yanɨro moarɨgí̵ápɨ segí̵ xwioxí̵yo sɨnɨ magwí̵ eŋáná kapɨxí̵ tí̵nɨ pɨrerɨxí̵ tí̵nɨ igí̵á nearí̵nánɨŋí̵ kíyí̵ bí̵arɨwámɨ dánɨnɨ kwí̵rɨnarɨgí̵oyí̵ne'xɨnɨ. 40 Majɨmají̵á ikárɨnarɨgí̵oyí̵ne' 'Bí̵arɨwámɨnɨ imɨxarɨŋo ínɨrɨwámɨnɨ mimɨxɨŋí̵rɨnɨ.' rɨyaiwiarɨŋoɨ? 41 Amɨpí soyí̵ne' í̵á xɨrɨgí̵ápɨ ámá uyípeayí̵yo ayá nurɨmɨxɨro arɨrá nɨwiro mɨnɨ wíánáyí̵, soyí̵ne' igí̵á neánɨrónɨŋí̵ imónɨpí̵rí̵árɨnɨ. 42 Parisioyí̵ne' aweyɨ! Sí̵á wɨyi soyí̵ne' mají̵á seaórɨní̵árɨnɨ. Gorɨxo xeanɨŋí̵ rí̵á tí̵ŋí̵ seaikárɨní̵á eŋagɨ nánɨ dɨŋí̵ sɨpí oseainɨnɨ. Soyí̵ne' aiwá nɨmiróná anɨŋí̵ miní̵ yíyí̵ tí̵nɨ aí̵ tí̵nɨ siyó amɨpí píránɨŋí̵ í̵á nɨroro rɨxa we' wu'kau' imónáná wo Gorɨxomɨ mɨnɨ nɨwiro aí ámáyo we' rónɨŋí̵ wiarɨgí̵áyí̵ pí̵nɨ wiárɨro Gorɨxomɨ dɨŋí̵ sɨxí̵ muyipa ero yarɨgí̵oyí̵ne'xɨnɨ. Soyí̵ne' aiwá onɨmiápia aí segí̵ anɨŋí̵ miní̵ yarɨgí̵á jí̵apɨ pí̵nɨ mɨwiárɨpa ero ámáyo naŋí̵ mimɨxɨpa yarɨgí̵ápɨ enɨ ero nerɨ sɨŋwɨrɨyí̵, naŋí̵ imónɨmɨnɨrɨ eŋí̵rɨnɨ. 43 Parisioyí̵ne' aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' rotu' aŋí̵yo ámá sɨŋwí̵ oneaní̵poyɨnɨrɨ sí̵mí̵ sí̵mí̵ e ŋwearo makerí̵áyo awí eánarɨgí̵e ámá yayí̵ 'Ámɨnáoxɨnɨ.' onearí̵poyɨnɨrɨ emero 'Oyaneyɨ.' seaimónarɨŋagɨ nánɨ Gorɨxo xeanɨŋí̵ seaikárɨní̵árɨnɨ." urɨŋɨnigɨnɨ. 44 Ámá ní̵nɨ Parisiowamɨ nɨwɨnɨrí̵ná "Naŋowarɨnɨ." yaiwiarɨŋagí̵a nɨwɨnɨrɨ awa wigí̵ í̵wí̵ yarɨgí̵ápɨ ámá pɨyí̵ xwárɨpáyo ínɨmɨ weŋí̵ yapɨ imónɨŋagɨ nánɨ re urɨŋɨnigɨnɨ, "Aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' ámá pɨyí̵ tɨgí̵e xwí̵á emadɨrónɨŋáná ámá 'Ámá pɨyí̵ tɨgí̵erí̵anɨ?' mɨyaiwí maiwí pwarɨgí̵e'nɨŋí̵ imónɨgí̵oyí̵ne'rɨnɨ." uráná 45 ŋwí̵ ikaxí̵ eánɨŋí̵pɨ mewegí̵á wo nɨwiápí̵nɨmearɨ re urɨŋɨnigɨnɨ, "Neare'wapɨyarɨŋoxɨnɨ, Parisiowamɨ e nurɨrí̵ná none enɨ ikayí̵wí̵ neameararɨŋɨnɨ." urí̵agɨ aí 46 Jisaso ŋwí̵ ikaxí̵ eánɨŋí̵pɨ mewegí̵áwa ámáyo anɨŋí̵ miní̵ sekaxí̵ "E e'í̵rɨxɨnɨ. E e'í̵rɨxɨnɨ." nurɨro aí wiwanɨŋowa wí mɨyarɨgí̵á eŋagɨ nánɨ re urɨŋɨnigɨnɨ, "Ŋwí̵ ikaxí̵ eánɨŋí̵pɨ mewegí̵oyí̵ne' enɨ aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' ámáyo saŋí̵ xwe' ayá wí nɨwikwiárɨro aí sewanɨŋoyí̵ne' saŋí̵ xwe' apɨ iwamí̵ó mɨmí̵eyoarɨgí̵oyí̵ne' eŋagɨ nánɨ Gorɨxo xeanɨŋí̵ seaikárɨní̵árɨnɨ. 47 Soyí̵ne' Gorɨxoyá wí̵á rókiamoagí̵áwamɨ segí̵ arí̵owa pɨkiárɨgí̵áyo xwárɨpáyo anɨŋí̵ miní̵ mí̵á imɨxarɨgí̵oyí̵ne'xɨnɨ. 48 Soyí̵ne' e nerɨŋí̵pimɨ dánɨ ámáyo áwaŋí̵ re'nɨŋí̵ urarɨŋoɨ, 'Negí̵ arí̵owa Gorɨxoyá wí̵á rókiamoagí̵áwamɨ nɨpɨkiárɨróná apánɨ yagí̵á eŋagɨ nánɨ wigí̵ xwárɨpáyo mí̵á imɨxarɨŋwɨnɨ.' E'nɨŋí̵ urarɨŋagí̵a nánɨ Gorɨxo xeanɨŋí̵ seaikárɨní̵árɨnɨ. 49 Ayɨnánɨ Gorɨxo dɨŋí̵ neŋwɨperɨ soyí̵ne' nánɨ xɨxenɨ re rɨŋɨnigɨnɨ, 'Nionɨ wí̵á rókiamoarɨgí̵á wamɨ tí̵nɨ xwɨyí̵á wáí̵ urɨmearɨgí̵á wamɨ tí̵nɨ urowáráná ayí̵ wíyo pɨpɨkímí̵ ero wíyo mɨxí̵ xí̵dowárapɨro epí̵rí̵árɨnɨ. 50 Wí̵á rókiamoagí̵á nɨyonɨ nionɨ aŋí̵na imɨxɨrɨ xwí̵á imɨxɨrɨ eŋíná e eŋae' dánɨ nɨpɨkía bí̵agí̵a nánɨ ámá agwɨ ŋweagí̵áyí̵ne' nionɨ eŋí̵ seameámí̵árɨnɨ. 51 Aiborí̵omɨ xámɨ xɨráo Keno pɨkiŋe dánɨ nɨpɨkía nɨbí̵asáná yoparí̵ nionɨyá wí̵á rókiamoagí̵ Sekaraiaomɨ pɨkigí̵awixɨnɨ. Omɨ nionɨ nánɨ íkwiaŋwí̵ rɨdɨyowá yanɨro ikwɨkwiárɨmí̵ yarɨgí̵e mɨdánɨ eŋáná gí̵ aŋí̵ awawá "Ŋwí̵árɨnɨ." rɨnɨŋe mɨdánɨ eŋáná áwɨnɨmɨ e pɨkigí̵orɨnɨ. Omɨ pɨkigí̵e nánɨ oxí̵ apɨxí̵ agwɨ ŋweagí̵á tɨyí̵ne' nionɨ eŋí̵ seameámí̵árɨnɨ.' Gorɨxo e rɨŋí̵rɨnɨ." urɨŋɨnigɨnɨ. 52 Ŋwí̵ ikaxí̵ eánɨŋí̵pɨ mewegí̵áwa ámáyo Gorɨxo "Oe'poyɨ." wimónarɨŋí̵pɨ mɨmɨwiaíkí̵ wiarɨŋagí̵a nánɨ xɨxewisí̵ ikaxí̵ re urɨŋɨnigɨnɨ, "Ŋwí̵ ikaxí̵ eánɨŋí̵pɨ mewegí̵oyí̵ne' aweyɨ! Soyí̵ne' amɨpí Gorɨxo 'Ámáyo owíwapɨyípoyɨ.' wimónarɨŋí̵pɨ mɨwíwapɨyipa yarɨŋagí̵a nánɨ sí̵á wɨyi soyí̵ne' mají̵á seaórɨní̵árɨnɨ. Soyí̵ne' kí aŋí̵ nɨjí̵á nánɨ mɨrɨnɨŋiwá nánɨ í̵á nɨxɨrárɨro aí sewanɨŋoyí̵ne' wí ní̵kwiro mɨpáwipa ero ámá nɨpáwianɨrɨ e'í̵áyo soyí̵ne' pí̵rí̵ mákí̵mí̵ wiro yarɨgí̵árɨnɨ." e nurí̵ɨsáná 53 aŋí̵ e pí̵nɨ nɨwiárɨmɨ nurɨ emearí̵ná re egí̵awixɨnɨ. Ŋwí̵ ikaxí̵ eánɨŋí̵pɨ mewegí̵áwa tí̵nɨ Parisiowa tí̵nɨ wigí̵ xwioxí̵yo dánɨ rí̵á ápiáwí̵nɨŋí̵ nɨwerɨ omɨ sí̵mí̵ tí̵nɨ urɨro amɨpí obaxí̵ wí nánɨ yarɨŋí̵ wiayiro neróná 54 "O xwɨyí̵á sɨpí ŋwí̵ ikaxí̵ eánɨŋí̵ xɨxenɨ mimónɨŋí̵ bɨ ráná xwɨrɨxí̵ oumeaneyɨ." nɨrɨnɨro arí̵á wiaxí̵dɨgí̵awixɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 13
Ewayí̵ ikaxí̵ wití̵ siyí̵ wiároŋí̵ nánɨrɨnɨ.1 Jisaso sí̵á ayimɨ aŋí̵yo pí̵nɨ nɨwiárɨmɨ nɨpeyearɨ ipí maŋí̵pá tí̵nɨ e'í̵ nɨŋwearɨ 2 ámá oxí̵ apɨxí̵ ayá wí epí̵royí̵ wiarɨŋagí̵a nánɨ ewe' bámɨ nɨpɨxemoánɨrɨ e'í̵ nɨŋwearɨ oxí̵ apɨxí̵ ní̵nɨ sɨnɨ ipí imaŋí̵pá tí̵nɨ roŋáná 3 ewayí̵ xwɨyí̵á ayá wí nura nurí̵ná re urɨŋɨnigɨnɨ, "Ámá wo (Nene aye' siyí̵ nɨwiáróa nurí̵ná yarɨŋwápa) o xegí̵ omɨŋí̵yo wití̵ siyí̵ nɨwiáróa umɨnɨrɨ nánɨ nurɨ 4 rɨxa xwí̵á yuní̵ ikɨxeárɨnɨŋe píránɨŋí̵ nɨwiárorɨ aí wí óí̵ maŋí̵pá tí̵nɨ pie'róí̵yí̵ iŋí̵ nɨbɨrɨ mɨmání̵ eŋɨnigɨnɨ. 5 Ámɨ wí sí̵ŋá ínɨmɨ yapɨnɨŋáná xwí̵á seáyɨ e onɨmiápɨ eŋí̵yo pie'róí̵yí̵ xwí̵á akwɨní̵ánáɨ eŋagɨ nánɨ apaxí̵ me' nerápɨrɨ nɨyapɨrɨ aiwɨ 6 sogwí̵ nɨwepí̵nɨrɨ xaíwí̵ anáná mí̵mɨ rapiŋí̵ mɨwárɨŋí̵ eŋagɨ nánɨ yeáyí̵ yɨweánárɨŋɨnigɨnɨ. 7 Ámɨ wí emí̵ pɨpɨŋí̵ arí̵kiárɨnɨŋe wiároŋí̵yí̵ emí̵ pɨpɨŋí̵yo dánɨ nawínɨ nerápɨmáná emí̵ xeŋwɨrárɨŋagɨ nánɨ wití̵ ayí̵ ná mɨweŋɨnigɨnɨ. 8 Ámɨ wí xwí̵á naŋí̵yo wiároŋí̵yí̵ nerápɨrɨ nɨyapɨrɨ ná nɨkɨkɨreánɨrí̵ná wí aga dɨŋí̵ nɨmorɨ í̵á mɨropaxí̵ werɨ wí xwe' obaxí̵ werɨ wí xwe' onɨmiápɨ werɨ eŋɨnigɨnɨ." Jisaso ewayí̵ xwɨyí̵á e nurɨrɨ 9 re urɨŋɨnigɨnɨ, "Seyí̵ne' wití̵ siyí̵ nánɨ rí̵á apɨ nánɨ arí̵á ókiarí̵ nɨmóní̵poyɨ." urɨŋɨnigɨnɨ.
"Ayí̵ rɨpɨ nánɨ xɨxewisí̵ ikaxí̵ tí̵nɨ seararɨŋɨnɨ." urɨŋí̵ nánɨrɨnɨ.10 Wiepɨsarɨŋowa idáná Jisaso xegí̵pɨ ŋweaŋáná nɨbɨro yarɨŋí̵ re wigí̵awixɨnɨ, "Joxɨ ámáyo nure'wapɨyirí̵ná ewayí̵ xwɨyí̵á tí̵nɨ pí nánɨ urarɨŋí̵rɨnɨ?" urí̵agí̵a 11 o re urɨŋɨnigɨnɨ, "Xwɨyí̵á eŋíná dánɨ Gorɨxo xwioxí̵yo mɨmeámí̵ nɨseairɨ seameŋweaní̵ápɨ nánɨ yumí̵í imónɨŋí̵pɨ nionɨ soyí̵ne' nɨjí̵á imónɨpí̵rɨ nánɨ áwaŋí̵ nɨsearɨrɨ aiwɨ ámá wíyo áwaŋí̵ murarɨŋɨnɨ. 12 Ayí̵ rɨpɨ nánɨrɨnɨ. Ámá nionɨ xwɨyí̵á rarí̵ná arí̵á niro dɨŋí̵ nɨkwí̵roro nero nɨjí̵á bɨ tí̵ŋí̵ imónarɨgí̵á gɨyí̵ gɨyí̵ Gorɨxo ámɨ wí mɨnɨ winɨŋoɨ. Arí̵á mɨnipa ero dɨŋí̵ mɨnɨkwí̵ropa ero yarɨgí̵á gɨyí̵ gɨyí̵ 'Nɨjí̵á rɨpɨ imónɨŋɨnɨ.' yaiwiarɨŋagí̵a aí Gorɨxo apɨ aí ámɨ nurápɨnɨŋoɨ. 13 Ayɨnánɨ ámáyo nure'wapɨyirí̵ná ewayí̵ xwɨyí̵á tí̵nɨ urarɨŋárɨnɨ. Ámá nionɨ dɨŋí̵ mɨnɨkwí̵ropa yarɨgí̵áyí̵ ewayí̵ xwɨyí̵á nionɨ rarɨŋápɨ arí̵á nɨniro aiwɨ mí̵kí̵ nánɨ dɨŋí̵ mɨmopa nero nɨjí̵á wí imónarɨgí̵ámanɨ. 14 Ayí̵ e yarí̵ná xwɨyí̵á Gorɨxo rɨŋí̵ wí̵á rókiamoagí̵ Aisaiao nɨrɨrɨ rí̵wamɨŋí̵ eaŋí̵ rɨpɨ rɨxa xɨxenɨ imónarɨnɨ, 'Seyí̵ne' aríkwí̵kwí̵ nɨwiro segí̵ arí̵á pí̵rónɨro sɨŋwí̵ supárɨro nero nánɨ arí̵á nɨwia nuro aí nɨjí̵á imónɨpí̵rí̵ámanɨ. Sɨŋwí̵ nɨwɨga nuro aí dɨŋí̵ wí mopí̵rí̵ámanɨ. 15 Ayí̵ rɨpɨ nánɨrɨnɨ. Segí̵ dɨŋí̵ tí̵nɨ ne'ra warɨgí̵áyí̵ne' mɨŋí̵ sí̵ŋánɨŋí̵ imoŋagí̵a nánɨ seararɨŋɨnɨ. Wigí̵ sɨŋwí̵ mɨsupárɨpa ero arí̵á mɨpí̵rónɨpa ero nero sɨŋwɨrɨyí̵, wigí̵ sɨŋwí̵ tí̵nɨ sɨŋwí̵ anɨro arí̵á ero dɨŋí̵ píránɨŋí̵ neyíroro moro wigí̵ í̵wí̵ yarɨgí̵áyí̵ rí̵wí̵mɨnɨ mamoro e'ánáyí̵ Gorɨxonɨ píránɨŋí̵ wimɨxɨpaxí̵rɨnɨ.' Xwɨyí̵á apɨ xɨxenɨ imónɨnɨ nánɨ ámáyí̵ e yarɨŋoɨ. 16 E nerɨ aí gí̵ seaiepɨsarɨŋáoyí̵ne' segí̵ sɨŋwí̵ tí̵nɨ sɨŋwí̵ nanɨro arí̵á tí̵nɨ arí̵á niro nero nánɨ yayí̵ oseainɨnɨ. 17 Aga nepa seararɨŋɨnɨ, 'Wí̵á rókiamoagí̵á obaxí̵yí̵ tí̵nɨ ámá we' rónɨgí̵á obaxí̵yí̵ tí̵nɨ enɨ soyí̵ne' sɨŋwí̵ nanɨro arí̵á niro yarɨgí̵á rɨpɨ nánɨ "None sɨŋwí̵ wɨní̵wanɨgɨnɨ." nɨyaiwiro aga nɨwimónɨrɨ aí wí arí̵á niro sɨŋwí̵ nanɨro yagí̵ámanɨ.' seararɨŋɨnɨ." urɨŋɨnigɨnɨ.
Wití̵ siyí̵ wiároŋí̵ mí̵kí̵ nánɨ áwaŋí̵ urɨŋí̵ nánɨrɨnɨ.18 E nurɨrɨ re urɨŋɨnigɨnɨ, "Ewayí̵ xwɨyí̵á ámá wo nurɨ wití̵ siyí̵ wiároŋí̵pɨ mí̵kí̵ nánɨ áwaŋí̵ osearɨmɨnɨ. 19 Wití̵ siyí̵ wiároŋí̵yí̵ xwɨyí̵á Gorɨxo xwioxí̵yo mɨmeámí̵ nerɨ seameŋweaní̵ápɨ nánɨrɨnɨ. Ámá xwɨyí̵á apɨ arí̵á nero nɨjí̵á mepa e'í̵áyí̵ ayí̵ wití̵ siyí̵ óí̵ maŋí̵pá tí̵nɨ pie'roŋí̵pí̵nɨŋí̵ imónɨŋoɨ. Ayí̵ arí̵á wiarí̵ná obo, arí̵kí yarɨŋo nɨbɨrɨ ayí̵ Gorɨxomɨ dɨŋí̵ wɨkwí̵ropí̵rɨxɨnɨrɨ xwɨyí̵á apɨ wigí̵ xwioxí̵yo mɨnɨŋí̵yí̵ emɨ rɨroámí̵ yarɨŋí̵rɨnɨ. 20 Ámá xwɨyí̵á apɨ arí̵á nɨwirí̵ná axíná yayí̵ nero 'Naŋí̵rɨnɨ.' yaiwíí̵áyí̵, ayí̵ wití̵ siyí̵ sí̵ŋá ínɨmɨ yapɨnɨŋáná xwí̵á seáyɨ e akwɨní̵ánáɨ eŋí̵yo pie'roŋí̵yí̵nɨŋí̵ imónɨŋoɨ. 21 Wití̵ siyí̵ sí̵ŋá ínɨmɨ yapɨnɨŋagɨ nánɨ rapiŋí̵ ná ínɨmɨ mɨwárɨpa eŋí̵yí̵nɨŋí̵ ámá ayí̵ enɨ wigí̵ dɨŋí̵ rapiŋí̵nɨŋí̵ xwí̵áyo mí̵mɨ í̵á mumɨxɨŋagɨ nánɨ ámá wí ayí̵ xwɨyí̵á apɨ xí̵darɨŋagí̵a nánɨ xeanɨŋí̵ wikáráná apaxí̵ me' pí̵nɨ wiárarɨgí̵árɨnɨ. 22 Ámá xwɨyí̵á apɨ arí̵á nɨwiro aiwɨ wigí̵ yarɨgí̵ápa sɨnɨ nɨxí̵dɨrónáyí̵ amɨpí xwí̵áyo dáŋí̵ ayá tí̵ŋí̵pɨ nánɨ dɨŋí̵ obɨbaxí̵ moro 'Amɨpí wí nionɨ mɨnɨmu'ropa oninɨ.' yaiwiro 'Amɨpí ayá tí̵ŋí̵pɨ arɨge nɨmeámí̵árí̵anɨ?' yaiwiro ne'ra warɨgí̵áyí̵ ayí̵ wití̵ siyí̵ emí̵ pɨpɨŋí̵ kɨkɨdɨpeárɨgí̵e pie'roŋí̵yí̵nɨŋí̵ imónɨŋoɨ. Wití̵ emí̵ xeŋwɨrárɨŋagɨ nánɨ ná mɨwepa eŋí̵yí̵nɨŋí̵ ámá ayí̵ enɨ 'Amɨpí ayá tí̵ŋí̵pɨ arɨre nerɨ meámí̵árí̵anɨ?' yaiwiarɨgí̵ápɨ xwɨyí̵á Gorɨxoyápimɨ yokwarɨmí̵ e'áná omɨ anɨŋí̵ miní̵ xí̵darɨgí̵ámanɨ. 23 Ámá xwɨyí̵á apɨ arí̵á nɨwiro nɨjí̵á e'í̵áyí̵ ayí̵ wití̵ siyí̵ xwí̵á naŋí̵yo pie'roŋí̵yí̵nɨŋí̵ imónɨŋoɨ. Wití̵ apɨ ná kɨkɨreánɨŋí̵yí̵nɨŋí̵ ámá ayí̵ enɨ ná nɨwerí̵ná wí dɨŋí̵ nɨmorɨ í̵á mɨropaxí̵ werɨ wí xwe' obaxí̵ werɨ wí obaxí̵ onɨmiápɨ werɨ yarɨgí̵árɨnɨ.
Ewayí̵ ikaxí̵ rɨpɨkí̵yí̵ wití̵ omɨŋí̵yo yapɨŋí̵ nánɨrɨnɨ.24 O "Agwɨ Gorɨxo ámá sɨpíyí̵ wigí̵ dɨŋí̵ tí̵nɨ xe ne'ra u'í̵rɨxɨnɨrɨ sɨŋwí̵ nɨwɨnɨrɨ aiwɨ rí̵we'ná rí̵áyo ikeaárɨní̵árɨnɨ." oyaiwípoyɨnɨrɨ ewayí̵ xwɨyí̵á ámɨ xegí̵ bɨ nurɨrɨ re urɨŋɨnigɨnɨ, "Gorɨxo xegí̵ ámáyo xwioxí̵yo mɨmeámí̵ nerɨ meŋweámɨnɨrɨ nánɨ yarí̵ná imónɨŋí̵pɨ, ayí̵ ámá wo xegí̵ omɨŋí̵yo xwí̵á yuní̵ nikɨxe'máná wití̵ siyí̵ wiároŋí̵pɨ tí̵nɨ rí̵ramɨŋɨyí̵ epaxí̵rɨnɨ. 25 Wití̵ siyí̵ nɨwiároárɨmáná xegí̵ aŋí̵yo nánɨ nurɨ sá weŋáná o tí̵nɨ sí̵mí̵ tí̵nɨ inarɨgí̵ío nɨbɨrɨ re eŋɨnigɨnɨ. Rɨpɨkí̵ siyí̵ wití̵ siyí̵ wiárónɨŋe seáyɨ e nɨwiároárɨmɨ uŋɨnigɨnɨ. 26 Nɨwiároárɨmɨ numáná eŋáná rɨxa wití̵ nerápɨrɨ nɨyapɨrɨ rɨxa ná kɨkɨreánɨmɨnɨrɨ yarí̵ná omɨŋí̵ xiáwomɨ omɨŋí̵ wiiarɨgí̵áwa sɨŋwí̵ wɨní̵áyí̵ wɨnɨgí̵awixɨnɨ. Rɨpɨkí̵ aí tí̵nɨ nawínɨ eŋagɨ nɨwɨnɨmɨ nuro bosomɨ re urɨgí̵awixɨnɨ, 'None "Joxɨ dɨxí̵ omɨŋí̵yo siyí̵ naŋí̵nɨ wiároŋí̵rɨnɨ." neaimónarɨnɨ. Arɨre nerɨ rɨpɨkí̵ enɨ nerápɨrɨ yapí̵í̵rí̵anɨ?' urí̵agí̵a 28 o re urɨŋɨnigɨnɨ, 'Gí̵ sí̵mí̵ tí̵nɨ inarɨgwí̵ío eŋí̵rí̵anɨ? Oyɨ, orɨnɨ!' urí̵agɨ xegí̵ omɨŋí̵ wiiarɨgí̵áwa yarɨŋí̵ re wigí̵awixɨnɨ, 'None nurane rɨpɨkí̵yí̵ yɨyoámí̵ yanɨre'wɨnɨ?' urí̵agí̵a aí 29 o re urɨŋɨnigɨnɨ, 'Oweoɨ, soyí̵ne' rɨpɨkí̵yí̵ yɨyoámí̵ nerí̵ná wití̵ aí tí̵nɨ yɨyoámí̵ epí̵rɨxɨnɨrɨ 30 aiwá mipí̵rí̵íná nánɨ ní̵nɨ xe oenɨrɨ sɨŋwí̵ wɨní̵poyɨ. Wití̵ rɨxa yóí̵ eŋáná wití̵ mɨwákwímí̵ yarɨgí̵áwamɨ re urɨmí̵árɨnɨ, "Xámɨ rɨpɨkí̵yí̵ mɨwákwímí̵ nero áwɨnɨ e gwí̵ nɨkɨrí̵wímáná rí̵á ikeaárí̵í̵rɨxɨnɨ. E nemáná wití̵ mɨwákwímí̵ nero aiwá aŋí̵ nɨtiarɨgí̵iwámɨ nɨtíí̵rɨxɨnɨ." urɨmí̵árɨnɨ.' urɨŋɨnigɨnɨ." Jisaso ewayí̵ xwɨyí̵á e urɨŋɨnigɨnɨ.
Ewayí̵ ikaxí̵ masɨte' siyí̵ nánɨrɨnɨ.31 O ámá re oyaiwípoyɨnɨrɨ "Agwɨ ámá obaxí̵ Jisasomɨ mɨxí̵darɨŋagí̵a aiwɨ rí̵wí̵yo Gorɨxo xegí̵ ámáyo xwioxí̵yo mɨmeámí̵ nerɨ umeŋweaŋánáyí̵ Jisasoyá ámá obaxí̵ imónɨpí̵rí̵árɨnɨ." oyaiwípoyɨnɨrɨ ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, "Gorɨxo seyí̵ne' xwioxí̵yo mɨmeámí̵ nɨseairɨ seameŋweaní̵ápɨ, ayí̵ masɨte' aiwá siyí̵nɨŋí̵ imónɨnɨ. Masɨte' aiwá xegí̵ siyí̵ aga onɨmiá imónɨnɨ. Masɨte' siyí̵ nɨmearo omɨŋí̵yo moárarɨgí̵áyí̵ 32 aiwá siyí̵ nɨyonɨ masɨte' siyí̵ aga onɨmiá eŋagɨ aiwɨ rɨxa nɨyapɨrɨ xwe' nɨrorí̵ná íkí̵ánɨŋí̵ roŋáná iŋí̵ nɨbɨrɨ nɨŋwearɨ ye'wí̵ tɨpaxí̵ imónarɨŋí̵rɨnɨ." urɨŋɨnigɨnɨ.
Ewayí̵ ikaxí̵ yisí̵ nánɨrɨnɨ.33 O ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, "Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ yisí̵nɨŋí̵ —Yisí̵ bisí̵kerí̵á sɨnɨ sɨŋí̵ eŋáná bɨ onɨmiápɨ ínɨmɨ táná nɨmɨnɨ íkwiaŋwí̵ eapɨnarɨŋí̵rɨnɨ. Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ yisí̵nɨŋí̵ imónɨnɨ. Apɨxí̵ bisí̵kerí̵á sɨnɨ sɨŋí̵ dɨramɨxí̵ xwe' sɨxí̵ ínɨŋáná yisí̵ bɨ nɨmearo ínɨmɨ táná nɨmɨnɨ íkwiaŋwí̵ eapɨnarɨŋí̵rɨnɨ." urɨŋɨnigɨnɨ.
Ewayí̵ xwɨyí̵á tí̵nɨnɨ ure'wapɨyiŋí̵ nánɨrɨnɨ.34 Jisaso oxí̵ apɨxí̵ e epí̵royí̵ egí̵áyo xwɨyí̵á apɨ nɨpɨnɨ nure'wapɨyirí̵ná ewayí̵ xwɨyí̵ánɨ nurɨrɨ ure'wapɨyayiŋɨnigɨnɨ. 35 Xwɨyí̵á Gorɨxoyá wí̵á rókiamoagí̵ wo nɨwurɨyirɨ rí̵wamɨŋí̵ eaŋí̵ rɨpɨ, "Nionɨ xwɨyí̵á nɨrɨrí̵ná ewayí̵ xwɨyí̵áyo dánɨ rɨrɨ xwɨyí̵á Gorɨxo xwí̵á imɨxɨŋíná dánɨ ínɨmɨ rɨnɨŋí̵pɨ áwaŋí̵ rɨrɨ emí̵árɨnɨ." nɨrɨrɨ eaŋí̵pɨ xɨxenɨ imónɨnɨ nánɨ Jisaso nure'wapɨyirí̵ná ewayí̵ xwɨyí̵á tí̵nɨnɨ nurɨrɨ ure'wapɨyagí̵rɨnɨ.
Ewayí̵ ikaxí̵ rɨpɨkí̵ nánɨ urɨŋí̵pɨ mí̵kí̵pɨ áwaŋí̵ urɨŋí̵ nánɨrɨnɨ.36 O oxí̵ apɨxí̵ e epí̵royí̵ egí̵áyo pí̵nɨ nɨwiárɨmɨ nurɨ aŋí̵yo nɨpáwirɨ ŋweaŋáná xegí̵ wiepɨsarɨŋowa nɨbɨro re urɨgí̵awixɨnɨ, "Joxɨ neare'wapɨyirí̵ná ewayí̵ ikaxí̵ rɨpɨkí̵ nánɨ nearí̵í̵pɨ áwaŋí̵ nɨnearɨrɨ píránɨŋí̵ neare'wapɨyiɨ." urí̵agí̵a 37 o re urɨŋɨnigɨnɨ, "Ámá wití̵ siyí̵ naŋí̵ wiároŋoyí̵ ámá imónɨŋáonɨ nánɨrɨnɨ. 38 Omɨŋí̵yí̵ ayí̵ xwí̵á rɨrí nánɨrɨnɨ. Wití̵ siyí̵ naŋí̵yí̵, ayí̵ ámá Gorɨxo xwioxí̵yo mɨmeámí̵ nerɨ umeŋweaní̵áyí̵ nánɨrɨnɨ. Rɨpɨkí̵yí̵ ayí̵ ámá Gorɨxomɨ muxí̵darɨgí̵áyí̵, ámá oboyáyí̵ nánɨrɨnɨ. 39 Sí̵mí̵ tí̵nɨ inarɨgí̵ío, rɨpɨkí̵ siyí̵ wiároŋo, ayí̵ Oborɨnɨ. Aiwá yóí̵ eŋagɨ mipí̵rí̵ínáyí̵ ayí̵ sí̵á yoparí̵yi nánɨrɨnɨ. Wití̵ mɨwákwímí̵ nero mipí̵rí̵áyí̵, ayí̵ aŋí̵nají̵rɨnɨ. 40 Ayɨnánɨ rɨpɨkí̵yí̵ mɨwákwímí̵ nero gwí̵ nɨkɨrí̵wímáná rí̵á ikeaárɨgí̵ápa imónɨŋí̵yí̵ sí̵á yoparí̵yimɨ axí̵pɨ e imónáná 41 ámá imónɨŋáonɨ ámá rɨkɨkɨrí̵ó ero wa enɨ nene yarɨŋwápɨ oe'poyɨnɨrɨ wíwapɨyiro yarɨgí̵áyí̵ gí̵ ápo meŋweaní̵e ŋweapí̵rɨxɨnɨrɨ gí̵ aŋí̵najowa awí eámeámí̵ epí̵rɨ urowárɨmí̵árɨnɨ. 42 Urowáráná awa awí eámeámí̵ nemáná rí̵á ápiáwí̵ xwe' anɨŋí̵ wearɨŋí̵rímɨ ikeaáráná ayí̵ e dánɨ 'Yeyɨ!' nɨrɨro magí írónɨpí̵rí̵árɨnɨ. 43 E nerɨ aí oxí̵ apɨxí̵ we' rónɨgí̵á Gorɨxoyáyí̵ xí̵o xwioxí̵yo mɨmeámí̵ nerɨ umeŋweaní̵e dánɨ sogwí̵ nanɨrí̵ná yarɨŋí̵pa xɨxí̵eá sɨŋánɨ inɨpí̵rí̵árɨnɨ. Seyí̵ne' arí̵á tí̵gí̵áyí̵ne' eŋánáyí̵, arí̵á ókiarí̵ nɨmóní̵poyɨ." urɨŋɨnigɨnɨ.
Ewayí̵ ikaxí̵ ayá tí̵ŋí̵ imónɨŋí̵ wí pí̵ní̵ weŋí̵pɨ nánɨrɨnɨ.44 O ámá re oyaiwípoyɨnɨrɨ, "Gorɨxo xwioxí̵yo mɨmeámí̵ nɨseairɨ seameŋweaní̵ápɨ ayá tí̵ŋí̵pí̵nɨŋí̵ imónɨŋagɨ nánɨ Jisaso pí pí nearí̵agɨ aí xɨxenɨ e'wanɨgɨnɨ." oyaiwípoyɨnɨrɨ ewayí̵ xwɨyí̵á re urɨŋɨnigɨnɨ, "Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ xwí̵á bimɨ wí e ayá rɨmɨxarɨŋí̵pɨ wí pí̵ní̵ tɨnɨŋí̵pí̵nɨŋí̵ imónɨnɨ. Ámá wo nemerí̵ná wenɨŋí̵ nerɨ nɨwɨnɨmearɨ yayí̵ nikárɨnɨrɨ nánɨ re eŋɨnigɨnɨ. Mí̵rí̵ nurɨ ámá wíyo áwaŋí̵ murí̵ xegí̵ amɨpí ní̵nɨ nɨgwí̵ nánɨ bí̵ nerɨ nɨgwí̵ apɨ tí̵nɨ nɨmeámɨ nurɨ xwí̵á apɨnɨ bí̵ eŋɨnigɨnɨ." urɨŋɨnigɨnɨ.
Ewayí̵ ikaxí̵ memiá nánɨrɨnɨ.45 Ámɨ re urɨŋɨnigɨnɨ, "Gorɨxo xwioxí̵yo mɨmeámí̵ nerɨ píránɨŋí̵ seameŋweaní̵ápɨ, ayí̵ ámá amɨpí mɨmu'rónɨŋí̵ wo memiá awiaxí̵nɨ awiaxí̵nɨ nánɨ pí̵á emearɨŋí̵pánɨŋí̵ imónɨnɨ. 46 Bá nɨyonɨ mu'rónɨŋagɨ nɨwɨnɨmeaárɨmo aŋí̵nɨ nurɨ xegí̵ amɨpí ní̵nɨ bí̵ nemáná nɨgwí̵ apɨ tí̵nɨ memiápá bí̵ eŋɨnigɨnɨ." nurɨrɨ, "Gorɨxo xwioxí̵yo mɨmeámí̵ nɨneairɨ neameŋweaní̵ápɨ ayá tí̵ŋí̵pí̵nɨŋí̵ imónɨŋagɨ nánɨ Jisaso pí pí nearí̵agɨ aí xɨxenɨ e'wanɨgɨnɨ." oyaiwípoyɨnɨrɨ ewayí̵ xwɨyí̵á e urɨŋɨnigɨnɨ.
Ewayí̵ ikaxí̵ ubení̵ nánɨrɨnɨ.47 O re urɨŋɨnigɨnɨ, "Gorɨxo ámá xí̵o xegí̵ xwioxí̵yo mɨmeámí̵ nerɨ umeŋweámɨnɨrɨ nerí̵ná ení̵ápɨ, ayí̵ ubení̵ ipíyo nɨmamówárɨro peyí̵ xɨxegí̵nɨ í̵á mɨnarɨŋí̵pánɨŋí̵ imónɨnɨ. 48 Rɨxa peyí̵ magwí̵ mɨnɨŋagɨ nɨwɨnɨro nɨmɨxearo ipí imaŋí̵pá tí̵ŋí̵ e nɨtɨro e'í̵ nɨŋweámáná peyí̵ naŋí̵nɨ neyíroro íkwiaŋwí̵yo mɨmeámí̵ nɨyárɨro sɨpíyí̵ emɨ mɨmeámí̵ egí̵awixɨnɨ. 49 Sí̵á yoparí̵yimɨ axí̵pɨ e imónáná aŋí̵najowa nɨweapɨro we' rónɨgí̵áyo nɨmu'roro sɨpí yarɨgí̵áyo yɨyoámí̵ nero 50 rí̵á ápiáwí̵ xwe' anɨŋí̵ wearɨŋí̵rímɨ ikeaáráná ayí̵ e dánɨ 'Yeyɨ!' nɨrɨro magí írónɨpí̵rí̵árɨnɨ." urɨŋɨnigɨnɨ.
Xwɨyí̵á naŋí̵ xámɨŋí̵ tí̵nɨ sɨŋí̵ tí̵nɨ nánɨrɨnɨ.51 Wiepɨsarɨŋí̵yo re urɨŋɨnigɨnɨ, "Nionɨ seare'wapɨyarɨŋápɨ nɨpɨnɨ mí̵kí̵ nánɨ rɨxa nɨjí̵á rimónɨŋoɨ?" urí̵agɨ "Oyɨ." urí̵agí̵a 52 o re urɨŋɨnigɨnɨ, "Ŋwí̵ ikaxí̵ eánɨŋí̵pɨ mewegí̵á nionɨ nɨnɨxí̵dɨro gí̵ wiepɨsarɨŋáyí̵ nimónɨro yarɨgí̵á ní̵nɨ ayí̵ ámá amɨpí mɨmu'rónɨgí̵áyí̵nɨŋí̵ imónɨŋoɨ. Ayí̵ wigí̵ ayá rɨmɨxarɨgí̵ápɨ aŋí̵yo weŋí̵mɨ sɨŋí̵ bɨ tí̵nɨ xámɨŋí̵ bɨ tí̵nɨ nɨmearo ámáyo sɨwá wiarɨgí̵ápa gí̵ seaiepɨsarɨŋáoyí̵ne' xwɨyí̵á eŋíná Moseso nɨrɨrɨ rí̵wamɨŋí̵ eaŋí̵pɨ tí̵nɨ nionɨ agwɨ seararɨŋápɨ tí̵nɨ axí̵pɨ e epí̵rí̵árɨnɨ." urɨŋɨnigɨnɨ.
Xí̵o xegí̵ Nasaretɨ ŋweáyí̵ rí̵wí̵ umogí̵á nánɨrɨnɨ.53 Jisaso ewayí̵ xwɨyí̵á apɨ nura nu'ɨsáná e dánɨ pí̵nɨ nɨwiárɨmɨ nurɨ 54 aŋí̵ xí̵o xegí̵ xwe' iwiaroŋe nɨre'morɨ rotu' aŋí̵yo nɨpáwirɨ xwɨyí̵á ure'wapɨyarí̵ná ayí̵ ududí̵ nero re rɨnɨgí̵awixɨnɨ, "Ámá royí̵ nɨjí̵á emɨmí̵ yarɨŋí̵ rɨpɨ gɨmɨ dánɨ nɨjí̵á imóní̵í̵rí̵anɨ? 55 O aŋí̵ mɨrarɨŋí̵ Josepomɨ xewaxo menɨranɨ? Xɨnáí Mariaíyɨ mɨrɨnɨŋíranɨ? Xogwáowa Jemiso tí̵nɨ Josepo tí̵nɨ Saimono tí̵nɨ Judaso tí̵nɨ rɨnɨŋowa re mɨŋweagí̵á reŋoɨ? 56 Xɨnapíwa nene tí̵nɨ mɨŋweapa reŋoɨ? E eŋagɨ nánɨ ámá royí̵ arɨge nɨjí̵á apɨ imóní̵í̵rí̵anɨ?" nɨrɨnɨro 57 wikí̵ dɨŋí̵ nɨwóga warɨŋagí̵a Jisaso xewanɨŋo nánɨ re urɨŋɨnigɨnɨ, "Ámá xwɨyí̵á Gorɨxoyá wí̵á urókiamoarɨŋí̵ womɨ aŋí̵ mɨdáŋí̵yí̵ arí̵á umónarɨgí̵á aí xegí̵ e dáŋí̵yí̵ tí̵nɨ xexɨrí̵meáyí̵ tí̵nɨ o nánɨ 'Sa negí̵ ámáorɨnɨ.' nɨyaiwiro arí̵á umónarɨgí̵ámanɨ." nurɨrɨ 58 ayí̵ dɨŋí̵ mɨwɨkwí̵roarɨŋagí̵a nánɨ e nɨŋwearí̵ná emɨmí̵ xwapí̵ mɨwíwapɨyiŋɨnigɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 51 Apaxí̵pánɨŋí̵ imónɨgí̵á xwe' wo wo nowanɨ í̵wí̵ wigí̵ ámá yarɨgí̵ápɨ nánɨ Gorɨxoyá íráí̵ onɨŋe nánɨ nɨwurɨyiro aiwá peaxí̵ utiro rɨdɨyowá wiiro epí̵rí̵a nánɨ xí̵o wigí̵ imónɨgí̵áyo dánɨ e'í̵nɨŋí̵ nɨyoarɨ urí̵peaarɨŋowarɨnɨ. 2 Awa enɨ we' rónɨŋí̵ imónɨŋí̵pɨnɨ oyaneyɨnɨrɨ nero aí eŋí̵ neánɨro mɨxɨmopaxí̵ wíagí̵a nánɨ wigí̵ ámá mají̵á nero xeŋwí̵mɨnɨ kɨnɨmóní̵áyo ananɨ awayinɨ mɨmeyówárí̵ wipaxowarɨnɨ. 3 We' rónɨŋí̵ imónɨŋí̵pɨnɨ oyaneyɨnɨrɨ nero aí eŋí̵ neánɨro mɨxɨmopaxí̵ wíagí̵a nánɨ wigí̵ ámá í̵wí̵ yarɨgí̵ápɨ nánɨ rɨdɨyowá wiiarɨgí̵ápa í̵wí̵ wiwanɨŋowa yarɨgí̵ápɨ nánɨ enɨ rɨdɨyowá minɨpaxí̵ mimónɨgí̵áwarɨnɨ. Awa enɨ aga ninɨpaxowarɨnɨ. 4 Ámá wo xewanɨŋo we' íkwiaŋwí̵yo nɨŋwɨrárɨnɨrɨ xí̵o xegí̵ dɨŋí̵yo dánɨ rí̵peánarɨŋí̵manɨ. Oweoɨ, nowanɨ eŋíná Gorɨxo xí̵o xegí̵ dɨŋí̵ tí̵nɨ Erono apɨ e oimónɨrɨ we'yo í̵á umɨrɨŋí̵pa axí̵pɨ umɨráná apaxí̵pánɨŋí̵ imónɨŋí̵ xwe'owa imónarɨgí̵árɨnɨ. 5 Kiraiso enɨ xewanɨŋo seáyɨ e nɨmí̵eyoánɨrɨ apaxí̵pánɨŋí̵ imónɨŋí̵ xwe' wonɨ oimónɨmɨnɨrɨ mɨrí̵peánɨŋɨnigɨnɨ. Oweoɨ, Gorɨxo omɨ seáyɨ e numí̵eyoarɨ Bɨkwí̵yo nɨrɨnɨrɨ eánɨŋí̵ rɨpɨ urɨŋɨnigɨnɨ, "Joxɨ gí̵ íwoxɨ oimónɨrɨ simɨxí̵árɨnɨ. Agwɨ ríná joxí̵nɨŋí̵ semeáárɨnɨ." nurɨrɨ 6 Bɨkwí̵yo ámɨ wí e nɨrɨnɨrɨ eánɨŋí̵ rɨpɨ enɨ urɨŋɨnigɨnɨ, "Apaxí̵pánɨŋí̵ imónɨŋí̵ Merikisedeko nimónɨrɨ eŋí̵ yapɨ joxɨ enɨ axí̵pɨ anɨŋí̵ nánɨ e imóní̵ɨrɨxɨnɨ." urɨŋí̵ eŋagɨ nánɨ Kiraiso e imónɨŋí̵rɨnɨ. 7 Xámɨ o ámá nimónɨrɨ xwí̵á tí̵yo nɨŋwearí̵ná "Ámá nɨpɨkianɨro yarɨgí̵ápɨ nánɨ wáyí̵ ninɨnɨgɨnɨrɨ ápo dɨŋí̵ sɨxí̵ nɨmímopaxorí̵anɨ?" nɨyaiwirɨ arɨrá oninɨrɨ ŋwí̵ pɨyí̵ nɨwí̵rɨnɨrɨ gwí̵ní̵ kí̵kí̵á tí̵nɨ rɨxɨŋí̵ uráná xanomɨ arí̵á nɨwirɨ píránɨŋí̵ yapenɨŋo eŋagɨ nánɨ omɨ xɨxenɨ arí̵á wiŋorɨnɨ. 8 O Gorɨxomɨ xewaxo aí rí̵nɨŋí̵ xí̵omɨ nɨwímearɨ peŋí̵yo dánɨ re nɨyaiwirɨ nɨjí̵á imónɨŋí̵rɨnɨ, "Ápomɨ arí̵á nɨwirɨ xɨxenɨ nerí̵ná apɨ e xɨxenɨ rí rɨnímeaarɨnɨ?" E nɨyaiwirɨ nɨjí̵á nimónɨrɨ 9 xano wimónɨŋí̵ nɨpɨnɨ rɨxa sɨpearí̵mí̵ nɨyárɨrɨ nánɨ ámá xí̵omɨ pí̵rí̵ mɨwiaíkí arí̵á wiarɨgí̵á gɨyí̵ gɨyí̵ ní̵nɨ anɨŋí̵ miní̵ íníná naŋí̵nɨ ŋweapí̵rí̵a nánɨ yeáyí̵ uyimɨxemeapaxo imónɨrɨ 10 Gorɨxo re rárɨŋí̵pɨ tí̵nɨ xɨxenɨ imónɨrɨ eŋí̵rɨnɨ, "Xwe' apaxí̵pánɨŋí̵ imónɨŋí̵ Merikisedeko imónɨŋí̵pa axí̵pɨ imónɨŋorɨnɨ." rárɨŋí̵pɨ tí̵nɨ xɨxenɨ imónɨrɨ eŋí̵rɨnɨ.
Jisasomɨ rí̵wí̵ umóí̵rɨxɨnɨrɨ erɨrí̵ wiŋí̵ nánɨrɨnɨ.11 "Nionɨ 'Kiraiso nánɨ nɨrɨrí̵ná Merikisedeko nánɨ nɨrɨrí̵nɨŋí̵ apí̵nɨŋí̵ apí̵nɨŋí̵ imónɨnɨ.' osearɨmɨnɨ." nɨnimónɨrɨ aiwɨ arí̵á iwayí̵ pí̵rogí̵áyí̵ne', seyí̵ne' mí̵kí̵pɨ nánɨ nɨjí̵á imónɨpí̵rɨ nánɨ arɨge searɨmí̵ɨnɨ? 12 None ayá wí seare'wapɨyiŋwá eŋagwɨ nánɨ xamɨŋí̵yí̵ne' e dánɨ wíyo nure'wapɨyipaxí̵ nimónɨrí̵ná ayí̵ naŋí̵ imónɨmɨnɨrɨ eŋí̵ aiwɨ seyí̵ne' sɨnɨ majɨmají̵á yarɨŋagí̵a nánɨ ámá wí ámɨ Kiraiso nánɨ sɨrɨmɨŋí̵ imónɨŋí̵pimɨ dánɨ nɨseare'wapɨyipaxí̵ imónɨgí̵áyí̵ne'rɨnɨ. Seyí̵ne' aiwá nɨpaxí̵ mimóní̵ amɨŋí̵nɨ narɨgí̵áyí̵ yapɨ imónɨŋoɨ. 13 Ayí̵ rɨpɨ nánɨ seararɨŋɨnɨ. Ámá aiwá nɨpaxí̵ mimóní̵ sɨnɨ amɨŋí̵ narɨgí̵áyí̵ ní̵nɨ "Apɨ nerí̵ná we' rónɨŋí̵pɨ yarɨŋoɨ." rɨnɨŋí̵pɨ nánɨ mají̵á nero nánɨ sɨnɨ niaíwí̵ pí̵opia yapɨ imónɨŋoɨ. 14 E nerɨ aí aiwáyí̵ ámá rɨxa ámɨnánɨŋí̵ imónɨgí̵áyí̵ narɨgí̵árɨnɨ. Ámá e imónɨgí̵áyí̵ wigí̵ dɨŋí̵ tí̵nɨ píránɨŋí̵ e'wapí̵narɨgí̵á eŋagɨ nánɨ naŋí̵ imónɨŋí̵pɨranɨ, sɨpí imónɨŋí̵pɨranɨ, ananɨ mí ómɨxarɨgí̵áyí̵rɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 19
Sakiaso eŋí̵pɨ nánɨrɨnɨ.1 Jisaso rɨxa Jeriko nɨre'morɨ aŋí̵ apimɨ áwɨnɨmɨ pwarí̵ná 2 ámá wo Sakiasoyɨ rɨnɨŋo —O ámá takisí̵ nánɨ nɨgwí̵ uráparɨgí̵áyo xɨráowánɨŋí̵ imónɨgí̵á worɨnɨ. Amɨpí wí mɨmu'rónɨŋorɨnɨ. 3 O "Ámá Jisasoyɨ rɨnɨŋo gorí̵anɨ?" nɨyaiwirɨ sɨŋwí̵ wɨnɨmɨnɨrɨ nerɨ aiwɨ rɨpí̵wo eŋagɨ nánɨ oxí̵ apɨxí̵ uyimároarɨŋagí̵a o yopa nɨmegɨnɨmɨ 4 ayo xámɨ numearɨ aŋí̵nɨ nurɨ "Jisaso óí̵ rɨyimɨ punɨŋoɨ." nɨyaiwirɨ omɨ sɨŋwí̵ wɨnɨmɨnɨrɨ nánɨ íkí̵á womɨ nɨpeyirɨ wenɨŋí̵ nerɨ roŋáná 5 Jisaso nɨbɨrɨ e nɨrónapɨmáná sɨŋwí̵ anání̵í̵yí̵ Sakiasomɨ nɨwɨnɨrɨ re urɨŋɨnigɨnɨ, "Sakiase, aŋí̵nɨ wepí̵neɨ. Sí̵á rɨyi joxɨ tí̵nɨ ŋweámí̵ɨnɨ. Dɨxí̵ aŋí̵ e nánɨ owaiyɨ." urí̵agɨ 6 o aŋí̵nɨ nɨwepí̵nɨrɨ yayí̵ tí̵nɨ nɨwirɨmeámɨ xegí̵ aŋí̵ e nánɨ nɨmeáa uŋɨnigɨnɨ. 7 Xegí̵ aŋí̵ e nánɨ nɨwirɨmeámɨ u'agɨ ámá ní̵nɨ sɨŋwí̵ e nɨwɨnɨro wikí̵ dɨŋí̵ nɨwiaiwiro re rɨnɨgí̵awixɨnɨ, "Ámá í̵wí̵ yarɨŋí̵ o tí̵nɨ ŋweámɨnɨrɨ nánɨ pí nánɨ uŋoɨ?" rɨnarí̵ná 8 Sakiaso e'í̵ nɨrómáná Jisasomɨ re urɨŋɨnigɨnɨ, "Ámɨnáoxɨnɨ, nɨgí̵ iyí̵á í̵á amɨpí ní̵nɨ bɨ biau' kɨkɨrí̵ nepayómáná bɨ ámá uyípeayí̵ imónɨgí̵áyo mɨnɨ wimí̵árɨnɨ. Ámá gɨyí̵ gɨyo nionɨ yapí̵ nɨwíwapɨyirɨ nɨgwí̵ í̵wí̵ urápɨŋáyo wigí̵ í̵wí̵ urápɨŋáyí̵ tí̵nɨ nionɨyá wí tí̵nɨ seáyɨ e nikwiárɨrɨ mɨnɨ wimí̵árɨnɨ." urí̵agɨ 9 Jisaso re urɨŋɨnigɨnɨ, "Agwɨ ámá ro arí̵o Ebɨrí̵amo Gorɨxomɨ dɨŋí̵ nɨwɨkwí̵rorɨ yagí̵pa axí̵pɨ nerɨ nɨsanɨrɨ e'agɨ nánɨ Gorɨxo rɨxa yokwarɨmí̵ nɨwiirɨ yeáyí̵ uyimɨxemeaŋoɨ. 10 Ayí̵ rɨpɨ nánɨrɨnɨ. Ámá imónɨŋáonɨ ámá í̵wí̵ ne'ra nuro anɨŋí̵ ikeamónanɨro yarɨgí̵áyo nánɨ pí̵á nerɨ yeáyí̵ uyimɨxemeámɨnɨrɨ bɨŋáonɨrɨnɨ." rɨŋɨnigɨnɨ.
Ewayí̵ ikaxí̵ omɨŋí̵ wiiarɨgí̵á we' wu'kau' nánɨrɨnɨ.11 Ámá ayí̵ xwɨyí̵á apɨ arí̵á nɨwiro Jerusaremɨ Jisaso warɨŋe nánɨ rɨxa aŋwɨ e imónɨŋagɨ nɨwɨnɨro dɨŋí̵ re nɨmóa ugí̵awixɨnɨ, "Gorɨxo nene xwioxí̵yo mɨmeámí̵ nerɨ neameŋweaní̵ rɨxa nimónɨnɨŋoɨ. Jisaso Jerusaremɨ nɨre'morí̵ná e'máyo mɨxí̵ nuxí̵dowárɨmáná mɨxí̵ ináyí̵ nimónɨrɨ xwioxí̵yo mɨmeámí̵ nerɨ neameŋweanɨŋoɨ." Dɨŋí̵ e nɨmóa warí̵ná Jisaso "O negí̵ mɨxí̵ ináyí̵ apaxí̵ me' nimónɨmenɨŋoɨ." oyaiwípoyɨnɨrɨ ewayí̵ xwɨyí̵á bɨ nurɨrɨ 12 re urɨŋɨnigɨnɨ, "Ámá ámɨná wo mɨxí̵ ináyí̵ imónaurɨ ámɨ nɨbɨrɨ xegí̵ ámáyo meŋwearɨ emí̵ánɨrɨ aŋí̵ ná jí̵amɨ imónɨŋí̵mɨ umɨnɨrɨ nerí̵ná 13 xegí̵ xɨnáíwánɨŋí̵ nimónɨro omɨŋí̵ wiarɨgí̵á we' wu'kau' awamɨ 'Eɨnɨ.' nurɨrɨ nɨgwí̵ gorí̵ ámá anɨŋí̵ miní̵ omɨŋí̵ emá wau' wo nero meaarɨgí̵o wonɨ wonɨ nɨwia nurɨ re urɨŋɨnigɨnɨ, 'Nɨgwí̵ nionɨ seaiaparɨŋá rɨpɨ sayá imɨxɨpí̵rí̵a nánɨ bisɨnisí̵ nimɨxa warí̵ná seaímeáɨmɨgɨnɨ.' nurɨmɨ u'áná 14 ámá aŋí̵ e xí̵o tí̵nɨ ŋweagí̵áyí̵ wigí̵ xwioxí̵yo dánɨ wikí̵ dɨŋí̵ nɨwiaiwiro wigí̵ ámá wíyo re urowárɨgí̵awixɨnɨ, 'Mɨxí̵ ináyí̵ imɨmɨxɨmí̵ yarɨŋomɨ nuro "O nene neameŋweaní̵a nánɨ mɨneaimónarɨnɨ." urí̵poyɨ.' urowárí̵agí̵a awa nuro mɨxí̵ ináyí̵ imɨmɨxɨmí̵ yarɨŋomɨ e urí̵agí̵a aiwɨ 15 o ámɨná bí̵omɨ mɨxí̵ ináyí̵ nimɨxɨrɨ xegí̵ aŋí̵ e nánɨ urowárɨŋɨnigɨnɨ. O rɨxa mɨxí̵ ináyí̵ nimónɨrɨ aŋí̵ e nɨre'morí̵ná awa bisɨnisí̵ nimɨxɨrí̵ná nɨgwí̵ sayá rí̵a imɨxí̵awixɨnɨrɨ sɨŋwí̵ owɨnɨmɨnɨrɨ re rɨŋɨnigɨnɨ, 'Gí̵ omɨŋí̵ niiarɨgí̵á nɨgwí̵ wiŋáwa obí̵poyɨ.' ráná 16 wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu'kau' sayá imɨxɨŋárɨnɨ.' urí̵agɨ 17 o re urɨŋɨnigɨnɨ, 'Gí̵ omɨŋí̵ niiarɨŋí̵ naŋoxɨnɨ, ayí̵ awiaxí̵rɨnɨ. Joxɨ nɨgwí̵ nionɨ siapɨŋáo tí̵nɨ nionɨ rɨrɨŋápa xɨxenɨ eŋí̵ nánɨ gapɨmaní̵ nimónɨrɨ aŋí̵ we' biau'mɨ meŋweáɨrɨxɨnɨ.' urɨŋɨnigɨnɨ. 18 Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu' sayá imɨxɨŋárɨnɨ.' urí̵agɨ 19 mɨxí̵ ináyo re urɨŋɨnigɨnɨ, 'Joxɨ enɨ gapɨmaní̵ nimónɨrɨ aŋí̵ we' bimɨ meŋweáɨrɨxɨnɨ.' urɨŋɨnigɨnɨ. 20 Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ joxɨ niapɨŋo nionɨ írɨkwí̵yo wowí̵ nerɨ tɨŋáo sɨnɨ riworɨnɨ. 21 Joxɨ xeanɨŋí̵ rarɨŋoxɨ eŋagɨ nánɨ wáyí̵ niní̵agɨ "Nɨgwí̵ ro xwɨrí̵á ikɨxe'ánáyí̵, iwaŋí̵ neaní̵árí̵anɨ?" nɨyaiwirɨ bisɨnisí̵ wí mimɨxɨŋárɨnɨ. Joxɨ amɨpí ámá wa tí̵áyí̵ dɨxí̵ mearɨ aiwá ámá wa ɨwí̵á urí̵áyí̵ dɨxí̵ mirɨ yarɨŋoxɨ eŋagɨ nánɨ rɨrarɨŋɨnɨ.' urí̵agɨ 22 o re urɨŋɨnigɨnɨ, 'Omɨŋí̵ niiarɨŋí̵ sumí roxɨnɨ, jɨwanɨŋoxɨ nɨrí̵í̵yo dánɨ xwɨyí̵á rɨmearɨmí̵ɨnɨ. Nionɨ xeanɨŋí̵ rarɨŋáonɨ amɨpí ámá wa tí̵áyí̵ nɨgí̵ mearɨ aiwá wa ɨwí̵á urí̵áyí̵ nɨgí̵ mirɨ yarɨŋáonɨ eŋagɨ nánɨ joxɨ nɨjí̵á imónɨŋagɨ nánɨ 23 pí nánɨ nɨgwí̵ nionɨ siapɨŋáo nɨgwí̵ aŋí̵yo mɨnɨtipa eŋí̵rɨnɨ. E nɨtɨrɨ sɨŋwɨrɨyí̵, nɨgwí̵ o tí̵nɨ ámɨ bɨ seáyɨ e ikwiárɨnɨŋáná meámɨnɨrɨ e'árɨnɨ.' nurɨrɨ 24 ámá aŋwɨ e rogí̵áyo re urɨŋɨnigɨnɨ, 'Ámá romɨ nɨgwí̵ ro nurápɨro nɨgwí̵ we' wu'kau' tí̵ŋomɨ mɨnɨ wípoyɨ.' urí̵agɨ 25 awa re urɨgí̵awixɨnɨ, 'Ai, negí̵ neameŋweaŋoxɨnɨ, o rɨxa we' wu'kau' tí̵ŋorɨnɨ. Pí nánɨ ámɨ wo wirí̵ɨnɨ?' urí̵agí̵a 26 o re urɨŋɨnigɨnɨ, 'Nionɨ re seararɨŋɨnɨ, "Ámá gɨyí̵ gɨyí̵ nionɨ wiŋápɨ píránɨŋí̵ nɨmero xwe' nimɨxɨrí̵náyí̵ ámɨ wínɨ meapí̵rí̵árɨnɨ. Gɨyí̵ gɨyí̵ nionɨ wiŋápɨ mɨmepa nerɨ kikií̵á nerí̵náyí̵ apɨ aí ámɨ nurápɨmí̵árɨnɨ." seararɨŋɨnɨ. 27 E nerɨ aiwɨ nionɨ tí̵nɨ mɨxí̵ imónarɨŋwáyí̵ "O negí̵ mɨxí̵ ináyí̵ nimónɨrɨ neameŋweanɨ nánɨ mɨneaimónarɨnɨ." yaiwíí̵áyo nɨwirɨmeámɨ nɨbɨro gí̵ sɨŋwí̵ anɨŋae' dánɨ pɨkípoyɨ.' urɨŋɨnigɨnɨ." 28 Jisaso ewayí̵ xwɨyí̵á apɨ nurárɨmɨ Jerusaremɨ nánɨ nɨyirí̵ná xámɨ umeaŋɨnigɨnɨ.
Jerusaremɨyo nɨre'morí̵ná mɨxí̵ ináyí̵ re'moarɨgí̵ápa re'moŋí̵ nánɨrɨnɨ.29 Jisaso aŋí̵ onɨmiá biau' —Aŋí̵ apiau' dí̵wí̵ Oripi rɨnɨŋí̵pimɨ dánɨ aŋwɨ e imónɨnɨ. Apiau' yoí̵ Betɨpasi rɨnɨŋí̵pɨ tí̵nɨ Betani rɨnɨŋí̵pɨ tí̵nɨ tí̵ŋí̵ e aŋwɨ e nɨre'morí̵ná wiepɨsarɨŋí̵yí̵ wau'mɨ re urowárɨŋɨnigɨnɨ, 30 "Awagwí aŋí̵ jí̵apimɨ nánɨ nuri nɨre'morí̵ná dogí sɨpɨkí̵ e yurárɨnɨŋagɨ wɨní̵ío —Sɨnɨ ámá seáyɨ e e'í̵ mɨŋweaarɨgí̵orɨnɨ. Omɨ níkweari nɨmeámɨ bí̵piyɨ. 31 Ámá wo sɨŋwí̵ neanɨrɨ 'Awagwí pí nánɨ íkweaarɨŋiɨ?' earánáyí̵, re urí̵piyɨ, 'Ámɨnáo seáyɨ e e'í̵ nɨŋwearɨ nɨmeámɨ umɨnɨrɨ nánɨ yearowárɨŋoɨ.' urí̵piyɨ." urowárí̵agɨ 32 awau' nuríná xí̵o urí̵í̵pa axí̵pɨ eŋagɨ nɨwɨnɨri 33 rɨxa dogí sɨpɨko íkweaarí̵ná xiáwowa re urɨgí̵awixɨnɨ, "Pí nánɨ dogíomɨ íkweaarɨŋiɨ?" urí̵agí̵a 34 awau' "Yegí̵ Ámɨnáo seáyɨ e e'í̵ nɨŋwearɨ nɨmeámɨ unɨ nánɨ íkweaarɨŋwiɨ." nurɨri 35 Jisaso pwarɨŋe nánɨ nɨmeámɨ nuri e nurárɨmáná wigí̵ rapɨrapí̵ seáyɨ e yínɨgí̵ápɨ seáyɨ e nɨwikwiáriro Jisasomɨ seáyɨ e ŋwɨráráná 36 dogíomɨ e'í̵ nɨŋwearɨ nɨmeámɨ warí̵ná oxí̵ apɨxí̵ xí̵o tí̵nɨ warɨgí̵áyí̵ mɨxí̵ ináyí̵yo yayí̵ wianɨro yarɨgí̵ápa wigí̵ iyí̵á saŋwí̵yo rí̵kárɨnɨgí̵áyí̵ nɨmearo óí̵ e íkwiaŋwí̵ neapára nuro 37 o rɨxa Jerusaremɨ tí̵ŋí̵ aŋwɨ e nɨre'morí̵ná dí̵wí̵ mɨŋí̵ Oripiyɨ rɨnɨŋí̵pimɨ ipí̵mieaarí̵ná xegí̵ wiepɨsarɨŋí̵ obaxí̵ xí̵o tí̵ŋí̵ e epí̵royí̵ egí̵áyí̵ re egí̵awixɨnɨ. Emɨmí̵ Jisaso yarɨŋí̵ ní̵nɨyí̵ sɨŋwí̵ wɨnayigí̵á nánɨ yayí̵ seáyɨmɨ dánɨ nero Gorɨxo nánɨ rí̵aiwánɨŋí̵ nɨrɨro yayí̵ numero 38 re nɨra ugí̵awixɨnɨ, "Mɨxí̵ ináyí̵ Ámɨnáo neaurowáriŋí̵ ro oyá dɨŋí̵ tí̵nɨ seáyɨ e oimónɨnɨ. 'Aŋí̵namɨ ŋweaŋoxɨnɨ, joxɨ nɨwayɨrónɨrɨ oŋweanɨ.' neaimónarɨnɨ. Omɨnɨ seáyɨmɨ dánɨ yayí̵ oumeaneyɨ." nɨra warí̵ná 39 Parisi wa ámá epí̵royí̵ egí̵áyo áwɨnɨmɨ dánɨ re urɨgí̵awixɨnɨ, "Neare'wapɨyarɨŋoxɨnɨ, dɨxí̵ wiepɨsarɨŋí̵yo mɨxí̵ nurɨrɨ 'E mɨrɨpa e'poyɨ.' ureɨ." urí̵agí̵a aí 40 o re urɨŋɨnigɨnɨ, "Wí pí̵nɨ wiárɨpí̵rɨme'oɨ. Pí̵nɨ nɨwiárɨrí̵náyí̵, sí̵ŋá tɨyí̵ enɨ rí̵aiwánɨŋí̵ nɨrɨro nionɨ nánɨ Gorɨxomɨ seáyɨ e umepí̵ráoɨ." urɨŋɨnigɨnɨ.
Jisaso Jerusaremɨ nánɨ ŋwí̵ eaŋí̵ nánɨrɨnɨ.41 Jisaso rɨxa Jerusaremɨ tí̵ŋí̵ e aŋwɨ e nɨre'morí̵ná aŋí̵ apimɨ nɨwɨnɨrí̵ná ŋwí̵ nearɨ 42 re rɨŋɨnigɨnɨ, "Jerusaremɨ ŋweáyí̵ne' nionɨ e'í̵ píránɨŋí̵ seaŋwɨrárɨpaxí̵ imónɨŋápɨ nánɨ nɨjí̵á nimónɨro sɨŋwɨrɨyí̵, ayí̵ naŋí̵ imónɨmɨnɨrɨ eŋí̵rɨnɨ. E nerɨ aiwɨ nionɨ segí̵ sɨŋwí̵ anɨgí̵e dánɨ pí̵ní̵nɨŋí̵ imónɨŋagɨ nánɨ seyí̵ne' mají̵á imónɨŋoɨ. 43 Rí̵we'ná ámá seyí̵ne' tí̵nɨ mɨxí̵ inarɨgí̵áyí̵ awí nɨseamero segí̵ ákɨŋápimɨ pɨxemoánanɨro nánɨ xwí̵á waíwí̵nɨŋí̵ nɨta nɨpeyiro awí xapɨxapí̵ nɨseamudí̵mómáná 44 segí̵ aŋí̵ pɨpɨnamí̵ ne'ra uro niaíwí̵ pɨpɨkímí̵ ero nero aŋí̵ nɨmɨrɨrí̵ná sí̵ŋá nɨkɨkírónɨga peyinɨŋí̵yí̵ bɨ xe okɨkírónɨnɨrɨ sɨŋwí̵ wɨnɨpí̵rí̵ámanɨ. Yeáyí̵ seayimɨxemeámí̵a nánɨ seaímeáagɨ aiwɨ seyí̵ne' mí mɨnómɨxɨpa yarɨŋagí̵a nánɨ e e seaikárɨpí̵rí̵árɨnɨ" rɨŋɨnigɨnɨ.
Aŋí̵ rɨdɨyowá yarɨgí̵iwámɨ dánɨ mɨxí̵ urowárapɨŋí̵ nánɨrɨnɨ.45 Jisaso rɨxa Jerusaremɨ nɨre'morɨ aŋí̵ naŋwí̵ Gorɨxo nánɨ rɨdɨyowá yarɨgí̵iwámɨ nɨpáwirɨ ámá makerí̵á nimɨxɨro naŋwí̵ rɨdɨyowá nánɨ bí̵ yarɨgí̵áyo mɨxí̵dámí̵ nɨwirí̵ná 46 re urɨŋɨnigɨnɨ, "Bɨkwí̵ Gorɨxoyápimɨ xegí̵ aŋí̵ riwá nánɨ re nɨrɨnɨrɨ eánɨnɨ, 'Aŋí̵ nionɨyáyí̵ ámá nɨbɨro xwɨyí̵á rɨrɨmí̵ nipí̵rí̵iwárɨnɨ.' nɨrɨnɨrɨ eánɨŋagɨ aiwɨ seyí̵ne' aŋí̵ ámá yapí̵ nɨwiepɨsiro í̵wí̵ uráparɨgí̵áyí̵yáiwánɨŋí̵ imɨxarɨŋoɨ." urɨŋɨnigɨnɨ.
47 O sí̵á ayí̵ ayo aŋí̵ iwámɨ dánɨ ámáyo ure'wapɨyarí̵ná apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ Judayí̵ ámɨná seáyɨ e imónɨgí̵áwa tí̵nɨ omɨ "Opɨkianeyɨ." nɨrɨro aiwɨ 48 oxí̵ apɨxí̵ ní̵nɨ oyá xwɨyí̵á arí̵á wianɨro aga nɨwimónarɨŋagɨ nánɨ omɨ pɨkipaxí̵ bɨ mimónɨŋagɨ nánɨ sɨŋwí̵ wɨnaxí̵dɨmegí̵awixɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 25
Ewayí̵ ikaxí̵ apɨxí̵ apɨyá we' wu'kau' nánɨrɨnɨ.1 Jisaso ewayí̵ xwɨyí̵á re urɨŋɨnigɨnɨ, "Ámá 'Gorɨxo xí̵o xegí̵ xwioxí̵yo mɨmeámí̵ nerɨ oneameŋweanɨ.' yaiwíí̵áyí̵ apɨxí̵ apɨyá we' wu'kau' riwánɨŋí̵ imónɨŋoɨ. Íwa 'Negí̵ ámá o xegí̵ apɨxí̵ sɨŋí̵ meanímɨ nɨwirɨmiaumɨ bɨnɨŋoɨ.' rɨní̵agɨ arí̵á nɨwiro óí̵ e oneairɨmeáronɨrɨ wigí̵ ramɨxí̵ xɨxegí̵nɨ nɨmɨxárómɨ nuro óí̵ e wenɨŋí̵ nero ŋweagí̵íwarɨnɨ. 2 Apɨxí̵ we' ná wu'nɨ íwa majɨmají̵á ikárɨnɨgí̵íwarɨnɨ. We' wí̵u'mɨ dáŋí̵ wíwa dɨŋí̵ píránɨŋí̵ mogí̵íwarɨnɨ. 3 Majɨmají̵á ikárɨní̵íwa ramɨxí̵ nɨmaxɨrí̵ná piurí̵ sɨxí̵ mɨmaxɨrɨgí̵íwarɨnɨ. 4 Dɨŋí̵ píránɨŋí̵ móí̵íwa ramɨxí̵ nɨmaxɨrí̵ná piurí̵ sɨxí̵ enɨ xɨxegí̵nɨ maxɨrɨgí̵íwarɨnɨ. 5 Íwa wenɨŋí̵ nerɨ ŋweaŋáná apɨxí̵ sɨŋí̵ meano sɨnɨ sí̵á órɨpí̵ní̵ yarí̵ná íwa sá niówárí̵ nero rɨxa sá weŋáná 6 rɨxa árɨwegí̵ imónáná rí̵aiwá re rɨnɨŋɨnigɨnɨ, 'Wenɨŋí̵ e'poyɨ. Apɨxí̵ sɨŋí̵ meáo rɨxa iwo barɨnɨ. Seyí̵ne' óí̵ e wirɨme'napí̵poyɨ.' rɨní̵agɨ arí̵á nɨwiro 7 apɨxí̵ apɨyá níwanɨ nɨwiápí̵nɨmearo ramɨxí̵ ápiáwí̵ xwe' owenɨrɨ í̵á nɨkɨnɨmɨxɨmáná 8 mají̵á ikárɨní̵íwa wigí̵ piurí̵ yeáyí̵ nerɨ ramɨxí̵ supárarɨŋagɨ nɨwɨnɨro dɨŋí̵ píránɨŋí̵ móí̵íwamɨ re urɨgí̵awixɨnɨ, 'Negí̵ ramɨxí̵ supárɨmɨnɨrɨ yarɨŋagɨ nánɨ sewayí̵ne' piurí̵ bɨ neaiapí̵poyɨ.' urí̵agí̵a aiwɨ 9 íwa re urɨgí̵awixɨnɨ, 'Oweoɨ, piurí̵ newane'yá ramɨxí̵ sewayí̵ne'yá tí̵nɨ newane'yá tí̵nɨ xɨxenɨ mimónɨnɨ. Newane'yá enɨ supárɨnɨgɨnɨ. Sewayí̵ne' nuro segí̵ enɨ sɨtɨwá aŋí̵yo ámá piurí̵ bí̵ yarɨgí̵áyo bí̵ e'poyɨ.' urí̵agí̵a 10 majɨmají̵á ikárɨní̵íwa piurí̵ bí̵ yanɨro nánɨ u'áná ámá apɨxí̵ sɨŋí̵ meáo nɨbɨrɨ apɨyá wíwa píránɨŋí̵ nimɨxɨnɨrɨ wenɨŋí̵ nero ŋweagí̵íwa o tí̵nɨ nerɨmeánɨmɨ aŋí̵ aiwá apɨxí̵ meanɨ nánɨ imɨxárí̵e nánɨ nuro aŋí̵yo páwíáná ówaŋí̵ yárɨnɨŋɨnigɨnɨ. 11 Ówaŋí̵ rɨxa nɨyárɨnɨmáná eŋáná apɨyá piurí̵ bí̵ yanɨro u'í̵íwa nɨbɨro bí̵arɨwámɨ dánɨ re urɨgí̵awixɨnɨ, 'Ámɨnáoxɨnɨ, Ámɨnáoxɨnɨ, newane' ówaŋí̵ neaí̵kwiomeaɨ.' urí̵agí̵a aí 12 o re urɨŋɨnigɨnɨ, 'Nionɨ nepa seararɨŋɨnɨ. Nionɨ sewayí̵ne' nánɨ mají̵onɨrɨnɨ.' urɨŋɨnigɨnɨ." Jisaso ewayí̵ xwɨyí̵á e nurɨrɨ 13 re urɨŋɨnigɨnɨ, "Sí̵á nionɨ weapɨmí̵áyi soyí̵ne' mají̵á eŋagɨ nánɨ píránɨŋí̵ wenɨŋí̵ nero awínɨŋí̵ ŋweáí̵rɨxɨnɨ.
Ewayí̵ ikaxí̵ omɨŋí̵ wiiarɨgí̵á wau' wo nánɨrɨnɨ.14 "Ayí̵ rɨpɨ nánɨ 'Awínɨŋí̵ ŋweáí̵rɨxɨnɨ.' seararɨŋɨnɨ. Nionɨ ámɨ nɨweapɨrí̵ná ámá nionɨ nɨxí̵darɨgí̵áyo wigí̵ niiarɨgí̵ápɨ xɨxenɨ wiimí̵á eŋagɨ nánɨ nionɨ ámá amɨpí mɨmu'rónɨŋí̵ rónɨŋí̵ imónɨŋɨnɨ. O xegí̵ aŋí̵ wíyo urí̵naumɨnɨrɨ nerí̵ná ámá xɨnáíwánɨŋí̵ nimónɨro omɨŋí̵ wiiarɨgí̵áwamɨ 'Eɨnɨ.' nurɨrɨ xegí̵ iyí̵á í̵á nɨgwí̵ amɨpí píránɨŋí̵ umeipí̵rɨ nánɨ yaŋí̵ nɨwirí̵ná 15 omɨŋí̵ xɨxenɨ epaxowa eŋagɨ nɨwɨnɨrɨ womɨ nɨgwí̵ K5,000 mɨnɨ wirɨ womɨ K2,000 mɨnɨ wirɨ womɨ K1,000 mɨnɨ wirɨ nemo aŋí̵ wíyo urí̵naumɨnɨrɨ uŋɨnigɨnɨ. 16 Nɨgwí̵ K5,000 wío apaxí̵ me' nurɨ nɨgwí̵ apɨ tí̵nɨ omɨŋí̵ nerí̵ná sayá nimɨxɨrɨ ámɨ K5,000 bɨ sayá imɨxɨŋɨnigɨnɨ. 17 Nɨgwí̵ K2,000 wío enɨ nɨgwí̵ apɨ tí̵nɨ omɨŋí̵ nerí̵ná ámɨ K2,000 bɨ sayá imɨxɨŋɨnigɨnɨ. 18 E nerɨ aí nɨgwí̵ K1,000 wío nɨgwí̵ apɨ nɨmeámɨ nurɨ mínɨŋwí̵ nɨrɨpɨmáná mɨraxwoyá nɨgwí̵ pí̵ní̵ e tɨŋɨnigɨnɨ. 19 Mɨraxwo aŋí̵ wíyo urí̵naumɨnɨrɨ wago neme'ɨsáná ámɨ nɨbɨrɨ 'Gí̵ nɨgwí̵ rɨxa sayá nimɨxa ugí̵árí̵anɨ? Sɨŋwí̵ owɨnɨmɨnɨ.' nɨyaiwirɨ 'Gí̵ omɨŋí̵ niiarɨgí̵á nɨgwí̵ wiŋáwa obí̵poyɨ.' ráná 20 ámá nɨgwí̵ K5,000 wiŋo nɨgwí̵ xí̵o wiŋí̵pɨ tí̵nɨ nɨgwí̵ K5,000 xí̵o sayá imɨxɨŋí̵pɨ tí̵nɨ nɨmeámɨ nɨbɨrɨ sɨwá nɨwirɨ re urɨŋɨnigɨnɨ, 'Mɨraxwe, joxɨ xámɨ K5,000 niapɨŋí̵pɨ ámɨ nionɨ sayá nimɨxɨrí̵ná K5,000 ámɨ bɨ imɨxɨŋá rɨpɨ sɨŋwí̵ wɨneɨ.' urí̵agɨ 21 mɨraxwo re urɨŋɨnigɨnɨ, 'Gí̵ omɨŋí̵ niiarɨŋoxɨnɨ, joxɨ omɨŋí̵ niirí̵ná anɨŋí̵ miní̵ naŋí̵ niiarɨŋoxɨnɨ, joxɨ awiaxí̵ e'í̵rɨnɨ. Omɨŋí̵ onɨmiá nionɨ siapɨŋápɨ joxɨ anɨŋí̵ miní̵ píránɨŋí̵ niiŋí̵ eŋagɨ nánɨ gí̵ amɨpí obaxí̵yo merí̵a nánɨ "Bosɨwoxɨnɨ" nɨrɨrɨrɨ orɨrí̵peámɨnɨ. Joxɨ ní̵wiapɨrɨ nionɨ tí̵nɨ nawínɨ nɨŋwearí̵ná yayí̵ nionɨ ninarɨŋí̵pa axí̵pɨ yayí̵ osinɨnɨ.' urɨŋɨnigɨnɨ. 22 Ámá nɨgwí̵ K2,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ K2,000 niapɨŋí̵pɨ nionɨ sayá nimɨxɨrí̵ná K2,000 ámɨ bɨ rɨpɨ xɨrɨŋá rɨpɨ sɨŋwí̵ wɨneɨ.' urí̵agɨ 23 mɨraxwo re urɨŋɨnigɨnɨ, 'Gí̵ omɨŋí̵ nɨniiarɨŋoxɨnɨ, joxɨ omɨŋí̵ niirí̵ná anɨŋí̵ miní̵ naŋí̵ niiarɨŋoxɨnɨ, joxɨ awiaxí̵ e'í̵rɨnɨ. Omɨŋí̵ onɨmiá nionɨ siapɨŋápɨ joxɨ anɨŋí̵ miní̵ píránɨŋí̵ niiŋí̵ eŋagɨ nánɨ gí̵ amɨpí obaxí̵yo merí̵a nánɨ "Bosɨwoxɨnɨ" nɨrɨrɨrɨ orɨrí̵peámɨnɨ. Joxɨ ní̵wiapɨrɨ nionɨ tí̵nɨ nawínɨ nɨŋwearí̵ná yayí̵ nionɨ ninarɨŋí̵pa axí̵pɨ yayí̵ osinɨnɨ.' urɨŋɨnigɨnɨ. 24 Ámá nɨgwí̵ K1,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ arí̵á rí̵á we' rarɨŋoxɨrɨnɨ. Aiwá joxɨ jɨwanɨŋoxɨ ɨwí̵á murɨŋe mirɨ ɨwí̵ mɨmó eŋe mirɨ yarɨŋoxɨ eŋagɨ nánɨ 25 nionɨ wáyí̵ nerɨ nɨgwí̵ K1,000 joxɨ niapɨŋí̵pɨ nɨmeámɨ nurɨ xwí̵á weyárɨŋárɨnɨ. Sɨŋwí̵ wɨneɨ. Dɨxí̵ nɨgwí̵pɨ ripɨrɨnɨ.' urí̵agɨ aí 26 mɨraxwo re urɨŋɨnigɨnɨ, 'Gí̵ omɨŋí̵ niiarɨŋí̵ rí̵wí̵ sɨwí̵á yiŋí̵ roxɨnɨ, joxɨ sɨpínɨ eŋí̵rɨnɨ. Joxɨ "Xewanɨŋo ɨwí̵á murɨŋe mirɨ ɨwí̵ mɨmó eŋe mirɨ yarɨŋorɨnɨ." nɨniaiwirɨ nánɨ 27 nɨgwí̵ nionɨ siapɨŋápɨ pí nánɨ nɨgwí̵ aŋí̵yo mɨtɨpa eŋí̵rɨnɨ. E nɨtɨrɨ sɨŋwɨrɨyí̵, nɨgwí̵ apɨ tí̵nɨ ámɨ bɨ seáyɨ e ikwiárɨnɨŋáná meámɨnɨrɨ e'árɨnɨ.' nurɨrɨ 28 wamɨ re urɨŋɨnigɨnɨ, 'Nɨgwí̵ K1,000 xɨrɨŋomɨ nurápɨro K10,000 xɨrɨŋomɨ mɨnɨ wípoyɨ. 29 Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ nionɨ wiŋápɨ píránɨŋí̵ mɨmepa nerɨ kikií̵á nerí̵náyí̵ apɨ aí nurápɨmí̵árɨnɨ. 30 Omɨŋí̵ niiarɨŋí̵ sɨpíomɨ í̵á nɨxero sí̵á yinɨŋí̵ bí̵arɨwámɨnɨ moaípoyɨ. Sí̵á yinɨŋeyí̵ rí̵nɨŋí̵ ayɨkwí̵ mɨwinɨpa ení̵á eŋagɨ nánɨ ámá ŋwí̵ earo magí írónɨro epí̵rí̵erɨnɨ.'" Jisaso ewayí̵ xwɨyí̵á e urɨŋɨnigɨnɨ.
Ámá nɨyonɨ mí ómómɨxɨmí̵ winí̵ápɨ nánɨ urɨŋí̵ nánɨrɨnɨ.31 Ámɨ re urɨŋɨnigɨnɨ, "Ámá imónɨŋáonɨ mɨxí̵ ináyí̵ nimónɨrɨ nikí̵nɨmáná gí̵ aŋí̵najowa tí̵nɨ nawínɨ xɨxí̵eánɨŋí̵ niga nɨweapɨrane íkwiaŋwí̵ ámáyo mí ómómɨxɨmí̵ emí̵ánamɨ e'í̵ ŋweááná 32 ámá gwí̵ wɨrí̵ wɨrí ní̵nɨ gí̵ sí̵mɨmaŋí̵mɨnɨ awí eaárɨpí̵rí̵árɨnɨ. Awí eaáráná nionɨ ámá sipɨsipí̵ mearɨgí̵áwa sipɨsipí̵ tí̵nɨ meme' tí̵nɨ neyíroro sipɨsipí̵ mɨdánɨ meme' mɨdánɨ wárarɨgí̵ápa ámáyo axí̵pɨ e neyírorɨ mɨdɨmɨdánɨ nɨwárɨrí̵ná 33 sipɨsipí̵ we' náu'mɨnɨ wárɨrɨ meme' onamɨŋu'mɨnɨ wárɨrɨ emí̵árɨnɨ. 34 E nemáná mɨxí̵ ináyonɨ we' náu'mɨnɨ nɨŋweagí̵áyo re urɨmí̵árɨnɨ, 'Ámá gí̵ ápo píránɨŋí̵ seaimɨxí̵í̵yí̵ne' ní̵wiapɨro oyá xwioxí̵yo ŋweápoyɨ. Aŋí̵ o xwí̵árí imɨxɨrɨ aŋí̵na imɨxɨrɨ eŋe dánɨ seyí̵ne' nánɨ we' roárɨŋe ní̵wiapɨro ŋweápoyɨ. 35 Ayí̵ rɨpɨ nánɨ seararɨŋɨnɨ. Nionɨ agwí̵ niarí̵ná seyí̵ne' aiwá bɨ niapagí̵árɨnɨ. Iniɨgí̵ nánɨ nináná iniɨgí̵ bɨ niapagí̵árɨnɨ. Nionɨ aŋí̵ mɨdáŋonɨ eŋáná seyí̵ne' nɨnipemeámɨ wagí̵árɨnɨ. 36 Iyí̵á mayonɨ eŋáná bɨ nɨpáragí̵árɨnɨ. Sɨmɨxí̵ yarí̵ná seyí̵ne' nɨbɨro nɨmeŋweaagí̵árɨnɨ. Gwí̵ aŋí̵yo ŋweaŋáná seyí̵ne' xwɨyí̵á nɨŋwe'napagí̵árɨnɨ.' urɨmí̵árɨnɨ. 37 E uráná ámá we' rónɨgí̵áyí̵ re nɨrɨpí̵rí̵árɨnɨ, 'Ámɨnáoxɨnɨ, gíná agwí̵ nánɨ yarí̵ná sɨŋwí̵ nɨranɨrane aiwá siapagwárɨnɨ? Gíná iniɨgí̵ nánɨ sináná iniɨgí̵ siapagwárɨnɨ? 38 Gíná joxɨ aŋí̵ mɨdáŋoxí̵nɨŋí̵ imónɨŋáná nɨsipemeámɨ wagwárɨnɨ? Gíná iyí̵á mayoxɨ emearɨŋagɨ nɨranɨrane iyí̵á rɨpáragwárɨnɨ? 39 Gíná joxɨ sɨmɨxí̵ yarɨŋagɨ rɨmeŋweaagwárɨnɨ? Gíná gwí̵ aŋí̵yo ŋweaŋáná xwɨyí̵á rɨŋwe'napagwárɨnɨ?' nɨráná 40 mɨxí̵ ináyonɨ re urɨmí̵árɨnɨ, 'Nepa seararɨŋɨnɨ, "Seyí̵ne' ámá nionɨ gí̵ imónɨgí̵á tí̵yo sɨpí apiamɨ aiwɨ arɨrá nɨwirɨ e nɨwirí̵náyí̵ ayí̵ nioní̵nɨŋí̵ niagí̵awixɨnɨ." seararɨŋɨnɨ.' urɨmí̵árɨnɨ. 41 E nurɨmáná we' onamɨŋu'mɨnɨ nɨŋweagí̵áyo re urɨmí̵árɨnɨ, 'Gorɨxo nánɨ ramɨxɨnɨgí̵áyí̵ne' pí̵nɨ nɨnɨwiárɨmɨ nuro rí̵á anɨŋí̵ wearɨŋí̵ xí̵o obo tí̵nɨ aŋí̵nají̵ xí̵omɨ í̵wí̵ wikárɨgí̵áwa tí̵nɨ nánɨ imɨxárɨŋí̵rímɨ nánɨ u'poyɨ. 42 Ayí̵ rɨpɨ nánɨ seararɨŋɨnɨ. Nionɨ agwí̵ nánɨ yarí̵ná seyí̵ne' aiwá bɨ mɨniapagí̵árɨnɨ. Iniɨgí̵ nánɨ nináná bɨ mɨniapagí̵árɨnɨ. 43 Aŋí̵ mɨdáŋonɨ eŋáná nɨnipemeámɨ wagí̵ámanɨ. Iyí̵á mayonɨ emearí̵ná iyí̵á bɨ mɨnɨpáragí̵árɨnɨ. Sɨmɨxí̵ weŋáná mɨnɨmeŋweaagí̵árɨnɨ. Gwí̵ aŋí̵yo ŋweaŋáná xwɨyí̵á mɨnɨŋwe'napagí̵árɨnɨ.' uráná 44 wiwanɨŋí̵yí̵ re nɨrɨpí̵rí̵árɨnɨ, 'Ámɨnáoxɨ gíná joxɨ agwí̵ nánɨ erɨ iniɨgí̵ nánɨ sinɨrɨ aŋí̵ mɨdáŋoxɨ imónɨrɨ iyí̵á mayoxɨ erɨ sɨmɨxí̵ werɨ gwí̵ aŋí̵yo ŋwearɨ yarɨŋagɨ nene sɨŋwí̵ nɨranɨrane arɨrá mɨsipa yagwárɨnɨ?' nɨráná 45 ayo re urɨmí̵árɨnɨ, 'Nepa seararɨŋɨnɨ. Seyí̵ne' ámá nionɨ gí̵ imónɨgí̵á tí̵yo sɨpí apiamɨ aiwɨ arɨrá mɨwipa nerí̵náyí̵ ayí̵ nionɨ ení̵nɨŋí̵ niagí̵awixɨnɨ.' uráná 46 ayí̵ rí̵nɨŋí̵ anɨŋí̵ winɨne nánɨ upí̵rí̵árɨnɨ. E nerɨ aí we' rónɨgí̵áyí̵ dɨŋí̵ nɨyɨmɨŋí̵pɨ tí̵gí̵áyí̵ ŋweapí̵rí̵e nánɨ upí̵rí̵árɨnɨ." urɨŋɨnigɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Mark 14
Jisaso nánɨ mɨxí̵ megí̵á nánɨrɨnɨ.1 Rɨxa sí̵á wɨyau' óráná sí̵á eŋíná aŋí̵najo Judayo mu'roŋí̵ nánɨ bisí̵kerí̵á yisí̵ mayí̵ iwamí̵ó narɨgí̵áyi —Eŋíná sí̵á ayi Judayo Isipɨyí̵ mɨxí̵ ináyo í̵á xeŋwɨrárɨŋáná Gorɨxo niaíwí̵ xámɨŋí̵ ní̵nɨ opɨkímɨnɨrɨ aŋí̵nají̵ oyáo urowárɨŋí̵ aiwɨ Judayí̵ Gorɨxo ŋwí̵ ikaxí̵ urí̵í̵pɨ tí̵nɨ xɨxenɨ nerɨ bisí̵kerí̵á yisí̵ mayí̵ u'rapí nimɨxɨro nɨnɨro sipɨsipí̵ nɨpɨkiro ówaŋí̵yo ragí̵ xópe' yárí̵á eŋagɨ nánɨ aŋí̵najo ayo mu'roŋɨnigɨnɨ. Ayɨnánɨ xwiogwí̵ o o pwe'áná Judayí̵ Gorɨxo eŋí̵pɨ nánɨ dɨŋí̵ mɨwinɨpa enɨgɨnɨrɨ sipɨsipí̵ nɨpɨkiro bisí̵kerí̵á yisí̵ mayí̵ u'rapí nimɨxɨro narɨgí̵árɨnɨ. Rɨxa sí̵á wɨyau' óráná sí̵á aŋí̵najo Judayo mu'roŋí̵ nánɨ bisí̵kerí̵á yisí̵ mayí̵ iwamí̵ó narɨgí̵áyi imónɨní̵a eŋáná apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ awa Jisasomɨ arɨge ínɨmɨ í̵á nɨxɨrɨro pɨkianɨre'wɨnɨro ínɨmɨ mekaxí̵ nɨmero 2 re rɨnɨgí̵awixɨnɨ, "Sí̵á ayimɨ ámá ní̵nɨ aiwá imɨxanɨro epí̵royí̵ egí̵áyimɨ ayí̵ mɨxí̵ e'pí̵mɨxamoanɨgɨnɨrɨ mɨpɨkipa e'wanɨgɨnɨ." rɨnɨgí̵awixɨnɨ.
Apɨxí̵ wí omɨ werɨxí̵ wiwayɨmoŋí̵ nánɨrɨnɨ.3 Jisaso ámɨ aŋí̵ yoí̵ Betani nánɨ nurɨ Saimono peyɨyí̵ imónagoyá aŋí̵yo nɨŋwearɨ aiwá narí̵ná apɨxí̵ wí werɨxí̵ dɨŋí̵ naŋí̵ eaarɨŋí̵ sɨxí̵ wá —Sɨxí̵ awá nɨgwí̵ aga xwe' roŋí̵wárɨnɨ. Awá nɨmeámɨ nɨbɨrɨ í̵á nóxayimɨxɨrɨ Jisasomɨ mɨŋí̵yo iwayɨmóáná 4 wa wikí̵ dɨŋí̵ nɨwiaiwiro re rɨnɨgí̵awixɨnɨ, "Í pí nánɨ werɨxí̵ nɨgwí̵ xwe' roŋí̵pɨ xwɨrí̵á ikɨxearɨnɨ? 5 Nene werɨxí̵ apɨ nɨgwí̵ nánɨ bí̵ nerɨ sɨŋwɨrɨyí̵, nɨgwí̵ K300 seáyɨ e nɨmearane ámá uyípeayí̵yo arɨrá nɨwirane mɨnɨ wipaxí̵rɨnɨ." nɨrɨnɨro ímɨ mɨxí̵ urarí̵ná 6 Jisaso re urɨŋɨnigɨnɨ, "Xe oenɨ. Pí nánɨ ayá wí urarɨŋoɨ? Í naŋí̵ niarɨnɨ. 7 Ámá uyípeayí̵ sɨnɨ seyí̵ne' tí̵nɨ anɨŋí̵ ŋweapí̵rí̵á eŋagɨ nánɨ gínɨ gíná 'Ayo arɨrá owianeyɨ?' nɨrɨrí̵ná ananɨ arɨrá wipaxí̵rɨnɨ. E nerɨ aiwɨ nionɨ seyí̵ne' tí̵nɨ nawínɨ anɨŋí̵ re ŋweámí̵ámanɨ. 8 Í 'Arɨge nerí̵ná Jisasomɨ arɨrá wimí̵árí̵anɨ?' nɨyaiwirɨ xwárɨpáyo nɨtɨpí̵rɨ eŋagɨ nánɨ anɨŋí̵nɨ xámɨ gí̵ waráyo xópe' niárarɨnɨ. 9 Nepa seararɨŋɨnɨ. Xwí̵á rɨrí nɨrímɨnɨ amɨ gɨmɨ xwɨyí̵á nionɨ nánɨ yayí̵ seainarɨŋí̵pɨ wáí̵ nemero nurɨmerí̵ná apɨxí̵ rí nionɨ werɨxí̵ dɨŋí̵ naŋí̵ eaarɨŋí̵ rɨpɨ niwayɨmóí̵pɨ nánɨ enɨ repɨyí̵ wíáná 'Jisasomɨ apɨxí̵ wí e iyí reŋɨnigɨnɨ?' yaiwipí̵rí̵árɨnɨ." urɨŋɨnigɨnɨ.
Judaso mɨyí̵ urɨŋí̵ nánɨrɨnɨ.10 Jisasoyá wiepɨsarɨŋí̵ wo, Isɨkariotɨ dáŋí̵ Judasoyɨ rɨnɨŋo apaxí̵pánɨŋí̵ imónɨgí̵á xwe'owamɨ Jisaso nánɨ mɨyí̵ urɨmɨnɨrɨ nurɨ nɨwímearɨ 11 mɨyí̵ uráná awa yayí̵ nero apaxí̵ me' re urɨgí̵awixɨnɨ, "Nɨgwí̵ siapaní̵wɨnɨ." urí̵agí̵a Judaso nurɨ Jisaso xegí̵pɨ ŋweáage awa ananɨ í̵á xɨrɨpí̵rí̵e sɨŋwí̵ wɨnárɨmɨnɨrɨ omɨ sɨŋwí̵ wɨnaxí̵dɨmeŋɨnigɨnɨ.
Aiwá Aŋí̵nají̵ Mu'roŋí̵yi nánɨ nɨgí̵á nánɨrɨnɨ.12 Bisí̵kerí̵á yisí̵ mayí̵ iwamí̵ó narɨgí̵íná rɨxa aŋí̵najo Judayo sí̵á ayimɨ mu'roŋí̵ nánɨ dɨŋí̵ mopí̵rɨ nánɨ sipɨsipí̵ miá pɨkiarí̵ná xegí̵ wiepɨsarɨŋowa Jisasomɨ re urɨgí̵awixɨnɨ, "Ge nurane aiwá aŋí̵najo neamu'roŋí̵yi nánɨ rí̵á yeaarɨŋwápɨ joxɨ tí̵nɨ nawínɨ naní̵pɨ rɨyamí̵ yáraní̵wɨnɨ?" urí̵agí̵a 13 o wiepɨsarɨŋí̵yí̵ wau'mɨ nurowárɨrɨ re urɨŋɨnigɨnɨ, "Jerusaremɨ nánɨ nuri aŋí̵yo áwɨnɨmɨ ámá wo iniɨgí̵ sɨxí̵ nɨxɨrɨmɨ warɨŋagɨ órórí̵ ninɨrónáyí̵ nu'mɨ u'isixɨnɨ. 14 Nu'mɨ nuri aŋí̵ o páwíiwámɨ awagwí enɨ nɨpáwiri aŋí̵ xiáwomɨ yarɨŋí̵ re wíisixɨnɨ, 'Yeare'wapɨyarɨŋo re rí̵ɨnigɨnɨ, "Gí̵ wiepɨsarɨŋowa tí̵nɨ aiwá Aŋí̵najo Neamu'roŋí̵yi nánɨ nɨnɨrí̵ná aŋí̵ awawá gɨwámɨ dánɨ nanɨre'wɨnɨ?" rí̵ɨnigɨnɨ.' uráná 15 o aŋí̵ awawá seáyɨmɨ ikwí̵rónɨŋí̵wá íkwiaŋwí̵ ní̵nɨ rɨxa píránɨŋí̵ imɨxárɨnɨŋí̵wá sɨwá eainɨŋoɨ. E eaíáná awagwí e aiwá none nánɨ rɨyamí̵ e'isixɨnɨ." urí̵agɨ 16 awau' nɨpeyeari aŋí̵pimɨ nánɨ nuri Jisaso urí̵í̵pa xɨxenɨ neri aiwá Aŋí̵najo Mu'roŋí̵yi nánɨ rɨyamí̵ egí̵isixɨnɨ.
17 Sí̵ápɨ tí̵nɨ Jisaso tí̵nɨ wiepɨsarɨŋí̵ we' wu'kau' sɨkwí̵ wau' tí̵nɨ awau' aiwá rɨyamí̵ e'í̵íe nánɨ nuro 18 aŋí̵yo nɨpáwiro nɨŋwearo aiwá nɨnɨróná Jisaso re urɨŋɨnigɨnɨ, "Nepa seararɨŋɨnɨ. Aiwá narɨŋwá rone woxɨ nionɨ nánɨ mɨyí̵ nurɨrí̵ɨnɨ." urí̵agɨ 19 awa ayá sɨpí wíagɨ wo wo re urayigí̵awixɨnɨ, "Nionɨmanɨ. Nionɨmanɨ." urayarí̵ná 20 o re urɨŋɨnigɨnɨ, "We' wu'kau' sɨkwí̵ wau' egí̵oyí̵ne' woxɨrɨnɨ. Soyí̵ne' nionɨ tí̵nɨ mu'yo eagwianarɨŋwáone woxɨrɨnɨ. 21 Woxɨ xwɨyí̵á Gorɨxoyá ámá imónɨŋáonɨ nánɨ rí̵wamɨŋí̵ nɨrɨnɨrɨ eánɨŋí̵pɨ tí̵nɨ xɨxenɨ nirí̵ɨnɨ. Ámá imónɨŋáonɨ nánɨ mɨyí̵ urí̵oxɨyí̵ sí̵á wɨyi joxɨ mají̵á rórɨní̵á eŋagɨ nánɨ aweyɨ! Xɨnáí omɨ mɨxɨrɨpa nerɨ sɨŋwɨrɨyí̵, naŋí̵ imónɨmɨnɨrɨ eŋí̵rɨnɨ." urɨŋɨnigɨnɨ.
"Rɨpɨ gí̵ warárɨnɨ." urɨŋí̵ nánɨrɨnɨ.22 Sɨnɨ aiwá nɨnɨróná o bisí̵kerí̵á bɨ nɨmearɨ Gorɨxomɨ apɨ nánɨ yayí̵ nɨwimáná kwɨkwɨrɨmí̵ nerɨ yaŋí̵ nɨwia nurí̵ná re urɨŋɨnigɨnɨ, " Nɨrápí̵poyɨ. Rɨpɨ gí̵ warárɨnɨ." nurɨmáná 23 wainí̵ iniɨgí̵ kapɨxí̵ wá nɨmearɨ Gorɨxomɨ yayí̵ nɨwirɨ awamɨ mɨnɨ wíáná nowanɨ nɨga warí̵ná 24 re urɨŋɨnigɨnɨ, "Wainí̵ rɨpɨyí̵ gí̵ ragí̵rɨnɨ. Nionɨ ámá ní̵nɨ nánɨ nɨpɨkíáná ragí̵ nionɨyá xwí̵áyo pwarɨŋagɨ nɨwɨnɨrí̵ná soyí̵ne' re yaiwipí̵rí̵árɨnɨ, 'Xwɨyí̵á sɨŋí̵ "Nionɨ nɨperɨŋí̵pimɨ dánɨ yeáyí̵ seayimɨxemeámí̵árɨnɨ." re'roárɨŋí̵yí̵ neparɨnɨ.' yaiwipí̵rí̵árɨnɨ. 25 Nepa seararɨŋɨnɨ, 'Nionɨ iniɨgí̵ wainí̵ ámɨ wí mɨní̵ ne'ra nu'ɨsáná Gorɨxo rɨxa xwioxí̵yo mɨmeámí̵ nerɨ seameŋweaní̵e ŋweaŋáná ámɨ sɨŋí̵ nɨmí̵árɨnɨ.' seararɨŋɨnɨ." nurɨrɨ 26 soŋí̵ bɨ nɨrɨmowa nɨpeyearo dí̵wí̵ Oripiyo nánɨ ugí̵awixɨnɨ.
"Pitaoxɨ rí̵wí̵ nɨmorí̵ɨnɨ." urɨŋí̵ nánɨrɨnɨ.27 Jisaso re urɨŋɨnigɨnɨ, "Ewayí̵ xwɨyí̵á nɨrɨnɨrɨ eánɨŋí̵ rɨpɨ arí̵á nípoyɨ, 'Gorɨxo sipɨsipí̵ mearɨŋomɨ pɨkioreawáráná sipɨsipí̵ ní̵nɨ wɨwínɨ umiamonɨŋoɨ.' E nɨrɨnɨrɨ eánɨŋí̵pɨ tí̵nɨ xɨxenɨ soyí̵ne' wáyí̵ nero nionɨnɨ niepɨsamopí̵ráoɨ. 28 E nerɨ aiwɨ nionɨ Gorɨxoyá dɨŋí̵ tí̵nɨ nɨwiápí̵nɨmeámáná Gariri pɨropenɨsí̵yo xámɨ seameámí̵árɨnɨ." urí̵agɨ aiwɨ 29 Pitao re urɨŋɨnigɨnɨ, "Ámá ní̵nɨ siepɨsamopí̵rɨ aiwɨ nionɨ wí e emɨme'ɨnɨ." urí̵agɨ 30 Jisaso re urɨŋɨnigɨnɨ, "Nepa rɨrarɨŋɨnɨ. Sí̵á rɨyimɨ karí̵karí̵ sɨnɨ rí̵aiwá biau' mɨrɨpa eŋáná jɨwanɨŋoxɨ biau' bɨ re rayirí̵ɨnɨ, 'Jisaso tí̵nɨ nɨkumɨxɨnɨrɨ emearɨŋá wonɨmanɨ.' biau' bɨ rayirí̵ɨnɨ." urí̵agɨ aiwɨ 31 Pitao arí̵kí re urɨŋɨnigɨnɨ, "Wa nionɨ tí̵nɨ nawínɨ nɨyeapɨkirɨ aiwɨ nionɨ wí 'Jisaso nánɨ mají̵onɨrɨnɨ.' rɨmɨme'ɨnɨ." urarí̵ná wiepɨsarɨŋí̵ wí̵a enɨ axí̵pɨ rɨgí̵awixɨnɨ.
Ojɨkwí̵íyo dánɨ Gorɨxomɨ rɨxɨŋí̵ urɨŋí̵ nánɨrɨnɨ.32 Awa ojɨkwí̵í yoí̵ Gesemaniyo nɨre'moro Jisaso wiepɨsarɨŋowamɨ re urɨŋɨnigɨnɨ, "Nionɨ Gorɨxomɨ yarɨŋí̵ wimɨ nánɨ yimɨ soyí̵ne' re ŋweápoyɨ." nurɨrɨ 33 Pitaomɨ tí̵nɨ Jemisomɨ tí̵nɨ Jonomɨ tí̵nɨ nɨwirɨmeámɨ nurí̵ná ayá sí̵wí̵ nurorɨ dɨŋí̵ rí̵á uxearɨŋagɨ 34 re urɨŋɨnigɨnɨ, "Dɨŋí̵ rí̵á nɨxearɨŋagɨ nánɨ rɨxa nɨpepaxí̵ niarɨnɨ. Soyí̵ne' re xwayí̵ nanɨro ŋweápoyɨ." nurɨmɨ 35 jí̵amɨnɨ e onɨmiápɨ nurɨ mɨŋí̵ xwí̵áyo nɨkwí̵rorɨ Gorɨxomɨ yarɨŋí̵ nɨwirí̵ná imónɨpaxí̵ eŋánáyí̵ awa mɨnɨpɨkí wiárí̵ onɨmu'rí̵poyɨnɨrɨ Gorɨxomɨ re urɨŋɨnigɨnɨ, 36 "Gí̵ ápe, joxɨ ananɨ mepaxí̵ wí mimónɨnɨ. Nɨpɨkianɨro yarɨgí̵á iniɨgí̵ yíkí̵ yarɨŋí̵nɨŋí̵ imónɨŋí̵ rɨpɨ ananɨ emɨ nɨmamorɨre'ɨnɨ? Nionɨ yarɨŋí̵ nɨsirɨ aiwɨ gí̵ dɨŋí̵ xí̵dɨmɨme'ɨnɨ. Dɨxí̵ dɨŋí̵ pí pí yaiwíí̵yí̵ nɨrɨxí̵dɨmí̵ɨnɨ." Gorɨxomɨ e nurɨmɨ 37 nɨbɨrɨ wenɨŋí̵ e'í̵yí̵ wɨnɨŋɨnigɨnɨ. Awa sa weŋagí̵a nɨwɨnɨrɨ Pitaomɨ re urɨŋɨnigɨnɨ, "Saimonoxɨ sá rɨweŋɨnɨ? Wenɨŋí̵ nero onɨmiápɨ mɨŋweapaxí̵ rɨseaimónarɨnɨ? 38 Obo nɨbɨrɨ yapí̵ seaíwapɨyinɨgɨnɨ. Sɨŋwí̵ nanɨrɨ nɨŋwearo Gorɨxomɨ rɨxɨŋí̵ urí̵poyɨ. Dɨŋí̵ tí̵nɨ ananɨ 'Jisasomɨ pí pí wímeáí̵yí̵ xí̵daní̵wɨnɨ.' nɨyaiwiro aiwɨ segí̵ wará nánɨ ayá nɨrɨmɨxɨnɨro nánɨ e'í̵ seainɨnɨŋoɨ." nurɨmɨ 39 nurɨ Gorɨxomɨ yarɨŋí̵ wíí̵pɨ axí̵pɨ ámɨ nɨwimáná 40 ámɨ nɨbɨrɨ awa wigí̵ sɨŋwí̵ sipí̵xɨpí̵xí̵ winarɨŋagɨ nánɨ sá órówapɨŋagí̵a nɨwɨnɨrɨ xwɨyí̵á bɨ murí̵agí̵a nɨwɨnɨrɨ ámɨ Gorɨxomɨ yarɨŋí̵ wimɨnɨrɨ nurɨ nɨŋweaŋɨsáná 41 nɨbɨrɨ re urɨŋɨnigɨnɨ, "Sɨnɨ sá riwoyí̵ne' rɨweŋoɨ? Kikií̵á rɨyarɨŋoɨ? Rɨxarɨnɨ. Ámá imónɨŋáonɨ pasá níáná í̵wí̵ yarɨgí̵áwa í̵á nɨxepí̵rɨ rɨxa agwɨrɨnɨ. 42 Wiápí̵nɨmeápoyɨ. Rɨxa owaneyɨ. Pasá nino rɨxa iwo barɨnɨ." urɨŋɨnigɨnɨ.
Jisasomɨ pasá umeŋí̵ nánɨrɨnɨ.43 Sɨnɨ e urarí̵ná re eŋɨnigɨnɨ. Wiepɨsarɨŋí̵ we' wu'kau' sɨkwí̵ wau' imónɨgí̵áwa Judaso apaxí̵pánɨŋí̵ imónɨgí̵á xwe'owamɨ tí̵nɨ ŋwí̵ ikaxí̵ eánɨŋí̵pɨ mewegí̵áwamɨ tí̵nɨ Judayí̵ mebáowamɨ tí̵nɨ mɨyí̵ uráná awa wigí̵ ámá iwaŋí̵ tí̵nɨ kirá tí̵nɨ í̵á xɨrɨgí̵áwamɨ awí nearo Judaso tí̵nɨ Jisaso tí̵ŋí̵ e nánɨ wí̵re'napáná awa nɨbɨro Jisaso wiepɨsarɨŋí̵ wí̵amɨ urarí̵ná wímeagí̵awixɨnɨ. 44 Jisasomɨ nɨwímearóná Judaso óí̵ e nuróná re urí̵í̵pa, "Nionɨ pasánɨŋí̵ numerɨ omɨ kíyí̵ nɨmiau'nɨrí̵ná sí̵mɨmají̵ónɨŋí̵ re seaiarɨŋɨnɨ, 'O Jisasorɨnɨ.' Omɨ soyí̵ne' í̵á nɨxɨrɨro nɨme'ra u'poyɨ." Óí̵ e nuróná e urí̵í̵pa 45 rɨxa Jisasomɨ nɨwímearí̵ná re eŋɨnigɨnɨ. Aŋwɨ e nurɨ "Neare'wapɨyarɨŋoxɨnɨ" nurɨrɨ kíyí̵ miau'nɨŋɨnigɨnɨ. 46 Kíyí̵ miau'náná omɨ mí̵rí̵ nuro í̵á xɨrɨgí̵awixɨnɨ. 47 Í̵á xɨrarí̵ná ámá Jisasoyá xí̵o tí̵nɨ rogí̵á wo kirá arerɨxí̵yo we'rónɨŋí̵pɨ nɨmɨxearɨ ámá Jisasomɨ í̵á xɨrarɨgí̵á womɨ —O apaxí̵pánɨŋí̵ imónɨŋí̵ seáyɨ e imónɨŋoyá xɨnáínɨŋí̵ nimónɨrɨ omɨŋí̵ wiarɨŋorɨnɨ. Omɨ mɨŋí̵ orómɨnɨrɨ e'í̵yí̵ pí̵rí̵ nɨmoyí̵kirɨ arí̵á mɨŋí̵ nɨwirí̵piearɨ mamówárɨŋɨnigɨnɨ. 48 E e'áná Jisaso mɨxí̵ bí̵áwamɨ re urɨŋɨnigɨnɨ, "Soyí̵ne' ámá í̵wí̵ yarɨgí̵áyo í̵á xɨranɨro nánɨ mɨxí̵ nimónɨmɨ warɨgí̵ápa nionɨ enɨ í̵á nɨxɨranɨro nánɨ mɨxí̵ nimónɨmɨ rɨbarɨŋoɨ? 49 Sí̵á ayí̵ ayimɨ aŋí̵ rɨdɨyowá yarɨgí̵iwámɨ sɨŋánɨ nimónɨrɨ seare'wapɨyarí̵ná soyí̵ne' wí í̵á mɨnɨxɨrarɨgí̵awixɨnɨ. Pí nánɨ? Ayí̵ pí̵ne' Gorɨxoyá nionɨ nánɨ nɨrɨnɨrɨ eánɨŋí̵pɨ xɨxenɨ imónɨnɨ nánɨ yarɨŋoɨ." urarí̵ná 50 wiepɨsarɨŋí̵ nowanɨ omɨ nɨwiepɨsamoárɨmɨ ugí̵awixɨnɨ. 51 Awa nɨwiepɨsamoárɨmɨ u'áná niaíwí̵ sɨkɨŋí̵ Jisasomɨ xí̵darɨŋí̵ wo rapɨrapí̵ apí̵á weŋí̵nɨ xopɨxopí̵ nɨrónɨmɨ nɨbɨrɨ Jisaso tí̵ŋí̵ e axí̵ e rónapáná mɨxí̵ bí̵áyí̵ omɨ í̵á xɨranɨro e'í̵áyí̵ 52 rapɨrapí̵ u' nɨpírɨpeárɨmɨ aikí̵ mayo e'í̵ uŋɨnigɨnɨ.
Árí̵wɨyimɨ Jisasomɨ xwɨrɨxí̵ umegí̵á nánɨrɨnɨ.53 Mɨxí̵ bí̵áyí̵ Jisasomɨ nɨmeámɨ apaxí̵pánɨŋí̵ imónɨŋí̵ seáyɨ e imónɨŋo tí̵ŋí̵ e nánɨ nuro e wáráná apaxí̵pánɨŋí̵ imónɨgí̵á xwe'owa tí̵nɨ Judayí̵ mebáowa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ awí eánarí̵ná 54 Pitao Jisasomɨ mɨxí̵ bí̵áyí̵ nɨmeáa warí̵ná ná rí̵wí̵yo nu'mɨ nurɨ apaxí̵pánɨŋí̵ imónɨŋí̵ seáyɨ e imónɨŋoyá ákɨŋáyo nɨpáwirɨ porisowa tí̵nɨ nɨŋweámáná rí̵á imónarí̵ná 55 apaxí̵pánɨŋí̵ imónɨgí̵á xwe'owa tí̵nɨ xwɨrɨxí̵ mearɨgí̵á nowanɨ tí̵nɨ awa ámá sɨŋwí̵ í̵wí̵ wɨnarogí̵á wí xwɨyí̵á Jisasomɨ ananɨ nɨpɨkipaxí̵ imónɨŋí̵ bɨ orí̵poyɨnɨrɨ nero aiwɨ Jisasomɨ pɨkipaxí̵ bɨ mɨrarɨŋagí̵a nɨwɨnɨro ŋweaŋáná 56 ámá obaxí̵ omɨ nuxekwí̵moayiro aiwɨ axí̵pɨnɨ mɨrí̵ bɨ bɨ nɨra nurí̵ná 57 ámá wí e'í̵ nɨroro Jisasomɨnɨ yapí̵ nuxekwí̵moro re urɨgí̵awixɨnɨ, 58 "Nene o re rarɨŋagɨ arí̵á wiŋwanigɨnɨ, 'Nionɨ aŋí̵ rɨdɨyowá yarɨgí̵á riwá, ámá we' tí̵nɨ mɨrɨgí̵á riwá nɨpɨneámáná sí̵á wɨyau' wɨyi óráná ámɨ wiwá, we' tí̵nɨ mɨmɨrɨpa egí̵á wiwá mɨrɨmí̵árɨnɨ.' rarɨŋagɨ wiŋwanigɨnɨ." urarɨŋagí̵a aiwɨ 59 xwɨyí̵á apɨ aí axí̵pɨnɨ mɨrí̵ bɨ bɨ nɨra warɨŋagí̵a nɨwɨnɨro 60 apaxí̵pánɨŋí̵ imónɨŋí̵ seáyɨ e imónɨŋo nɨwiápí̵nɨmeámɨ aŋwɨ e nɨbɨrɨ Jisasoyá sí̵mí̵ e nɨrómáná yarɨŋí̵ re wiŋɨnigɨnɨ, "Ayí̵ xwɨyí̵á 'Joxɨrɨnɨ.' rɨxekwí̵moarɨgí̵áyo xwɨyí̵á joxɨyá wí enɨ mɨrɨpaxí̵ rɨsiarɨnɨ?" urí̵agɨ aiwɨ 61 Jisaso xwɨyí̵á wákwipaxí̵ aiwɨ kí̵kí̵mí nimónɨrɨ xwɨyí̵á bɨ murarɨŋagɨ apaxí̵pánɨŋí̵ imónɨŋí̵ seáyɨ e imónɨŋo yarɨŋí̵ ámɨ bɨ nɨwirɨ re urɨŋɨnigɨnɨ, "Joxɨ niaíwí̵ Gorɨxoyáoxɨ, nene yeáyí̵ neayimɨxemearí̵a nánɨ arí̵owayá xwí̵á piaxí̵yo dánɨ iwiaroŋoxɨranɨ?" urí̵agɨ 62 Jisaso "Nionɨrɨnɨ." nurɨrɨ re urɨŋɨnigɨnɨ, "Ámá imónɨŋáonɨ Gorɨxo eŋí̵ sɨxí̵ eánɨŋoyá we' náu'mɨnɨ ŋwearɨ agwí̵ tí̵nɨ weapɨrɨ yarɨŋagɨ sɨŋwí̵ nanɨpí̵rí̵árɨnɨ." urí̵agɨ 63 apaxí̵pánɨŋí̵ imónɨŋí̵ seáyɨ e imónɨŋo wikí̵ nɨwónɨrɨ nɨkɨnɨmónɨrɨ xegí̵ rapɨrapí̵ naxerɨ xwɨrɨxí̵ mearɨgí̵á wí̵amɨ re urɨŋɨnigɨnɨ, "Sɨŋwí̵ í̵wí̵ wɨnarogí̵áyí̵ rí̵ápɨ nánɨ dɨŋí̵ wí ɨkwí̵roanɨme'wɨnɨ. 64 Xewanɨŋo Gorɨxomɨ rɨperɨrí̵ umeararí̵ná soyí̵ne' rɨxa arí̵á wíoɨ. Dɨŋí̵ soyí̵ne'yá pí 'Oyaneyɨ.' yaiwiarɨŋoɨ?" uráná awa "Xwɨyí̵á ámɨ bɨ rɨpaxí̵ mimónɨgoɨ. Rɨxa opɨkípoyɨ." nɨrí̵asáná 65 wa re egí̵awixɨnɨ. Reaŋwí̵ u'rɨro írɨkwí̵ sɨŋwí̵yo rɨtí̵ nɨyárɨmáná iwaŋí̵ earo re urɨro, "Wí̵á rókiamoarɨŋoxɨnɨ, amɨpí ínɨmɨ e'í̵ápɨ áwaŋí̵ ragoxɨ, iwaŋí̵ go reaarɨnɨ? Áwaŋí̵ neareɨ." urɨro ne'í̵asáná aŋí̵ rɨdɨyowá yarɨgí̵iwá awí mearoarɨgí̵áwamɨ mɨnɨ wíáná awa enɨ sí̵mɨmaŋí̵yo we' upɨkákwiayigí̵awixɨnɨ.
Pitao "O nánɨ mají̵onɨrɨnɨ." urɨŋí̵ nánɨrɨnɨ.66 Pitao, awa aŋí̵yo ínɨmɨ Jisasomɨ xwɨrɨxí̵ me'pero iwaŋí̵ earo yarí̵ná, o mí̵de ákɨŋáyo ínɨmɨ ŋweaŋáná apɨxí̵ apaxí̵pánɨŋí̵ imónɨŋí̵ seáyɨ e imónɨŋoyá omɨŋí̵ wiiarɨgí̵á wí nɨbɨrɨ 67 Pitao rí̵á imónarɨŋagɨ nɨwɨnɨrɨ sɨŋwí̵ agwí̵ nɨwɨnárɨŋɨsáná re urɨŋɨnigɨnɨ, "Joxɨ enɨ Nasaretɨ dáŋí̵ Jisaso tí̵nɨ emearɨgí̵áyí̵ woxɨrɨnɨ." urí̵agɨ 68 Pitao "Oweoɨ." nurɨrɨ re urɨŋɨnigɨnɨ, "Jíxɨ rarɨŋí̵pɨ nánɨ nionɨ mají̵árɨnɨ." nurɨmɨ nɨwerɨ í̵wíyi tí̵ŋí̵ e e'í̵ roŋáná 69 apɨxí̵ apɨyá axí enɨ nɨwerɨ o e roŋagɨ nɨwɨnɨrɨ ámá e rówapɨgí̵áyí̵ tí̵ŋí̵ e dánɨ omɨ árɨxá nɨwirɨ re urɨŋɨnigɨnɨ, "Ámá oyí̵ Jisaso tí̵nɨ nawínɨ emearɨgí̵á worɨnɨ." urí̵agɨ aiwɨ 70 o "Oweoɨ. Nionɨmanɨ." nurɨrɨ roŋáná ámɨ rí̵wí̵yo ámá e rówapɨgí̵áyí̵ re urɨgí̵awixɨnɨ, "Neparɨnɨ. Joxɨ awa tí̵nɨ emearɨŋoxɨrɨnɨ. Joxɨ Gariri pɨropenɨsí̵yo dáŋoxɨ eŋagɨ nánɨ Jisaso tí̵nɨ emearɨŋoxɨrɨnɨ." urí̵agí̵a aiwɨ 71 Pitao sɨpí ikaxí̵ nɨrɨrɨ xwí̵á e dánɨ re urɨŋɨnigɨnɨ, "Ámá soyí̵ne' rarɨgí̵o nánɨ mají̵onɨrɨnɨ." rɨxa uráná re eŋɨnigɨnɨ. 72 Karí̵karí̵ rí̵aiwá ámɨ bɨ rí̵agɨ arí̵á nɨwirɨ Jisaso "Sí̵á rɨyimɨ karí̵karí̵ sɨnɨ rí̵aiwá biau' mɨrɨpa eŋáná joxɨ 'Jisaso nánɨ nionɨ mají̵onɨrɨnɨ.' biau' bɨ rayirí̵ɨnɨ." urí̵í̵pɨ nánɨ dɨŋí̵ nɨwinɨrɨ yapí̵ urí̵í̵yí̵ nánɨ ayá sɨpí wíagɨ ŋwí̵ eaŋɨnigɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 2
Aŋí̵ Epesasɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.1 "Sɨyikí̵ nionɨyá Epesasɨyo ŋweagí̵áyí̵yá aŋí̵najomɨ rí̵wamɨŋí̵ rɨpɨ nearɨ mɨnɨ wíɨrɨxɨnɨ, 'Siŋí̵ we' wí̵u'mɨ dáŋí̵ wau' we' náu' tí̵nɨ árí̵wí̵ xɨrɨrɨ íkwiaŋwí̵ uyí̵wí̵ ikwiárɨpí̵rí̵a nánɨ sí̵ŋá gorí̵ tí̵nɨ imɨxɨnɨŋí̵ we' wí̵u'mɨ dáŋí̵ wau' e'í̵ nurárárɨnɨga puŋí̵yo áwɨnɨ e aŋí̵ emerɨ yarɨŋo re rɨŋoɨ urí̵ɨrɨxɨnɨ, 2 "Amɨpí joxɨ e'í̵pɨ nɨpɨnɨ nánɨ nionɨ nɨjí̵á imónɨŋɨnɨ. Anɨŋí̵ miní̵ erɨ xwámámí̵ wirɨ yarɨŋí̵pɨ nánɨ nionɨ nɨjí̵á imónɨŋɨnɨ. 'Ámá sɨpíyo ananɨ oumímɨnɨmɨnɨ.' yaiwipaxí̵ mimónɨŋí̵pɨ nánɨ enɨ nɨjí̵á imónɨŋɨnɨ. Ámá wáí̵ wurɨmeiarɨgí̵á wa mimónɨpa nero aí 'None enɨ wáí̵ wurɨmeiarɨŋwáonerɨnɨ.' rɨnarɨgí̵áwamɨ joxɨ dɨŋí̵ adadí̵ nɨwirɨ iwamí̵ó nɨwíwapɨyirɨŋí̵pimɨ dánɨ yapí̵ rɨmearɨgí̵áwa eŋagí̵a wɨnɨŋí̵pɨ nánɨ enɨ nɨjí̵á imónɨŋɨnɨ. 3 Joxɨ nionɨ nɨxí̵darɨŋagɨ nánɨ ámá wí xeanɨŋí̵ siarí̵ná dɨŋí̵ sɨxí̵ nínɨrɨ xwámámí̵ nɨwirí̵ná anɨŋí̵ bɨ mɨsinɨpa eŋí̵pɨ nánɨ enɨ nionɨ nɨjí̵árɨnɨ. 4 E nɨrɨrɨrɨ aí rɨpɨnɨ mɨxí̵ bɨ orɨrɨmɨnɨ. Eŋíná joxɨ iwamí̵ó dɨŋí̵ nɨnɨkwí̵rorí̵ná dɨŋí̵ sɨxí̵ nɨyagí̵pa agwɨ sɨnɨ axí̵pɨ dɨŋí̵ sɨxí̵ mɨnɨyiŋɨnɨ. 5 Xámɨ ne'ɨsáná óreámioaŋí̵pɨ nánɨ dɨŋí̵ nɨsinɨrɨ sɨpí agwɨ yarɨŋí̵pɨ rí̵wí̵mɨnɨ nɨmamorɨ xámɨ sɨnɨ píránɨŋí̵ dɨŋí̵ nɨnɨkwí̵rorí̵ná yagí̵pa ámɨ axí̵pɨ e'ɨrɨxɨnɨ. E mepa nerí̵náyí̵, nionɨ nɨbɨrɨ joxɨ nɨsímearí̵ná joxɨyá íkwiaŋwí̵ uyí̵wí̵ nánɨ e'í̵ rárárɨŋe dánɨ emɨ mɨmeámí̵ emí̵árɨnɨ. Joxɨ nɨkɨnɨmónɨrɨ nɨsanɨrɨ mepa e'ánáyí̵, e emí̵árɨnɨ. 6 Nionɨ mɨxí̵ e nɨrɨrɨrɨ aiwɨ joxɨ yarɨŋí̵ rɨpɨ naŋí̵rɨnɨ. Ámá uyí̵nií̵ yarɨgí̵á Nikorasomɨ xí̵darɨgí̵áyí̵ yarɨgí̵ápɨ nánɨ joxɨ sí̵mí̵ rí̵nɨŋí̵ sinarɨŋí̵pɨ naŋí̵rɨnɨ. Nionɨ enɨ ninarɨŋí̵rɨnɨ. 7 Arí̵á tí̵ŋoxɨ eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóneɨ. Ámá amɨpí sɨpí xí̵omɨ wímeámɨnɨrɨ e'í̵yí̵ xopɨrárí̵ wiarɨŋí̵ go go íkí̵á dɨŋí̵ nɨyɨmɨŋí̵ íníná ŋweapí̵rí̵a nánɨ meaarɨgí̵ána —Ana, ayí̵ Gorɨxoyá omɨŋí̵yo aŋí̵namɨ ronɨ. Ana xe odanɨnɨrɨ sɨŋwí̵ wɨnɨmí̵árɨnɨ." rɨŋoɨ.' nɨrɨrɨ rí̵wamɨŋí̵ eáɨrɨxɨnɨ.
Aŋí̵ Sɨmenayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.8 "Sɨyikí̵ nionɨyá Sɨmena ŋweagí̵áyí̵yá aŋí̵najomɨ rí̵wamɨŋí̵ re nearɨ wíɨrɨxɨnɨ, 'Pɨrí̵ tɨŋweaŋo —O pɨyí̵ eŋo aí ámɨ sɨŋí̵ ŋweaŋorɨnɨ. O re rɨŋoɨ urí̵ɨrɨxɨnɨ, 9 "Xeanɨŋí̵ rí̵á tí̵ŋí̵ joxɨ símeaarɨŋí̵pɨ nánɨ nionɨ nɨjí̵árɨnɨ. Dí̵wí̵ ikeamónarɨŋí̵pɨ nánɨ enɨ nionɨ nɨjí̵árɨnɨ. E nɨrɨrɨrɨ aí amɨpí naŋí̵ dɨŋí̵ nɨkwí̵roarɨgí̵áyo wiimí̵ápɨ wí mɨrɨmu'roŋoxɨrɨnɨ. Ámá wí —Ayí̵ 'Judayenerɨnɨ.' nɨrɨnɨro aiwɨ nepa xɨxenɨ Judayí̵ imónɨgí̵áyí̵manɨ. 'Gorɨxomɨ yayí̵ umeanɨrane nánɨ awí eánarɨŋwɨnɨ.' nɨrɨro aí surí̵má nero obomɨ xí̵darɨgí̵áyí̵rɨnɨ. Ayí̵ ikayí̵wí̵ seameararɨgí̵ápɨ nánɨ enɨ nionɨ nɨjí̵á imónɨŋɨnɨ. 10 Xeanɨŋí̵ nɨsímearí̵ná rí̵nɨŋí̵ sinɨní̵pɨ nánɨ wáyí̵ mepa e'ɨrɨxɨnɨ. Arí̵á niɨ. Seteno 'Jisasomɨ xí̵darɨgí̵áyí̵ eŋí̵ neánɨro xí̵dɨpí̵rɨre'oɨ? Iwamí̵ó owíwapɨyimɨnɨ.' yaiwiarɨŋagɨ nánɨ xegí̵ ámá imónɨgí̵áyí̵ xí̵oyá dɨŋí̵ tí̵nɨ segí̵ wíyo í̵á nɨseaxero gwí̵ aŋí̵yo nɨseaŋwɨrárɨro sí̵á we' wu'kau' nu'kau'mɨnɨ xeanɨŋí̵ nɨseaikára upí̵rí̵árɨnɨ. Xeanɨŋí̵ nɨseaikára warí̵ná wiyí̵ne' mɨŋí̵ winɨpí̵rí̵a aiwɨ anɨŋí̵ dɨŋí̵ nɨnɨkwí̵roro nɨxí̵dí̵í̵rɨxɨnɨ. E nerónáyí̵, amɨnaŋwí̵ ámá dɨŋí̵ nɨyɨmɨŋí̵ tí̵gí̵á nimónɨro íníná ŋweapí̵rí̵a nánɨ dí̵kínɨpí̵rí̵ápɨ anɨpá nɨseaiapɨmí̵árɨnɨ. 11 Ámá arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ nionɨyá sɨyikí̵ imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ. Ámá nionɨ nɨxí̵darɨŋagí̵a nánɨ xeanɨŋí̵ wímeáí̵yí̵, ayí̵ nionɨ pí̵nɨ mɨnɨwiárí̵ sɨnɨ nɨnɨxí̵dɨrɨŋí̵pimɨ dánɨ xeanɨŋí̵ wiarɨgí̵áyo xopɨrárí̵nɨŋí̵ wíí̵áyí̵ Gorɨxo ámá sɨpíyí̵ rí̵á xwe'rímɨ ikeaáráná ayí̵ tí̵nɨ nawínɨ rí̵nɨŋí̵ Ámɨ bɨ Pepí̵rí̵ápɨyɨ rɨnɨŋí̵pɨ wí meapɨrí̵ámanɨ." rɨŋoɨ.' nɨrɨrɨ rí̵wamɨŋí̵ nearɨ wíɨrɨxɨnɨ.
Aŋí̵ Pegamamɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.12 "Joxɨ sɨyikí̵ nionɨyá Pegamamɨ ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Kirá mɨdɨmɨdánɨ ŋwá yinɨŋí̵pá tí̵ŋo re rɨŋoɨ urí̵ɨrɨxɨnɨ, 13 "Nionɨ dɨxí̵ ŋweaŋe nánɨ nɨjí̵á imónɨŋɨnɨ. E ŋweagí̵áyí̵ obaxí̵ Setenomɨ xí̵darɨŋagí̵a nánɨ aŋí̵ o seáyɨ e wimónɨŋe, ayí̵ joxɨ ŋweaŋerɨnɨ. Xámɨ segí̵ wo, Adipaso —O ámáyo nionɨ eŋápɨ nánɨ wáí̵ nurɨrí̵ná xɨxenɨ nurɨyagorɨnɨ. O aŋí̵ Seteno seáyɨ e wimónɨŋí̵ apimɨ e nurí̵ɨsáná mɨŋí̵ winí̵agɨ aiwɨ seyí̵ne' wí dɨŋí̵ nɨkwí̵roarɨgí̵ápɨ emɨ mɨmó dɨŋí̵ sɨxí̵ nɨnɨyiro xaíwí̵ í̵á nɨxɨrɨŋoɨ. 14 E nɨrɨrɨrɨ aí xwɨyí̵á nionɨ mɨxí̵ rɨrɨpaxí̵ bɨ imónɨnɨ. Segí̵ wí mimóní̵ wí̵á rókiamoagí̵ Beramoyɨ rɨnɨŋo —O eŋíná Isɨrerɨyo yapí̵ owíwapɨyimɨnɨrɨ nánɨ e'máyí̵ mɨxí̵ ináyí̵ Berakomɨ re ure'wapɨyayiŋorɨnɨ, 'Isɨrerɨyí̵ í̵wí̵ nero naŋwí̵ ŋwí̵ápɨ nánɨ rɨdɨyowá yarɨgí̵ápɨ nɨro í̵wí̵ inɨro e'í̵rɨxɨnɨrɨ nánɨ e wíwapɨyiɨ. E wíwapɨyiɨ.' ure'wapɨyayiŋorɨnɨ. O eŋí̵pɨ agwɨ segí̵ wí í̵á nɨxɨrɨro axí̵pɨ e seaíwapɨyarɨŋagí̵a nánɨ mɨxí̵ searɨpaxí̵ imónɨnɨ. 15 Eŋíná mimóní̵ wí̵á rókiamoagí̵ Beramo Isɨrerɨyo wíwapɨyíáná dɨŋí̵ í̵á nɨxɨrɨro í̵wí̵ yagí̵ápa segí̵ wí enɨ Nikoraso seaíwapɨyarɨŋí̵pɨ dɨŋí̵ í̵á nɨxɨrɨro í̵wí̵ axí̵pɨ yarɨŋoɨ. 16 Ayɨnánɨ ámá e yarɨgí̵áyí̵ne' rí̵wí̵mɨnɨ nɨmamoro e'í̵rɨxɨnɨ. E mepa nerónáyí̵, nionɨ sɨnɨ me' seyí̵ne' tí̵ŋí̵ e nánɨ nɨbɨrɨ ámá apimɨ arí̵kí xí̵darɨgí̵áyí̵ kirá gí̵ maŋí̵yo dánɨ peyeaarɨŋí̵pá tí̵nɨ mɨxí̵ wimí̵árɨnɨ. 17 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ. Ámá nionɨ nɨxí̵darɨgí̵áyí̵ ámá wí í̵wí̵ oe'poyɨnɨrɨ wíwapɨyíagí̵a aiwɨ arí̵á mɨwí nionɨ anɨŋí̵ nɨnɨxí̵dɨrɨŋí̵pimɨ dánɨ ayo xopɨrárí̵nɨŋí̵ wíí̵á go gomɨ nionɨ aiwá aŋí̵namɨ dáŋí̵ agwɨ pí̵ní̵ weŋí̵ bɨ mɨnɨ wirɨ sí̵ŋá kɨrɨnasí̵ wo —Sí̵ŋá yoí̵ sɨŋí̵ ámá meáonɨ nɨjí̵á imónɨní̵pɨ rí̵wamɨŋí̵ ŋwɨrárɨnɨŋorɨnɨ. Sí̵ŋá o mɨnɨ wirɨ emí̵árɨnɨ." rɨŋoɨ.' nɨrɨrɨ rí̵wamɨŋí̵ nearɨ wíɨrɨxɨnɨ.
Aŋí̵ Taiatairayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.18 "Joxɨ sɨyikí̵ nionɨyá imónɨgí̵á Taiatairayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Gorɨxomɨ xewaxo, xegí̵ sɨŋwí̵ rí̵á ápiáwí̵nɨŋí̵ werɨ xegí̵ sɨkwí̵ kapá awiaxí̵yí̵ xɨxí̵eá inarɨŋí̵pa imónɨrɨ eŋo re rɨŋoɨ urí̵ɨrɨxɨnɨ, 19 "Nionɨ joxɨ yarɨŋí̵pɨ nánɨ nɨjí̵á imónɨŋɨnɨ. Joxɨ dɨŋí̵ sɨxí̵ nɨyirɨ dɨŋí̵ nɨkwí̵rorɨ ámáyo arɨrá wirɨ xeanɨŋí̵ siarɨgí̵ápɨ xwámámí̵ wirɨ yarɨŋí̵pɨ nánɨ nɨjí̵á imónɨŋɨnɨ. Sɨnɨ iwamí̵ó dɨŋí̵ nɨnɨkwí̵rorí̵ná yagí̵pimɨ rɨxa nɨmu'rorɨ seáyɨ e yarɨŋí̵pɨ nánɨ enɨ nɨjí̵á imónɨŋɨnɨ. 20 E nɨrɨrɨrɨ aí rɨpɨ nánɨ mɨxí̵ rɨrɨpaxí̵ imónɨnɨ. Joxɨ apɨxí̵ Jeseberíyɨ rɨnɨŋí —Í wí mimónɨpa nerɨ aí 'Wí̵á rókiamoarɨŋáínɨrɨnɨ.' rɨnarɨŋírɨnɨ. Í ámá nionɨ dɨŋí̵ nɨnɨkwí̵roro nánɨ gí̵ inókínɨŋí̵ nimónɨro omɨŋí̵ niiarɨgí̵áyo sɨpínɨ nɨwíwapɨya nurɨ xarɨxarí̵ nɨme'ra warɨŋagɨ nánɨ ayí̵ í̵wí̵ inɨro naŋwí̵ wigí̵ ŋwí̵ápɨ nánɨ rɨdɨyowá inɨŋí̵pɨ nɨro yarɨŋoɨ. Ímɨ numímɨnɨrɨ xe owíwapɨyinɨrɨ sɨŋwí̵ wɨnarɨŋí̵ eŋagɨ nánɨ mɨxí̵ rɨrɨpaxí̵ imónɨnɨ. 21 Í xegí̵ í̵wí̵ yarɨŋí̵pɨ rí̵wí̵mɨnɨ nɨmamorɨ kikií̵á e'wɨnɨgɨnɨrɨ xe bɨ tí̵nɨ oŋweanɨrɨ sɨŋwí̵ wɨnɨŋá eŋagɨ aiwɨ xegí̵ í̵wí̵ ámá wí tí̵nɨ inarɨŋí̵pɨ 'Bɨ pí̵nɨ owiárɨmɨnɨ.' mɨwimónarɨnɨnɨ. 22 Arí̵á eɨ. Nionɨyá dɨŋí̵ tí̵nɨ í sɨmɨxí̵ xaíwí̵ werɨ ámá í tí̵nɨ í̵wí̵ inarɨgí̵áyo xeanɨŋí̵ xwe' wímearɨ ení̵árɨnɨ. Í̵wí̵ í wíwapɨyarɨŋí̵pɨ rí̵wí̵mɨnɨ nɨmamoro kikií̵á me'ánáyí̵, e wikárɨmí̵árɨnɨ. 23 Ámá ímɨ nɨxí̵dɨro nánɨ xegí̵ niaíwí̵nɨŋí̵ imónɨgí̵áyo enɨ sɨmiárí̵ nɨwirɨ pɨkímí̵árɨnɨ. Nionɨ e wíáná sɨyikí̵ nionɨyá imónɨgí̵á ní̵nɨyí̵ nɨjí̵á re imónɨpí̵rí̵árɨnɨ, 'Ámá xwioxí̵yo dánɨ pí dɨŋí̵ morɨ pí nánɨ wimónɨrɨ yarɨŋí̵pɨ adadí̵ wiarɨŋo, ayí̵ orí̵anɨ?' niaiwipí̵rí̵árɨnɨ. Seyí̵ne' woxɨnɨ woxɨnɨ sɨpí segí̵ egí̵ápɨ tí̵nɨ xɨxenɨ pɨrí̵ seamamómí̵árɨnɨ. 24 E nɨsearɨrɨ aí apɨxí̵ í wíwapɨyarɨŋí̵pimɨ mɨxí̵darɨgí̵á Taiataira ŋweagí̵á wiyí̵ne' bɨ osearɨmɨnɨ. Seyí̵ne' xwɨyí̵á ámá wí 'Seteno neare'wapɨyarɨŋí̵ ná ínɨmɨ imónɨŋí̵pɨrɨnɨ.' rarɨgí̵ápimɨ arí̵á mɨwigí̵áyí̵ne'rɨnɨ. Seyí̵ne' sekaxí̵ xámɨ searɨŋápimɨ ámɨ bɨ nɨsearɨrɨ ɨkwɨkwarɨmí̵ seaimɨme'ɨnɨ. 25 Sekaxí̵ ámɨ bɨ ɨkwɨkwarɨmí̵ mɨseaipa emí̵ eŋagɨ aiwɨ nionɨ nɨnɨxí̵dɨróná í̵á xɨrarɨgí̵ápɨnɨ ananɨ nionɨ weapɨmí̵ae' nánɨ anɨŋí̵ miní̵ nɨxɨra u'í̵rɨxɨnɨ. 26 Ámá apɨxí̵ í wíwapɨyimɨnɨrɨ yarɨŋí̵pimɨ mɨxí̵dɨpa nero nionɨyá urɨŋápimɨnɨ yoparí̵ imóní̵e nánɨ nɨxí̵da nurɨŋí̵pimɨ dánɨ ímɨ xopɨrárí̵nɨŋí̵ wíí̵á gɨyí̵ gɨyo seáyɨ e wimɨxɨmí̵árɨnɨ. E'máyo —Ayí̵ 'Gorɨxomɨ sɨmaŋwí̵yónɨŋí̵ ínɨmɨ wurí̵nanɨme'wɨnɨ.' rarɨgí̵áyí̵rɨnɨ. Ayo seáyɨ e nɨwimónɨro umeŋweapí̵rí̵a nánɨ seáyɨ e wimɨxɨmí̵árɨnɨ. 27 Gí̵ ápo nionɨ seáyɨ e nimónɨrɨ ámáyo umeŋweámí̵a nánɨ nimɨxɨŋí̵pa nionɨ ámá xopɨrárí̵ wíí̵áyo enɨ axí̵pɨ seáyɨ e wimɨxáná e'máyo numeŋwearóná xwárí̵á sɨxí̵ xwí̵á tí̵nɨ imɨxɨnɨŋí̵pɨ ainɨxí̵ tí̵nɨ pí̵rí̵ uyɨkieááná yuní̵ ikɨxenarɨŋí̵pa ainɨxí̵ tí̵nɨ nɨxɨrɨmáná umeŋweaŋáná maŋí̵yo wí pí̵rí̵ wiaíkipaxí̵ imónɨpí̵rí̵ámanɨ. 28 Xopɨrárí̵nɨŋí̵ wíí̵á gɨyí̵ gɨyo siŋí̵ ímiáo enɨ mɨnɨ wimí̵árɨnɨ. 29 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ." rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 14
Kwíyí̵pimɨ dánɨ epaxí̵ imónɨŋí̵pɨ nánɨ ámɨ bɨ urɨŋí̵ nánɨrɨnɨ.1 Seyí̵ne' "Ámáyo dɨŋí̵ sɨpí owianeyɨ." nɨyaiwiro anɨŋí̵ miní̵ xí̵dí̵í̵rɨxɨnɨ. E nero aí Gorɨxo apɨ apɨ e imóní̵í̵rɨxɨnɨrɨ kwíyí̵pimɨ dánɨ seaimɨxarɨŋí̵pɨ "Apɨ apɨ oimónaneyɨ." nɨyaiwiro sí̵mí̵ nɨxeadí̵pe'nɨro aiwɨ ná bɨnɨ ayí̵ oyá xwɨyí̵á ámáyo wí̵á urókiamopaxí̵ imónɨpí̵rɨ nánɨ aŋɨpaxí̵ sí̵mí̵ xeadí̵pe'ní̵í̵rɨxɨnɨ. 2 Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ gwí̵ wɨrí̵ wɨrí xwɨyí̵á mí̵kí̵ wínɨyí̵ mají̵á imónɨgí̵ápimɨ dánɨ nɨrɨrí̵náyí̵, ayí̵ ámáyo murarɨŋoɨ. Wínɨyí̵ xwɨyí̵á mí̵kí̵ apɨ nánɨ mají̵á imónɨŋagí̵a nánɨ Gorɨxomɨnɨ nurɨrɨ kwíyí̵pimɨ dánɨ yumí̵í imónɨŋí̵pɨ rarɨŋoɨ. 3 E nerɨ aí gɨyí̵ gɨyí̵ xwɨyí̵á Gorɨxoyápɨ wí̵á nɨrókiamorónáyí̵, ayí̵ rí̵ápimɨ dánɨ ámáyo sí̵kí̵kí̵ womɨxɨro eŋí̵ rɨre'mɨxí̵ wiro dɨŋí̵ wí̵á wókímɨxɨro epaxí̵pɨ urarɨgí̵árɨnɨ. 4 Ámá xwɨyí̵á mí̵kí̵ xegí̵ wíyo dánɨ rarɨŋí̵ go go, ayí̵ xewanɨŋo sí̵kí̵kí̵ omɨxɨnarɨnɨ. Ámá Gorɨxoyá xwɨyí̵ápɨ wí̵á rókiamoarɨŋí̵ go go, ayí̵ Gorɨxo wimónarɨŋí̵pɨ urí̵í̵pimɨ dánɨ Jisasoyá sɨyikí̵pɨ imónɨgí̵áyo sí̵kí̵kí̵ womɨxarɨŋí̵rɨnɨ. 5 Nionɨ "Seyí̵ne' nɨyí̵ne'nɨ xwɨyí̵á mí̵kí̵ bɨ bimɨ dánɨ orí̵poyɨ." nɨnimónɨrɨ aiwɨ aga aŋɨpaxí̵ ayá wí nimónarɨŋí̵pɨ, ayí̵ rɨpɨrɨnɨ. "Gorɨxoyá xwɨyí̵ápɨ wí̵á orókiamópoyɨ." nimónarɨnɨ. Ayí̵ rɨpɨ nánɨrɨnɨ. Wí̵á rókiamoarɨŋí̵ go go Jisasoyá sɨyikí̵pɨ imónɨgí̵áyo nurɨrí̵ná xí̵o urí̵í̵pimɨ dánɨ sí̵kí̵kí̵ nɨwomɨxɨrɨ nánɨ xwɨyí̵á mí̵kí̵ xegí̵ wíyo dánɨ rarɨŋí̵ go gomɨ seáyɨ e wimónɨŋagɨ nánɨ rarɨŋɨnɨ. Xwɨyí̵á mí̵kí̵ xegí̵ wíyo dánɨ rarɨŋí̵ go go ráná ámá wo nɨwiápí̵nɨmearɨ Jisasoyá sɨyikí̵pɨ imónɨgí̵á wínɨyo o rí̵í̵pimɨ dánɨ sí̵kí̵kí̵ owomɨxɨnɨrɨ yaŋí̵ numeairí̵ná enɨ ananɨrɨnɨ. 6 Gí̵ nɨrɨxí̵meáyí̵ne', rɨpɨ nánɨ píránɨŋí̵ dɨŋí̵ mópoyɨ. Nionɨ seyí̵ne' tí̵ŋí̵ e nánɨ nɨbɨrɨ xwɨyí̵á mí̵kí̵ wíyo dánɨ nɨsearɨrí̵náyí̵, "Apɨ wí naŋí̵ neaimɨxɨpaxí̵ imónɨnɨ." rɨseaimónarɨnɨ? Oweoɨ. Nionɨ xwɨyí̵á Gorɨxo wí̵á nɨnókímɨxɨrɨ nɨrɨŋí̵pɨ mɨsearɨpa nerí̵náranɨ, nɨjí̵á o nánɨ nionɨ imónɨŋá bɨ mɨsearɨpa nerí̵náranɨ, xwɨyí̵á oyápɨ bɨ wí̵á mɨsearókiamopa nerí̵náranɨ, bɨ mɨseare'wapɨyipa nerí̵náranɨ, sa xwɨyí̵á mí̵kí̵ wíyo dánɨ nɨseara nurí̵náyí̵, arɨge nerɨ naŋí̵ wí seaiimí̵árɨnɨ? Oweoɨ, wí e epaxí̵manɨ.
7 Dɨŋí̵ mayí̵ imónɨŋí̵pɨ, pe'kákí̵ranɨ, gitáranɨ, ayí̵ axí̵pɨ imónɨnɨ. Yaiwínɨŋí̵ nɨyárɨrɨ nɨpɨkwɨnɨ irí̵ mɨre'pepa nerí̵náyí̵, ámá arɨge "Ayí̵ apɨ rí̵a rarɨnɨ?" yaiwipaxí̵rɨnɨ? Ámá kwíyí̵pimɨ dánɨ xwɨyí̵á mí̵kí̵ wíyo dánɨ enɨ nɨrɨrí̵náyí̵, ámá arí̵á mɨwiarɨgí̵áyí̵ arɨge nerɨ "Ayí̵ apɨ rí̵a rarɨnɨ?" yaiwipaxí̵ imónɨnɨ? 8 Ámá mɨxí̵ nánɨ awí roŋo xowieŋomɨ dánɨ rí̵aiwá orɨnɨrɨ pí̵rámí̵ nɨpɨkwɨnɨ mepa nerí̵náyí̵, ámá gɨyí̵ "Mɨxí̵ nánɨ rí̵aiwá iyí̵ rɨráoɨ?" nɨyaiwiro e'waikí̵ tí̵nɨ nikí̵nɨŋí̵ tí̵nɨ arí̵kipaxí̵rɨnɨ? Oweoɨ, pí̵rámí̵ nɨpɨkwɨnɨ mepa nerí̵náyí̵, wí e epaxí̵ menɨnɨ. 9 Seyí̵ne' enɨ ámá wíyo kwíyí̵pimɨ dánɨ xwɨyí̵á mí̵kí̵ xegí̵ wíyo dánɨ nurɨrí̵náyí̵, ámá arí̵á seaiarɨgí̵áyí̵ arɨge nero "Apɨ nánɨ rí̵a neararɨŋoɨ?" nɨyaiwiro nɨjí̵á imónɨpaxí̵rɨnɨ? Oweoɨ, seyí̵ne' urarɨgí̵ápɨ mɨmiaŋwí̵ upaxí̵ imónɨnɨ. 10 Ayí̵ neparɨnɨ. Xwí̵á rɨrímɨ xwɨyí̵á mí̵kí̵ xɨxegí̵nɨ tí̵ŋí̵ rarɨgí̵ápɨ obaxí̵ imónɨnɨ. Xwɨyí̵á bɨ mí̵kí̵ mayí̵ imónɨŋí̵manɨ. Ní̵nɨ mí̵kí̵ tí̵ŋí̵ imónɨnɨ. 11 E nerɨ aí ámá wo xwɨyí̵á mí̵kí̵ nionɨ mají̵á imónɨŋí̵pimɨ dánɨ rarɨŋagɨ arí̵á nɨwirí̵ná "E'máyí̵ worí̵anɨ?" yaiwimí̵ɨnɨ. Xí̵o enɨ nionɨ arí̵á mɨwiarɨŋagɨ nɨnanɨrí̵ná "E'máyí̵ worí̵anɨ?" niaiwinɨŋoɨ. 12 Seyí̵ne' Gorɨxo apɨ apɨ imóní̵í̵rɨxɨnɨrɨ kwíyí̵pimɨ dánɨ sɨxí̵ seamímoarɨŋí̵pɨ "Oimónaneyɨ." nɨyaiwiro sí̵mí̵ nɨxeadí̵pe'nɨro yarɨgí̵áyí̵ne' imónɨŋagí̵a nánɨ pí pí neróná rɨpɨ e'í̵rɨxɨnɨ. Kwíyí̵pimɨ dánɨ epaxí̵ imónɨŋwápimɨ dánɨ Jisasoyá sɨyikí̵ imónɨŋwae'ne eŋí̵ sí̵kí̵kí̵ omɨxɨnɨpaxí̵ imónɨŋí̵pɨ oyaneyɨnɨro ayá wí ne'ra u'í̵rɨxɨnɨ.
13 Ayɨnánɨ segí̵yí̵ wo kwíyí̵pimɨ dánɨ xwɨyí̵á mí̵kí̵ seyí̵ne' mají̵á imónɨgí̵ápimɨ dánɨ nɨsearɨrí̵náyí̵, arí̵á mɨwiarɨgí̵áyí̵ne' yaŋí̵ seameaimɨnɨrɨ nánɨ Gorɨxomɨ rɨxɨŋí̵ urí̵wɨnɨgɨnɨ. 14 Ayí̵ rɨpɨ nánɨ seararɨŋɨnɨ. Nionɨ gí̵ ámá arí̵á niarɨgí̵e dánɨ xwɨyí̵á mí̵kí̵ xegí̵ bimɨ dánɨ Gorɨxomɨ rɨxɨŋí̵ nurɨrí̵ná gí̵ dɨŋí̵ aí tí̵nɨ murí̵ sa maŋí̵pámɨ dánɨ nurɨrí̵náyí̵, "Apɨ ourɨmɨnɨ." nɨyaiwirɨ murɨpa e'á eŋagɨ nánɨ nionɨ rí̵ápɨ bɨ naŋí̵ mɨniiarɨnɨ. 15 Ayɨnánɨ nionɨ pí emɨnɨre'ɨnɨ? Nionɨ Gorɨxomɨ rɨxɨŋí̵ nurɨrí̵náranɨ, soŋí̵ nɨrɨrɨ omɨ yayí̵ numerí̵náranɨ, xwɨyí̵á mí̵kí̵ bɨ bimɨ dánɨ maŋí̵pá tí̵nɨ nurɨrɨ aí "Ayí̵ apɨ rí̵a urarɨŋɨnɨ?" nɨyaiwirɨ gí̵ dɨŋí̵ tí̵nɨ enɨ nawínɨ urí̵ɨmɨgɨnɨ. 16 Seyí̵ne' e mepa nero Gorɨxomɨ yayí̵ nɨwirí̵ná dɨŋí̵ tí̵nɨ nawínɨ murí̵ xwɨyí̵á mí̵kí̵ bɨ bimɨ, seyí̵ne' mají̵ápimɨ dánɨnɨ nurɨrí̵náyí̵, ámá sɨpí̵á imónɨgí̵á seyí̵ne' tí̵nɨ nawínɨ awí eánarɨgí̵áyí̵ arɨge nero "Ayí̵ rí̵ápɨ xɨxenɨ e imóní̵wɨnɨgɨnɨ." rɨpaxí̵rɨnɨ? Oweoɨ, xwɨyí̵á mí̵kí̵ seyí̵ne' rarɨgí̵ápɨ arí̵á mɨwipaxí̵ nimónɨro nánɨ wí e rɨpaxí̵ menɨnɨ. 17 Seyí̵ne' e nerí̵náyí̵, Gorɨxomɨ píránɨŋí̵ yayí̵ nɨwiro aiwɨ wínɨyo sí̵kí̵kí̵ mɨwomɨxí̵ ududí̵ iní̵ wikárarɨŋagí̵a nánɨ seararɨŋɨnɨ. 18 Seyí̵ne' kwíyí̵pimɨ dánɨ xwɨyí̵á mí̵kí̵ wíyo dánɨ ayá wí nɨrɨro aí nionɨ enɨ kwíyí̵pimɨ dánɨ xwɨyí̵á mí̵kí̵ bɨ bimɨ dánɨ seáyɨ e nɨseamu'rorɨ nánɨ Gorɨxomɨ yayí̵ wiarɨŋárɨnɨ. 19 E nimónɨrɨ aí Jisasoyá sɨyikí̵ imónɨgí̵á bɨ tí̵nɨ nerɨmeánɨrɨ wigí̵ arí̵á egí̵e dánɨ xwɨyí̵á mí̵kí̵ bɨ bimɨ dánɨ nurɨrí̵ná "Í̵á mɨropaxí̵ imónɨŋí̵pɨ ourɨmɨnɨ." mɨnimónarɨnɨ. Oweoɨ, "Poro ipɨ rɨneaíwapɨyarɨnɨ?" oyaiwípoyɨnɨrɨ sa "Xwɨyí̵á mí̵kí̵ nionɨ nɨjí̵á imónɨŋápimɨ dánɨ nurɨrɨ 'Ayí̵ apɨ rí̵a urarɨŋɨnɨ?' yaiwimí̵pɨ árí̵ní̵ ourɨmɨnɨ." nimónarɨnɨ. "E nerí̵ná seáyɨ e imónɨŋí̵pɨ yarɨŋɨnɨ." nimónarɨnɨ.
20 Gí̵ nɨrɨxí̵meáyí̵ne', seyí̵ne' niaíwí̵ onɨmiá dɨŋí̵ mɨmaxɨrɨpa e'poyɨ. E nɨsearɨrɨ aí niaíwí̵ pí̵opia í̵wí̵ oyaneyɨnɨro sɨnɨ dɨŋí̵ mɨmoarɨgí̵ápa seyí̵ne' enɨ axí̵pɨ imóní̵poyɨ. E nero dɨŋí̵ nɨmorí̵ná ámɨná yapɨ móí̵rɨxɨnɨ. 21 Isɨrerɨyí̵ arí̵á mɨwiarɨŋagí̵a nánɨ Gorɨxo ámá wí e dáŋí̵yí̵ mɨxí̵ nɨmeámɨ nɨbɨro xwɨrí̵á wikɨxe'í̵rɨxɨnɨrɨ rɨŋí̵pɨ nánɨ ŋwí̵ ikaxí̵ eánɨŋí̵yo re nɨrɨnɨrɨ eánɨnɨ, " 'Gorɨxonɨ ámá mí̵kí̵ wí e dáŋí̵yí̵yá xwɨyí̵á mí̵kí̵ bɨ tí̵nɨ ámá tí̵yo urɨrɨ wí e dáŋí̵yí̵yá maŋí̵pimɨ dánɨ urɨrɨ emí̵a eŋagɨ aiwɨ nionɨ wí arí̵á nipɨrí̵ámanɨ.' Ámɨnáonɨ e rarɨŋɨnɨ." nɨrɨnɨrɨ eánɨnɨ. 22 Ayɨnánɨ nene re yaiwiŋwɨnɨ, "Gorɨxoyá kwíyí̵pimɨ dánɨ xwɨyí̵á mí̵kí̵ nene mají̵á nimónɨrɨ aí rarɨŋwápɨ, ayí̵ ámá omɨ rɨxa dɨŋí̵ wɨkwí̵roarɨgí̵á wínɨyí̵ arí̵á nɨneairóná óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ mimónɨnɨ. Sa omɨ dɨŋí̵ mɨwɨkwí̵roarɨgí̵áyí̵ óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ imónɨnɨ." yaiwiŋwɨnɨ. E nerɨ aí oyá xwɨyí̵ápɨ, nene wí̵á urókiamoarɨŋwápɨ, ayí̵ ámá xí̵omɨ dɨŋí̵ mɨwɨkwí̵roarɨgí̵áyí̵ arí̵á nɨneairóná "Eŋí̵ eánɨŋí̵ Gorɨxoyápimɨ dánɨ rí̵a rarɨŋoɨ?" oyaiwípoyɨnɨrɨ mimónɨnɨ. Sa xí̵omɨ dɨŋí̵ wɨkwí̵roarɨgí̵áyí̵ e oyaiwípoyɨnɨrɨ imónɨnɨ. 23 Ayɨnánɨ ámá Jisasoyá sɨyikí̵ imónɨgí̵áyí̵ne' awí neánɨróná nɨyí̵ne'nɨ xwɨyí̵á mí̵kí̵ seyí̵ne' mají̵á bɨ bimɨ dánɨ nɨra warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná "Ámá tɨyí̵ xóxwí̵ yarɨgí̵áyí̵ menɨranɨ?" rɨpí̵rí̵árɨnɨ. 24 Seyí̵ne' wí e mepa nero nɨyí̵ne'nɨ xwɨyí̵á Gorɨxoyápɨ wí̵á nɨrókiamóa warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná seyí̵ne' rarɨgí̵á nɨpimɨnɨ dánɨ "Í̵wí̵ awa rarɨgí̵ápɨ mɨyarɨŋwae'nerí̵anɨ?" nɨyaiwiro wairɨrí̵ inɨro "Apɨ nene nánɨ enɨ rí̵a rarɨŋoɨ?" nɨyaiwiro ayá mɨŋɨmɨŋí̵ roro nemáná 25 sɨpí imónɨŋí̵ wigí̵pɨ yumí̵í egí̵ápɨ nánɨ waropárí̵ nero mɨŋí̵ xwí̵áyo nɨkwí̵rónɨro Gorɨxomɨ yayí̵ numero "Neparɨnɨ. Gorɨxo seyí̵ne' dɨŋí̵ seakɨkayonɨ." rɨpí̵rí̵árɨnɨ.
Gorɨxomɨ yayí̵ umeanɨro nánɨ nerɨmeánɨróná epaxí̵pɨ nánɨ urɨŋí̵ nánɨrɨnɨ.26 Gí̵ nɨrɨxí̵meáyí̵ne', pí oyaneyɨnɨrɨ neararɨnɨ? Seyí̵ne' awí neánɨróná woxɨ soŋí̵ seare'wapɨyinɨ nánɨ imónɨrɨ woxɨ xwɨyí̵á bɨ seare'wapɨyinɨ nánɨ imónɨrɨ woxɨ xwɨyí̵á Gorɨxo wí̵á wókímɨxí̵í̵pɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ rɨní̵í̵pɨ bɨ yaŋí̵ seameainɨ nánɨ imónɨrɨ nerɨ aí nɨpɨnɨ nerí̵ná Jisasoyá sɨyikí̵ imónɨgí̵áyí̵ne' sí̵kí̵kí̵ omɨxɨnɨpí̵rɨ nánɨ e'í̵rɨxɨnɨ. 27 Segí̵yí̵ wí "Xwɨyí̵á mí̵kí̵ bimɨ dánɨ ouraneyɨ." nɨwimónɨrí̵ná obaxowa xe onearí̵poyɨnɨrɨ sɨŋwí̵ mɨwɨnɨpanɨ. Wau'nɨranɨ, wau' woranɨ, ayí̵ apánɨrɨnɨ. Axíná nawínɨ orí̵poyɨnɨrɨ sɨŋwí̵ mɨwɨnɨpanɨ. Wo xámɨ nɨrɨmáná wo rí̵wí̵yo rí̵wɨnɨgɨnɨ. E yarí̵ná wo yaŋí̵ seameaíwɨnɨgɨnɨ. 28 Ámá wo xwɨyí̵á yaŋí̵ seameaipaxí̵ meŋánáyí̵, xwɨyí̵á mí̵kí̵ apɨ apimɨ dánɨ rarɨgí̵áwa Jisasoyá sɨyikí̵ imónɨgí̵áyí̵ne'yá arí̵á egí̵e dánɨ maŋí̵pá tí̵nɨ sɨŋánɨ mɨrɨpa nero wigí̵ dɨŋí̵yo dánɨ Gorɨxo tí̵nɨ nawínɨ ínɨmɨ rɨní̵í̵rɨxɨnɨ. 29 Awí neánɨróná segí̵ xwɨyí̵á Gorɨxoyápɨ wí̵á rókiamoarɨgí̵áyí̵ wau'ranɨ, wau' woranɨ, awa xe xwɨyí̵á searí̵í̵rɨxɨnɨ. Rɨxa searáná wínɨyí̵ o nepa kwíyí̵pimɨ dánɨ rí̵a rarɨnɨrɨ pí̵á nɨmero mí ómɨxí̵í̵rɨxɨnɨ. 30 E nerɨ aí segí̵yí̵ wo e'í̵ nɨŋwearɨ wí̵á rókiamoarɨŋí̵ womɨ arí̵á wiarí̵ná Gorɨxo xwɨyí̵á bɨ wí̵á wókímɨxánáyí̵, o xwɨyí̵á apɨ áwaŋí̵ searɨnɨ nánɨ dao xámɨ rarɨŋo pí̵nɨ wiárí̵wɨnɨgɨnɨ. 31 Nionɨ seararɨŋápɨ nɨxí̵dɨróná seyí̵ne' nɨyí̵ne'nɨ nɨjí̵á imónɨro eŋí̵ rɨre'mɨxí̵ inɨro epí̵rí̵a nánɨ woxɨ woxɨ ananɨ wí̵á nɨrókiamóa upaxí̵ imónɨŋoɨ. 32 Nene nɨjí̵áranɨ. Gorɨxo yaiwínɨŋí̵ yarɨŋomanɨ. "Xwɨyí̵á nɨxeayirɨ nerɨ orí̵poyɨ." mɨwimóní̵ "Nɨtɨwayɨrorɨ orí̵poyɨ." wimónarɨŋagɨ nánɨ wí̵á rókiamoarɨgí̵áwa kwíyí̵pimɨ dánɨ rókiamopaxí̵ imónɨŋí̵pɨ tí̵nɨ u'rapí mɨrí̵ píránɨŋí̵ dɨŋí̵ í̵á nɨxɨrɨro rí̵í̵rɨxɨnɨ.
Gorɨxoyá sɨyikí̵ imónɨgí̵á wí e wí e ŋweagí̵á ní̵nɨ yarɨgí̵ápa 34 sɨyikí̵ oyá Korinɨyo ŋweagí̵áyí̵ne' enɨ awí neánɨróná apɨxíwa xwɨyí̵á wí mɨrɨpa oe'poyɨ. Awí neánɨrane'ná apɨxíwa xe xwɨyí̵á onearí̵poyɨnɨrɨ sɨŋwí̵ mɨwɨnɨpa yarɨŋwá eŋagɨ nánɨ rarɨŋɨnɨ. Ŋwí̵ ikaxí̵ eánɨŋí̵yo dánɨ rɨnɨŋí̵pa oxoyí̵ne' sɨmaŋwí̵yónɨŋí̵ seaurí̵ní̵í̵rɨxɨnɨ. 35 Íwa Jisasoyá sɨyikí̵ imónɨgí̵áyí̵ awí eánɨgí̵e dánɨ xwɨyí̵á nɨrɨrí̵ná ayá winɨpaxí̵ yarɨŋagí̵a nánɨ wínɨ wínɨ "Apɨ nánɨ nɨjí̵á oimónɨmɨnɨ." nɨwimónɨrí̵ná aŋí̵ xɨxegí̵nɨyo dánɨ oxomɨ yarɨŋí̵ wíwɨnɨgɨnɨ. 36 Seyí̵ne' seáyɨ e seáyɨ e mimónɨpanɨ. "Xwɨyí̵á Gorɨxoyápɨ nene tí̵ámɨnɨ mí̵kí̵ imónɨŋwae'nerɨnɨ." rɨyaiwinarɨŋoɨ? "Xwɨyí̵á oyápɨ Korinɨyo ŋweaŋwae'nenɨ tí̵ámɨnɨ rɨnɨŋí̵rɨnɨ." rɨseaimónarɨnɨ?
37 Ámá goxɨ goxɨ "Nionɨ Gorɨxoyá xwɨyí̵ápɨ wí̵á rókiamoarɨŋá wonɨrɨnɨ." nɨyaiwinɨrí̵náranɨ, "Oyá kwíyí̵ sɨxí̵ nɨmímoŋí̵pimɨ dánɨ e epaxí̵ nimónɨrɨ yarɨŋáonɨrɨnɨ." nɨyaiwinɨrí̵náranɨ, xwɨyí̵á nionɨ nɨrɨrɨ eaarɨŋá rɨpɨ nánɨ dɨŋí̵ re yaiwíɨrɨxɨnɨ, "Poro sekaxí̵ Ámɨnáo urí̵í̵pimɨ dánɨ rí̵a nɨrɨrɨ eaŋí̵rí̵anɨ?" yaiwíɨrɨxɨnɨ. 38 Ámá go go e mɨyaiwipa yarɨŋagɨ nɨwɨnɨrí̵náyí̵, seyí̵ne' enɨ "O nepa Gorɨxoyá wí̵á rókiamoarɨŋí̵ wo menɨnɨ." yaiwíí̵rɨxɨnɨ. 39 Ayɨnánɨ gí̵ nɨrɨxí̵meáyí̵ne', Gorɨxoyá xwɨyí̵á wí̵á orókiamoaneyɨnɨrɨ sí̵mí̵ xeadí̵pe'nɨro oyá kwíyí̵ tí̵nɨ xwɨyí̵á mí̵kí̵ bɨ bimɨ dánɨ seyí̵ne' rarɨgí̵ápɨ pí̵rí̵ mɨrakínɨpa ero e'í̵rɨxɨnɨ. 40 E nero aí Gorɨxomɨ yayí̵ umeanɨro nánɨ awí neánɨróná pí pí seyí̵ne' yarɨgí̵ápɨ nɨpɨnɨ nɨtɨwayɨroro píránɨŋí̵ e'í̵rɨxɨnɨ.
Copyright information for AAK
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018